
****

**Grad Zagreb**

**NACRT StrategijE DEMOGRAFSKOG RAZVOJA grada zagreba ZA RAZDOBLJE 2019. DO 2031. I AKCIJSKI PLAN PROVEDBE MJERA GRADSKE DEMOGRAFSKE POLITIKE**

**LIPANJ, 2019.**

**Povjerenstvo za izradu Strategije demografskog razvoja Grada Zagreba za razdoblje 2019. do 2031. i Akcijskog plana provedbe mjera gradske demografske politike**

**Grad Zagreb:**

dr. sc. Jelena Pavičić Vukičević

mr.sc. Anica Drmić Kunić, Ured za demografiju

dr. sc. Nada Rajić**,** Ured za demografiju

dr. sc. Tomislav Pejaković, Ured za demografiju

Sonja Sočivica, Gradski ured za strategijsko planiranje i razvoj Grada

mr. sc. Nela Jurić,Gradski ured za gospodarstvo, energetiku i zaštitu okoliš,

Mirjana Zubak**,** Ured za programe i projekte Europske unije

Igor Delak, Ured za programe i projekte Europske unije

mr.sc. Katarina Milković, Gradski ured za obrazovanje

Mirela Šentija Knežević, Gradski ured za zdravstvo

Romana Galić, Gradski ured za socijalnu zaštitu i osobe s invaliditetom

Martina Antolković, Gradski ured za socijalnu zaštitu i osobe s invaliditetom

Helena Marić Kaćinari**,** Gradski ured za poljoprivredu i šumarstvo

Lidija Šarlija Đurin**,** Gradski ured za imovinsko-pravne poslove i imovinu Grada

Siniša Merćep, Gradski ured za financije

Tanja Ališić**,** Gradski ured za sport i mlade

Nataša Raus**,** Gradski ured za kulturu

**Vanjski članovi:**

doc. dr. sc. Stjepan Šterc**,** Hrvatski studiji

prof. dr. sc. Gojko Bežovan, Pravni fakultet

prof. dr. sc. Ljubo Jurčić**,** Ekonomski fakultet

doc.dr.sc. Marin Strmota, Ekonomski fakultet

Vesna Lipavić, Državni zavod za statistiku

**Ostali članovi:**

Mila Jelavić, dipl.iur., pročelnica Ureda za demografiju

mr.sc. Anita Zelić, Ured za demografiju

**Sadržaj:**

[1. UVOD 1](#_Toc6562501)

[1.1. Strateški pristup 2](#_Toc6562502)

[1.2. Metodologija izrade 3](#_Toc6562503)

[1.3. Struktura dokumenta 4](#_Toc6562504)

[2. ANALIZA KRETANJA STANOVNIŠTVA GRADA ZAGREBA 6](#_Toc6562505)

[2.1. Kretanje ukupnog broja stanovnika Grada Zagreba od 1857. do 2011. godine 6](#_Toc6562506)

[2.1.1. Kretanje prisutnog stanovništva od 1961. do 2011. godine 7](#_Toc6562507)

[2.1.2. Prirodno kretanje stanovništva od 1960.-2017. godine 9](#_Toc6562508)

[2.2. Prostorni razmještaj stanovništva i naseljska struktura na području Grada Zagreba 12](#_Toc6562509)

[2.3. Biološki sastav (dobno-spolna struktura) i proces starenja 15](#_Toc6562510)

[2.4. Obrazovni sastav stanovništva 17](#_Toc6562511)

[2.5. Novija demografska kretanja nakon popisa 2011. do 2017. godine s naglaskom na migracije 19](#_Toc6562512)

[2.5.1. Analiza vitalnih događanja u Gradu Zagrebu od 2001. do 2017. godine 22](#_Toc6562513)

[2.5.2. Utjecaj braka na kretanje broja živorođene djece 27](#_Toc6562514)

[2.5.3. Starost majke i red rođenja djeteta 28](#_Toc6562515)

[3. POPULACIJSKA POLITIKA I LOKALNA SAMOUPRAVA 30](#_Toc6562516)

[3.1. Trendovi, politike i učinkovitost 30](#_Toc6562517)

[3.2. Funkcije lokalne samouprave 31](#_Toc6562518)

[3.3. Populacijska politika Grada Zagreba 2003. – 2017. godine 32](#_Toc6562519)

[3.3.1. Izdvajanja iz proračuna Grada Zagreba za populacijsku politiku 34](#_Toc6562520)

[3.3.2. Izdvajanja Republike Hrvatske i Grada Zagreba u kontekstu demografskog razvitka 37](#_Toc6562521)

[3.3.3. Analiza mjere roditelj odgojitelj 44](#_Toc6562522)

[4. SOCIO-EKONOMSKI ASPEKTI DEMOGRAFSKIH KRETANJA 47](#_Toc6562523)

[4.1. Gospodarski razvoj kao pretpostavka demografskom razvoju 47](#_Toc6562524)

[4.1.1. Gospodarski pokazatelji Grada Zagreba 47](#_Toc6562525)

[4.1.2. Nova urbana ekonomika: izazovi 54](#_Toc6562526)

[4.2. Stambeno zbrinjavanje kao pretpostavka demografske obnove 58](#_Toc6562527)

[4.2.1. Stambene potrebe 58](#_Toc6562528)

[4.2.2. Najamno stanovanje 60](#_Toc6562529)

[4.2.3. Stambeni programi i inicijative za ranjive skupine 62](#_Toc6562530)

[4.2.4. Stambena kriza i demografski limiti 63](#_Toc6562531)

[4.3. Populacijski potencijal i modeli revitalizacije 64](#_Toc6562532)

[4.3.1. Demografska obilježja i trendovi 64](#_Toc6562533)

[4.3.2. Revitalizacijski potencijal 68](#_Toc6562534)

[4.3.3. Revitalizacijski modeli 69](#_Toc6562535)

[5. AKCIJSKI PLAN PROVEDBE MJERA GRADSKE DEMOGRAFSKE POLITIKE 73](#_Toc6562536)

[6. ZAVRŠNE ODREDBE 114](#_Toc6562537)

# 

# **1. UVOD**

Demografski razvoj zemlje ključni je nacionalni i društveni prioritet, a determiniran je veličinom i strukturom njegovog stanovništva. Za gotovo sve današnje razvijene zemlje željeni smjer predstavlja porast broja rođene djece i radno-sposobnog stanovništva. Međutim, osim na nacionalnoj razini, ovo pitanje zahtijeva predanu, aktivnu, fokusiranu i dosljednu politiku te odgovarajuće koordinirane zajedničke napore i na lokalnoj razini. Lokalna zajednica se ne javlja kao zamjena za državnu intervenciju za oporavak rađanja, nego u smislu efikasnije provedbe i nadogradnje mjera populacijske politike koje država promovira. Lokalne vlasti najbliže su građanima i one mogu najbolje prepoznati koje su njihove potrebe. Bitan preduvjet uspješne suradnje državnih tijela i jedinica lokalne i područne (regionalne) samouprave međusobna je razmjena informacija. Da bi bila uspješna, populacijska politika mora biti i lokalna. Nijedna populacijska politika, ma koliko bila razvijena ne može odgovoriti na sve potrebe i očekivanja građana, niti uzeti u obzir sve specifičnosti života u nekoj sredini.

Problem demografskog razvoja Hrvatske bio je do sada nekoliko puta predmetom donošenja odgovarajućih strateških dokumenta pod različitim nazivima: Nacionalni program demografskog razvitka (1996.), Nacionalna obiteljska politika (2003.) i Nacionalna populacijska politika (2006.). Dok se prva dva spomenuta dokumenta prvenstveno razmatraju na nacionalnoj razini, iz Nacionalne populacijske politike[[1]](#footnote-1) proizlaze obveze jedinicama lokalne i područne (regionalne) samouprave da provode određene mjere na temelju programa provedbe mjera iz svoje nadležnosti.

Poštujući zakonski okvir ostvarivanja prava i interesa građana kroz pojedina područja gradske politike, Grad Zagreb na temelju donesenih odluka i kroz mjere populacijske politike koje provodi nastoji pridonijeti povoljnijim demografskim kretanjima na svom području, a i šire.

Stanovništvo Grada Zagreba, kao i većine velikih europskih gradova, ne raste prvenstveno na temelju svog prirodnog prirasta, već mu u tome u prvom redu pridonosi jedan aspekt mehaničkih kretanja odnosno unutarnji imigracijski tokovi odnosno doseljavanje iz ostalih dijelova Hrvatske. Riječ je tako o donekle nepovoljnim demografskim kretanjima koja nisu u skladu s društveno - gospodarskim potrebama i ciljevima demografskog razvoja. Pretpostavljene tendencije demografskog razvoja Grada Zagreba iziskuju strateško djelovanje ne samo Grada Zagreba nego i države.

Riječi i pojmovni sklopovi, upotrebljavani u cijelom tekstu koje imaju rodno značenje odnose se jednako na muški i ženski rod, sukladno članku 43. Zakona o ravnopravnosti spolova[[2]](#footnote-2).

## **1.1. Strateški pristup**

Strategija demografskog razvoja Grada Zagreba i Akcijski plan provedbe mjera gradske demografske politike donose se za razdoblje od 2019. do 2031. godine, a aktivnosti i prioriteti bit će usmjereni postavljanju temelja aktivne demografske politike, uključujući sustavnu implementaciju svih komponenti aktivne demografske politike. Neke mjere i aktivnosti sadržane u Akcijskom planu predstavljaju nastavak provedbe mjera i aktivnosti iz dosadašnjeg Programa pronatalitetne politike u Gradu Zagrebu za 2004.[[3]](#footnote-3) i Programa poticajnih mjera populacijske politike Grada Zagreba[[4]](#footnote-4), prvenstveno onih čija je provedba rezultirala pozitivnim učincima na demografski razvoj Grada Zagreba, pri čemu su pojedine mjere redefinirane i nadograđene novim aktivnostima ovisno o uočenim potrebama.

Pri izradi ove Strategije u obzir su uzeti spomenuti strateški dokumenti na nacionalnoj razini, preporuke i smjernice sadržane u *Strategiji Europa 2020.* - *Strategija za pametan, održiv i inkluzivni rast* (*EUROPE 2020: A European for smart, sustainable and inclusive growth, European Comission 2010.)*[[5]](#footnote-5)*,* te strateški okviri Grada Zagreba postavljeni Razvojnom strategijom Grada Zagreba - ZagrebPlan za razdoblje do 2020.[[6]](#footnote-6), koja sadrži niz mjera sa čijom se implementacijom postiže značajniji i izravniji utjecaj na demografska pitanja, a za koja su u okviru svojih nadležnosti zadužena pojedina gradska upravna tijela i drugi dionici razvoja s područja Grada Zagreba, te Strategijom razvoja Urbane aglomeracije Zagreb za razdoblje do 2020. godine[[7]](#footnote-7).

Ova Strategija je temeljni planski dokument demografskog razvoja Grada Zagreba koji objedinjuje različite namjere i akcije, pridonosi njihovoj suglasnosti i sinkronizaciji aktivnosti na putu demografskog razvoja. Uzimajući u obzir veličinu i utjecaj Grada Zagreba, za očekivati je kako ekonomska i demografska kretanja Grada Zagreba mogu imati izravnog utjecaja na ona na nacionalnoj, na način da ih dopunjuju odnosno pozitivno utječu na nacionalnu demografsku politiku.

Ovom Strategijom i Akcijskim planom provedbe demografskih mjera gradske politike namjerava se pridonijeti utvrđivanju prioritetnih aktivnosti usmjerenih prema ostvarenju ključnih strateških ciljeva:

* porastu broja živorođene djece ili prirodne revitalizacije stanovništva
* smanjenju stope mortaliteta odnosno broja umrlih
* zaustavljanju vanjskih emigracija, ponajprije radno - sposobnog stanovništva
* ravnomjernijem razmještaju stanovništva na prostoru Grada Zagreba

Strategija uzima u obzir sve karakteristike i specifične potrebe tipične za svaku od faza ljudskog života (djeca i mladi, radno sposobni i mirovinska dob). Svaka dobna skupina ima posebno mjesto i posebnu ulogu u društvenom i ekonomskom razvoju i u međugeneracijskim odnosima. Ipak, glavni fokus ove Strategije odnosi se na mjere pronatalitetne politike i zaustavljanje vanjskih migracija mlađeg stanovništva.

## **1.2. Metodologija izrade**

Razmatrajući sve aspekte demografskih problema Grada Zagreba u uvjetima općeg demografskog stanja, predviđaju se željeni strateški ciljevi. Strateškim ciljevima konkretizirano je željeno buduće stanje na višoj razini demografskog razvoja i njihovo će se ostvarenje mjeriti na osnovi različitih demografskih pokazatelja. Ostvarenje ciljeva postiže se kroz realizaciju mjera[[8]](#footnote-8) u okviru sedam područja djelovanja definiranih u Akcijskom planu. Spomenute mjere se ostvaruju nizom konkretnih aktivnosti, programa i projekata. Mjere u ovom kontekstu imaju svrhu tematskog objedinjavanja niza mogućih programa i projekata te na određeni način predstavljaju vrstu niže rangiranih ciljeva.

Za potrebe izrade ove Strategije korišteni su:

* sekundarni podaci Državnog zavoda za statistiku o ukupnom i prirodnom kretanju stanovništva i strukturama stanovništva
* podaci Ureda za demografiju
* znanstveni radovi proizišli iz relevantnih domaćih i inozemnih demografskih istraživanja
* znanstveno - stručne podloge vanjskih članova Povjerenstva za izradu Prijedloga strategije demografskog razvoja Grada Zagreba za razdoblje od 2019.-2031. i Akcijskog plana provedbe mjera gradske demografske politike
* podaci primarnog anketnog istraživanja.[[9]](#footnote-9)

Metodologija izrade Strategije i Akcijskog plana temeljila se na suvremenom pristupu participativnoga strateškog planiranja. S obzirom na vrlo specifične i izrazito zahtjevne procese pripreme ovog dokumenta, organizacija izrade Strategije i Akcijskog plana temeljila se na timskom radu, aktivnom sudjelovanju svih partnera i uključivanju ključnih dionika u proces izrade Strategije.

U tu svrhu gradonačelnik Grada Zagreba donio je Zaključak o osnivanju i imenovanju Povjerenstva za izradu Prijedloga strategije demografskog razvoja Grada Zagreba za razdoblje od 2019.-2031. i Akcijskog plana provedbe mjera gradske demografske politike[[10]](#footnote-10) (u daljnjem tekstu: Povjerenstvo). Povjerenstvo je sastavljeno od nekoliko uglednih znanstvenika i vrhunskih stručnjaka te stručnih osoba iz drugih gradskih upravnih tijela, čiji su članovi činili Povjerenstvo koje je zajedničkim radom i usklađivanjem stavova sudjelovalo u izradi ove Strategije. Stručne i administrativne poslove obavio je Ured za demografiju koji je ujedno zadužen za koordinaciju i praćenje njezine realizacije.

Nakon stručno pripremljenog dijela analitičke podloge koji je uključivao faktografske informacije i kvantitativne podatke o demografskim kretanjima, uslijedio je proces konzultiranja ostalih članova radne skupine kako bi se osim prikupljenih i analiziranih faktografskih informacija identificirali realni razvojni problemi i potrebe. U tu svrhu dostavljene su znanstveno-stručne podloge i provedene stručne rasprave. U okviru dostavljenih podloga predstavljene su nove koncepcije i perspektive za lokalni demografski razvoj uvažavajući pri tom specifičnost Grada Zagreba kao jedinice lokalne samouprave i uzimajući u obzir tzv. *efekt glavnog Grada.*[[11]](#footnote-11)

Kako podaci osnovne analize često nisu dostatni za identifikaciju stvarnih problema i teško je iz njih prepoznati uzroke aktualnih problema trebalo je dati i kvalitativnu dimenziju. S tom su svrhom na temelju dostavljenih znanstveno-stručnih podloga definirana područja djelovanja, ciljevi i mjere uz poštovanje uzročno-posljedičnih veza.

Nakon definiranja područja djelovanja i pripadajućih ciljeva, razrađene su mjere, a one su u ovoj Strategiji prilagođene posebnostima gradskih uvjeta života. Ukupno je predviđeno 50 mjera koje, osim mjera populacijske politike, uključuju sve značajnije aktivnosti koje mogu imati konsekvence na stanovništvo, a grupirane su po područjima djelovanja na lokalnoj razini. Upravo stoga dio su povezane tekuće gradske politike kojim se želi utjecati na povoljnije opće kretanje stanovništva i njegovih pojedinih struktura pa se njihovo provođenje može ostvariti samo kroz partnerske odnose s ostalim gradskim upravnim tijelima.

U procesu izrade konačnog nacrta ovog dokumenta aktivno su sudjelovali članovi Povjerenstva, sudionici tematskih okruglih stolova na gradskoj razini te zainteresirana javnost putem internetskog savjetovanja provedenog u skladu sa Zakonom o pravu na pristup informacijama,[[12]](#footnote-12) kao preduvjetu za ispunjenje zakonske obveze.

## **1.3. Struktura dokumenta**

Ovaj dokument strukturiran je u šest glavnih dijelova. Nakon uvodnog dijela koji nudi opis metodologije izrade Strategije i Akcijskog plana, drugi dio daje pregled i analizu kretanja stanovništva Grada Zagreba, treći daje uvid u dosadašnju populacijsku politiku Grada Zagreba u razdoblju od 2003. do 2017. godine, a četvrti dio nudi socio-ekonomski aspekt demografskih kretanja temeljen na znanstveno-stručnim podlogama dostavljenih od strane znanstvenika i stručnjaka članova Povjerenstva. Potom slijedi Akcijski plan, koji u okviru sedam definiranih područja djelovanja prikazuje popis ciljeva, plan mjera i popis provedbenih aktivnosti za razdoblje na koje se odnosi strategija. Na kraju, šesto poglavlje nudi završne odredbe.

U tom kontekstu, detaljnije gledajući, ovaj dokument sadržava sljedeće cjeline:

* Analizu stanja koja uključuje sažeti prikaz demografskih kretanja i postojeću strukturu stanovništva
* Identifikaciju i analizu vitalnih događanja
* Prikaz postojeće pronatalitetne populacijske politike u Gradu Zagrebu
* Nove koncepcije i perspektive za lokalni demografski razvoj u Gradu Zagrebu s aspekta stambenog zbrinjavanja te uzimajući u obzir gospodarske pretpostavke i revitalizacijski potencijal
* Područja djelovanja, ciljevi i mjere demografskog razvoja u Gradu Zagrebu
* Završne odredbe i provedbeni mehanizam

Strategija se temelji na detaljnijoj analizi demografskog stanja u Gradu Zagrebu, prikazu ključnih demografskih parametara te čimbenika o kojima takvi parametri ovise. U osnovnoj analizi obrađene su faktografske informacije i kvantitativni podaci.

Ovom se Strategijom dugoročno žele poboljšati uvjeti i kvaliteta života stanovništva Grada Zagreba na način da se aktiviraju najvažniji gospodarski i drugi gradski programi. Očekuje se da će realizacija mjera biti u pozitivnoj korelaciji s očekivanim ostvarivanjem ciljeva demografskog razvoja Grada Zagreba u idućem razdoblju.

# **ANALIZA KRETANJA STANOVNIŠTVA GRADA ZAGREBA**

## **Kretanje ukupnog broja stanovnika Grada Zagreba od 1857. do 2011. godine**

Od 1857. godine kada je proveden prvi opći popis stanovništva, koji po svojim značajkama predstavlja prvi suvremeni popis, pa do 2011. godine, bilo je šesnaest popisa na osnovu kojih možemo pratiti i analizirati kretanje broja stanovnika.

Uz praćenje kretanja broja stanovnika Grada Zagreba od 1857. do 2011. godine bitno je istaknuti da se podaci odnose na administrativno-teritorijalnu podjelu iz 1997. godine[[13]](#footnote-13).

Kretanje ukupnog broja stanovnika Grada Zagreba u 154-godišnjem razdoblju bilo je neujednačeno, sa značajnim oscilacijama u prosječnoj godišnjoj stopi po međupopisnim razdobljima, ali s naglašenim kontinuiranim trendom demografskog rasta. Broj stanovnika Grada Zagreba u promatranom razdoblju povećan je 16,4 puta, te je znatno veći u usporedbi od ukupnog porasta stanovništva Hrvatske, koji se nažalost nije niti udvostručio. Brojčano gledano, u Gradu Zagrebu broj stanovnika od 1857. godine sa 48 266 porastao je na 790 017 stanovnika 2011. godine. Ukupni porast stanovništva od prvog službenoga do posljednjeg popisa iznosio je 741 751 što znači da se Grad Zagreb u prosjeku godišnje povećavao za 4 816 stanovnika.

Tablica 1. Kretanje broja stanovnika Grada Zagreba i Republike Hrvatske od 1857. do 2011. godine

|  |  |  |  |  |  |
| --- | --- | --- | --- | --- | --- |
| Popis godine | G r a d Z a g r e b | | R e p u b l i k a H r v a t s k a | | Udio GZ u RH |
| Broj stanovnika | Indeks 1857=100 | Broj stanovnika | Indeks 1857=100 |
|
| 1857. | 48 266 | 100 | 2 181 499 | 100 | 2,2 |
| 1869. | 54 761 | 113,5 | 2 398 292 | 109,9 | 2,3 |
| 1880. | 67 188 | 139,2 | 2 506 228 | 114,9 | 2,7 |
| 1890. | 82 848 | 171,6 | 2 854 558 | 130,9 | 2,9 |
| 1900. | 111 565 | 231,1 | 3 161 456 | 144,9 | 3,5 |
| 1910. | 136 351 | 282,5 | 3 460 584 | 158,6 | 3,9 |
| 1921. | 167 765 | 347,6 | 3 443 375 | 157,8 | 4,9 |
| 1931. | 258 024 | 534,6 | 3 785 455 | 173,5 | 6,8 |
| 1948. | 356 529 | 738,7 | 3 779 858 | 173,3 | 9,4 |
| 1953. | 393 919 | 816,1 | 3 936 022 | 180,4 | 10,0 |
| 1961. | 478 076 | 990,5 | 4 159 696 | 190,7 | 11,5 |
| 1971. | 629 896 | 1 305,1 | 4 426 221 | 202,9 | 14,2 |
| 1981. | 723 065 | 1 498,1 | 4 601 469 | 210,9 | 15,7 |
| 1991. | 777 826 | 1 611,5 | 4 784 265 | 219,3 | 16,3 |
| 2001. | 779 145 | 1 614,3 | 4 437 460 | 203,4 | 17,6 |
| 2011. | 790 017 | 1 636,8 | 4 284 889 | 196,4 | 18,4 |

Izvor: Naselja i stanovništvo Republike hrvatske 1857.-2001., DZS, Zagreb, 2005., Popis stanovništva, kućanstava i stanova 2011. godine, Stanovništvo po naseljima, DZS, Zagreb, 2011.

Najveći porast broja stanovnika (53,8%) Grad Zagreb je imao u međupopisnom razdoblju 1921.-1931. godine. U tri međupopisna razdoblja (1931. do 1948., 1890. do 1900. i 1961 do 1971.), taj porast iznosio je od 31% do 38%. U pet međupopisnih razdoblja (1880. do 1890., 1910. do 1921., 1869. do 1880., 1900.do 1910. i 1953.do 1961.), porast je iznosio između 21% i 23%. U tri međupopisna razdoblja iznosio je od 10 do 15%, a u preostala tri ispod 10%. Posljednja dva međupopisna razdoblja imala su najmanji porast u 154-godišnjem razdoblju i to 0,2% (1991.do 2001.) i 1,4% (2001.do 2011.).

Grad Zagreb najdinamičniji rast imao je od 1857. do 1931. godine kada se broj stanovnika povećao pet puta. Međutim, iako se broj stanovnika nakon Drugog svjetskog rata tek udvostručio, ovo razdoblje u apsolutnom iznosu bilježi najveći porast. Najznačajniji porast stanovništva u Gradu Zagrebu u ovom razdoblju zabilježen je u međupopisnom razdoblju 1961.-1971. godine kada je povećan broj stanovnika za 151 820. Razmjerno naglašeniji porast stanovništva nakon Drugog svjetskog rata trajao je do početka 1990-ih godina kao posljedica imigracije. U posljednja dva međupopisna razdoblja populacijska dinamika bila je vidno usporena. Porast stanovništva u razdobljima od 1991. do 2001. i od 2001. do 2011. godine iznosio je tek 0,017%, odnosno 0,139% prosječno godišnje. Posljedica je to jačanja emigracije, smanjivanja prirodne dinamike, reprodukcijske i generacijske depopulacije, pogoršanja gospodarskih tokova, te slabljenja useljavanja.

### **Kretanje prisutnog stanovništva od 1961. do 2011. godine**

Na osnovu podataka iz Tablice 1 prikazana je analiza ukupnog stanovništva kako ga je zabilježio svaki pojedini popis. Zbog promjene metodologije popisa stanovništva, prvo 2001. godine, a posebno u zadnjem popisu 2011. godine, takva analiza daje nam nerealnu sliku kretanja stanovništva Grada Zagreba. Kako bi se dobila jasnija slika međupopisnog kretanja stanovništva Grada Zagreba od 1961. do 2011. godine na određeni način prijašnje popise (od 1971. do 2001.) treba „prilagoditi“ popisu stanovništva 2011. godine tako što je iz tih popisa uzeto samo prisutno stanovništvo odnosno ono koje stvarno živi u naselju popisa (stanovništvo u zemlji).[[14]](#footnote-14) S obzirom da u popisu 2011. godine u ukupno stanovništvo nisu uključeni stanovnici koji borave i rade u inozemstvu duže od jedne godine, da bi se dobila realnija slika međupopisnog kretanja, bilo je potrebno podatke popisa od 1971. do 2001. korigirati, odnosno iz ukupnog stanovništva isključiti stanovništvo koje je na radu i boravku u inozemstvu. Treba istaknuti da ovom korekcijom podaci nisu u cijelosti usklađeni s metodologijom koja je primijenjena u popisu stanovništva 2011. godine, jer to jednostavno nije moguće, pa ove podatke možemo uzeti više kao orijentacijske. Zapravo, u cjelini gledano, ove brojke o broju stanovnika nakon izračuna približno su točne jer se ne radi o bitno velikim odstupanjima. Više bi se ti podaci mogli svesti na razinu statističke pogreške. U prijašnjim popisima stanovništva, stanovništvo u inozemstvu činili su svi koji rade i borave u inozemstvu, bez obzira na vrijeme odsutnosti, dok je u popisu 2011. godine stanovništvo u inozemstvu odsutno do godinu dana, koje ima namjeru povratka u mjesto stanovanja, uključeno u stalno prisutno stanovništvo. Bez obzira na manju ili veću statističku dosljednost, odnosno nedosljednost u primjeni metodologije popisa, udio stanovništva popisanog u inozemstvu u razdoblju od 1971. godine do 2001. godine, za Grad Zagreb, kretao se između 4 i 5%, a to je nešto manje od prosjeka za Hrvatsku. No, ovdje je važno ocijeniti dinamiku kretanja ukupnog broja stanovnika „u zemlji“. Osim analize međupopisne promjene naglasak se stavlja i na utvrđivanju udjela prirodnog prirasta/pada i saldo migracije u toj promjeni.

Tablica 2**.** Kretanje broja ukupnog i prisutnog stanovništva Grada Zagreba 1961.-2011. godine

|  |  |  |  |  |  |  |  |
| --- | --- | --- | --- | --- | --- | --- | --- |
| Godina popisa | Broj stanovnika | | | Indeks | | | Udio st. iz inozemstva u ukupnom |
| ukupno | u zemlji | u ino-zemstvu | ukupno | u zemlji | u ino-zemstvu |
|
| 1961. | 478 076 | 478 346 | - | 100 | 100 | - | - |
| 1971. | 629 896 | 606 303 | 23 593 | 131,8 | 126,7 | 100 | 3,9 |
| 1981. | 723 065 | 693 886 | 20 527 | 151,2 | 145,1 | 87,0 | 3,0 |
| 1991. | 777 826 | 739 414 | 38 412 | 162,7 | 154,6 | 162,8 | 5,2 |
| 2001. | 779 145 | 745 103 | 34 042 | 163,0 | 155,8 | 144,3 | 4,6 |
| 2011. | 790 017 | 790 017 | - | 165,2 | 165,2 | - | - |

Izvor: Popis stanovništva, kućanstava i stanova od 1961. do 2011. godine DZS

U svim međupopisnim razdobljima 1961. do 2011. godine, u Gradu Zagrebu zabilježen je apsolutni porast broja stanovnika, ali različitog intenziteta i dinamike. Grad je stanovništvo povećao u ovom pedeset godišnjem razdoblju za 311 671 stanovnika. Najveći porast imalo je popisno razdoblje 1961.do 1971. godine 127 957 stanovnika, što je 41% od ukupnog porasta u cijelom pedeset godišnjem razdoblju. U međupopisnom razdoblju 1971.-1981. godine, broj stanovnika Grada Zagreba povećao se za 87 583, a u međupopisnom razdoblju 1981.-1991. za 45 528 stanovnika. Ova tri međupopisna razdoblja predstavljaju i završetak intenzivnog porasta stanovništva budući je već u slijedećem međupopisnom razdoblju 1991.-2001. godine apsolutni porast iznosio 5689 stanovnika, što je samo 1,8% od ukupnog porasta pedeset godišnjeg razdoblja. Početkom 1990-ih pa sve do mirne reintegracije Hrvatskog Podunavlja 1997. godine Republika Hrvatska je bila izložena velikosrpskoj agresiji. Iako Grad Zagreb nije bio direktno na liniji ratnih djelovanja i na njegovom području zabilježen je ratni mortalitet. U manjem obimu dogodila su se ratna stradanja civila uslijed dalekometnog raketiranja grada, dok je znatno veći broj građana ovog Grada poginulo kao branitelji na nekom od bojišta diljem Republike Hrvatske. Pored ratnog mortaliteta tijekom ratnih godina smanjen je i natalitet, a time i prirodni prirast stanovništva. S obzirom da je Grad Zagreb bio utočište brojnih prognanika iz Republike Hrvatske i izbjeglica iz Bosne i Hercegovine, bilo je za očekivati da će se i u ovom međupopisnom razdoblju broj stanovnika značajnije povećati. To se nije dogodilo, najvjerojatnije iz razloga što se većina prognanika i izbjeglica vratila svojim domovima ili odselila u inozemstvo. Treba ovdje istaknuti da je tijekom 1990-ih godina određeni broj stanovništva drugih nacionalnosti odselio iz Zagreba[[15]](#footnote-15).

Osim toga, kao u svakom ratu, zbog psiholoških razloga, kao što su strah, nesigurnost, najvjerojatnije je iz Grada Zagreba odselio određeni broj ljudi u inozemstvo i tamo trajno ostao. Grad Zagreb je u posljednjem međupopisnom razdoblju povećao svoju populaciju za 46 682 stanovnika. Apsolutna međupopisna promjena broja stanovnika Grada Zagreba u promatrana prva tri međupopisna razdoblja rezultat je pozitivnog prirodnog prirasta kao i pozitivne saldo migracije. Porastu stanovništva u druga dva međupopisna razdoblja 1991.-2001. i 2001.-2011. godine, pridonijela je pozitivna migracijska bilanca, s obzirom da je zabilježen prirodni pad stanovništva (negativno prirodno kretanje). Iz svega navedenog može se zaključiti da je dinamika porasta stanovništva Grada Zagreba u posljednja dva analizirana međupopisna razdoblja znatno usporena i znatno manjeg intenziteta u odnosu na 1960-e, 1970-e i 1980-e godine. Težište demografskog razvoja Grada Zagreba nije više na području naselja Zagreb, nego su to sada Sesvete, te veći dio istočnih, a posebno južnih naselja.


Tablica 3. Utjecaj prirodnog kretanja i migracijskog salda na međupopisnu promjenu stanovništva Grada Zagreba

|  |  |  |  |  |  |  |
| --- | --- | --- | --- | --- | --- | --- |
| Međupopisno razdoblje | Apsolutna promjena broja stanovnika | | | Relativni udio (%) | | |
| svega | prirodni prirast/pad | saldo migracija | svega | prirodni prirast | saldo migracija |
|
| 1961.-1971. | 127 957 | 33 429 | 94 529 | 100 | 26,1 | 73,9 |
| 1971.-1981. | 87 583 | 41 431 | 46 152 | 100 | 47,3 | 52,7 |
| 1981.-1991. | 45 528 | 21 918 | 23 610 | 100 | 48,1 | 51,9 |
| 1991.-2001. | 5 689 | -1 885 | 7 574 | 100 | -33,1 | 133,1 |
| 2001.-2011. | 46 682 | -5 450 | 52 132 | 100 | -11,7 | 111,7 |

Izvor: Tablogrami vitalne statistike i Popisi stanovništva, kućanstava i stanova od 1961. do 2011. godine DZS.

### **Prirodno kretanje stanovništva od 1960.-2017. godine**

Za analizu prirodnog kretanja stanovništva (živorođenih i umrlih) korišteni su podaci za proteklih 57 godina: od 1960. do 2017 godine. U promatranom razdoblju od 1960. do 2017. godine (što je malo više od polovice jednog stoljeća), u Gradu Zagrebu ukupno je živorođeno 502 664 djeteta, a umrlo je 412 373 osobe. Prirodni prirast u ovom razdoblju iznosio je 90 291 osoba. Tijekom pola stoljeća (1961. do 2011. godine) broj stanovnika u Gradu Zagrebu povećan je za 311 941. stanovnika. U tom povećanju prirodni prirast sudjelovao je s udjelom manjim od 1/3 odnosno 28,9%, dok se više od 2/3 porasta odnosi na doseljavanje odnosno migracije (71,7%). Sve do 1991. godine prirodno kretanje stanovništva u Gradu Zagrebu bilo je pozitivno, što znači da je više bilo živorođenih nego umrlih.




Slika 1. Prirodno kretanje stanovništva Grada Zagreba od 1960. do 2017. godine

(Izvor: Tablogrami i priopćenja Vitalne statistike, DZS)

Promatrano u cijelini, u Gradu Zagrebu u razdoblju od 1961. do 1991. godine, prirodno kretanje stanovništva bilo je pozitivno, ali je jasno naglašen trend njegova pogoršanja. Broj živorođenih u Gradu Zagrebu povećan je sa 6 380 (1961. godine) na 8 557 (1991. godine ) ili za 34,1%, dok je broj umrlih znatno više povećan i to sa 3 732 na 8 090 ili za više od dva puta, tako da je ukupan prirodni prirast stanovništva Grada Zagreba smanjen sa 2 648 na 467 stanovnika ili za čak pet puta. Brojčano gledano, najveći natalitet Grad Zagreb imao je od 1976. do 1984. godine kad se u Gradu Zagrebu rađalo godišnje više od 10 000 djece, a unutar razdoblja od 1979. do 1981. godine čak i iznad 11 000 djece.

Najmanji natalitet u ovom polustoljetnom razdoblju bio je od 2001. do 2004. godine, kada se kretao prosječno oko 7 000 godišnje. Sve do 1975. godine u Gradu Zagrebu umiralo je godišnje manje od 6 000 stanovnika, a od 1977. godine do 1982. godine između 6 000 i 7 000, dok je od 1991. godine broj umrlih povećao iznad 8 000. Prema ovim podacima razlozi pogoršanja prirodnog kretanja stanovništva proizlaze iz povećanja stope mortaliteta i smanjenja stope nataliteta.

Od 1992. do 2017. godine, u samo sedam godina prirodni prirast bio je pozitivan. Tijekom 18 godina kada je prirodno kretanje bilo negativno, ukupno smanjenje iznosi -10 832, a u sedam godina kada je bilo pozitivno, porast je bio svega 1 271 stanovnika, što znači da je u ovom 25-godišnjem razdoblju prirodnim putem izgubljeno više od devet i pol tisuća stanovnika ( -9 561).



Slika 2. Stope prirodnog kretanja stanovništva u Gradu Zagrebu od 1961. do 2017. godine

(Izvor: Izračun autora -Tablogrami i priopćenja Vitalne statistike, DZS)

Stopa nataliteta u Gradu Zagrebu sve do 1983. godine bila je iznad 14‰. Od 1984. godine stopa nataliteta se iz godine u godinu smanjivala, ali se do 1999. godine ipak zadržala na razini iznad 10‰. Najnižu stopu nataliteta Grad Zagreb je imao u razdoblju od 2000. do 2006. godine kada se kretala između 9 i 10‰. Od 2007. do 2017. godine stopa nataliteta u Gradu Zagrebu, ovisno od godine do godine, kreće se između 10 i 11‰. U ovom 57-godišnjem razdoblju, kroz 11 godina stopa nataliteta bila je iznad 15‰, pa se za Grad Zagreb može reći da ima srednju stopu nataliteta odnosno pripada drugom tipu nataliteta[[16]](#footnote-16). Izuzev ovih 11 godina kada je stopa nataliteta bila iznad 15 ‰ , prema klasifikaciji, za veći dio ovog razdoblja Grad Zagreb svrstava se u područje s niskom stopom nataliteta. Za razliku od stope nataliteta koja je opadala, stopa mortaliteta bila je u porastu od početka do kraja promatranog razdoblja.

## **Prostorni razmještaj stanovništva i naseljska struktura na području Grada Zagreba**

Grad Zagreb je samostalna jedinstvena, teritorijalna i upravna jedinica koja ima i položaj županije. U sastavu Grada Zagreba je 70 naselja, naselje Zagreb, naselje Sesvete i ostala naselja, njih 68 koja su geografski podijeljena na istočna[[17]](#footnote-17) , njih 37 i južna[[18]](#footnote-18), njih 31 . Grad Zagreb se prostire na površini od 641,35 četvornih kilometara (ili 1,1% kopnenoga teritorija Hrvatske) u kojem je živjelo (prema popisu 2011. godine) 790 017 stanovnika ili 18,4% ukupnog stanovništva Hrvatske.


Tablica 4**.** Gustoća stanovništva po naseljima Grada Zagreba i Hrvatske 2001. i 2011. godine

|  |  |  |  |  |  |  |
| --- | --- | --- | --- | --- | --- | --- |
| Sastavnice | Broj naselja | Površina u km2 | Stanovništvo | | Gustoća naseljenosti | |
| 2001. | 2011. | 2001. | 2011. |
| Zagreb | 1 | 305,96 | 691 724 | 688 163 | 2 260,8 | 2 249,2 |
| Sesvete | 1 | 36,19 | 44 914 | 54 085 | 1241 | 1 494,5 |
| Istočna naselja | 37 | 132,82 | 19 822 | 21 016 | 149,2 | 158,2 |
| Južna naselja | 31 | 166,33 | 22 685 | 26 753 | 136,3 | 160,8 |
| **Grad Zagreb** | **70** | **641,32** | **779 145** | **790 017** | **1 214,9** | **1 231,9** |

Izvor: Popis stanovništva, kućanstava i stanova 2001. godine, Stanovništvo po naseljima, DZS, Zagreb, 2002. Popis stanovništva, kućanstava i stanova 2011. godine, Stanovništvo po naseljima, DZS, Zagreb, 2012.

Tijekom posljednjeg međupopisnog razdoblja (2001.-2011.), došlo je do promjena u prostornom razmještaju stanovništva i gustoći naseljenosti. Zahvaljujući porastu stanovništva, opća relativna gustoća naseljenosti u Gradu Zagrebu je povećana - sa 1 215 na 1 232 st/km2. Grad Zagreb ima gustoću naseljenosti 16 puta veću od državnog prosjeka. Grad Zagreb, ne samo da ima obilježje iznadprosječno gusto naseljenog područja Hrvatske jer je opća gustoća naseljenosti još uvijek signifikantno veća u odnosu na hrvatski prosjek (78,5 st.km2) , nego je 7,8 puta veća od druge po redu Međimurske županije u kojoj je gustoća naseljenosti 156 st/km2.

Analiza podataka pokazuje da su 2011. godine, prema veličini (broju stanovnika) relativnu većinu imala sitna naselja (do 500 stanovnika) kojih je te godine u Gradu Zagrebu bilo 34 ili 48,6% svih naselja. Istovremeno 20 naselja (28,6%) imalo je 501 do 1000 žitelja, 5 naselja (7,1%) 1000 do 1500 stanovnika, 7 naselja (10%) između 1500 i 2000 stanovnika, a samo 4 (5,7%) naselja više od 2000 stanovnika. Ako se izuzmu naselja Zagreb i Sesvete proizlazi da samo 2 naselja imaju više od 2000 stanovnika. Suprotno dominaciji, sitnih, malih i srednjih naselja (84,35 svih naselja Grada Zagreba), koncentracija stanovništva bila je dominantna u samo dva izrazito velika naselja. U najvećem (izrazito velikom) naselju – Zagrebu, živjelo je 87,5%, a kad mu se pribroje i Sesvete, ukupno je u ta dva naselja obitavalo 94,7% stanovništva Grada Zagreba.

****

Slika 3. Gustoća naseljenosti Grada Zagreba po naseljima 2011. godine

(Izvor: Popis stanovništva 2011. godine)


Tablica 5. Promjena broja i veličine naselja u Gradu Zagrebu 2001.-2011. godine

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Veličina naselja | Naselja | | | | Stanovništvo | | | |
| broj | | posto (%) | | broj | | posto (%) | |
| 2001. | 2011. | 2001. | 2011. | 2001. | 2011. | 2001. | 2011. |
| do 49 | 1 | 2 | 1,4 | 2,9 | 22 | 58 | 0 | 0 |
| 50-99 | 2 | 2 | 2,9 | 2,9 | 119 | 140 | 0 | 0 |
| 100-199 | 8 | 1 | 11,4 | 1,4 | 1 279 | 131 | 0,2 | 0 |
| 200-299 | 12 | 14 | 17,1 | 20 | 2 926 | 3 321 | 0,4 | 0,4 |
| 300-499 | 14 | 15 | 20 | 21,4 | 5 312 | 5 890 | 0,7 | 0,7 |
| 500-999 | 18 | 20 | 25,7 | 28,6 | 12 322 | 14 149 | 1,6 | 1,8 |
| 1000-1999 | 11 | 12 | 15,7 | 17,1 | 15 233 | 18 383 | 2 | 2,3 |
| 2000-2999 | 2 | 1 | 2,9 | 1,4 | 5 294 | 2 687 | 0,7 | 0,3 |
| 3000-3999 | 0 | 1 | 0 | 1,4 | 0 | 3 010 | 0 | 0,4 |
| 4000 i više | 2 | 2 | 2,9 | 2,9 | 736 638 | 742 248 | 94,5 | 94 |
| Ukupno | 70 | 70 | 100 | 100 | 779 145 | 790 017 | 100 | 100 |

Izvor: Popis stanovništva, kućanstava i stanova 2001. godine, Stanovništvo po naseljima, DZS, Zagreb, 2002. Popis stanovništva, kućanstava i stanova 2011. godine, Stanovništvo po naseljima, DZS, Zagreb, 2012.

Analiza prostornog razmještaja veličinske strukture naselja pokazuje da je prema popisu 2011. godine, sitnih naselja (do 500 stanovnika) u istočnom dijelu Grada Zagreba bilo 20, u kojima je živjelo 6 145 stanovnika, a u južnom 14 naselja sa 3 395 stanovnika. Malih naselja (501 -100), također je bilo više u istočnom dijelu Zagreba - 14 naselja (10 320 stanovnika), dok je u južnom te veličine bilo šest naselja u kojima je živjelo 3 829 stanovnika. U istočnom dijelu Grada Zagreba bilo je samo jedno naselje srednje veličine (1000-1500) i dva velika (1500-2000). Južna naselja u svojoj veličinskoj strukturi imala su tri naselja srednje veličine, šest velikih i dva izrazito velika naselja. Iz navedenog proizlazi da je veličinska struktura naselja povoljnija u južnom dijelu Grada Zagreba gdje je ravnomjernija raspodjela naselja prema veličini u odnosu na istočni dio gdje više od polovice naselja čine sitna naselja.

Dominantna koncentracija stanovništva u istočnom dijelu Grada Zagreba je u malim naseljima (u 37,8% svih naselja živi 49,1% stanovništva), a kod južnih prevladava koncentracija u velikim naseljima koja čine 19,4% svih naselja južnog dijela Grada Zagreba u kojima živi 37,7% stanovništva.



Slika 4. Naselja Grada Zagreba prema broju stanovnika 2011. godine

(Izvor: Popis stanovništva 2011. godine)

## **Biološki sastav (dobno-spolna struktura) i proces starenja**

Sastav stanovništva prema dobi i spolu odražava demografske i socioekonomske procese u vremenu i prostoru (Friganović, 1981). Dobno-spolni sastav stanovništva važan je čimbenik demografskog i gospodarskog razvitka svakog područja. Iz njega proizlaze ključni strukturni dijelovi stanovništva, kako za biološku reprodukciju (fertilni kontingent) tako i za formiranje aktivnog dijela stanovništva, odnosno zaposlenih.

Na osnovu podataka iz popisa stanovništva jasno se vidi kako je starenje stanovništva jedan je od najvažnijih demografskih procesa u Hrvatskoj. Naime, prisutno je stalno povećavanje udjela staroga i smanjivanje udjela mladoga stanovništva. Osim Hrvatske, visok stupanj ostarjelosti stanovništva zahvatio je i Grad Zagreb.

Tablica 6**.** Velike dobne skupine stanovništva Grada Zagreba 1961., 1971., 1981. 1991., 2001. i 2011. godine

|  |  |  |  |  |  |  |
| --- | --- | --- | --- | --- | --- | --- |
| Dobne grupe | 1961. | 1971. | 1981. | 1991. | 2001. | 2011. |
|
| Ukupno | 478 076 | 629 896 | 723 065 | 777 826 | 779 145 | 790 017 |
| 0-19 | 135 055 | 160 463 | 184 681 | 192 144 | 172 472 | 156 901 |
| 20-59 | 288 621 | 380 384 | 432 086 | 444 246 | 441 893 | 446 556 |
| 60 i više | 53 149 | 83 290 | 97 713 | 130 038 | 161 559 | 186 560 |

Izvor: Popisi stanovništva od 1961.do 2011. godine, DZS.

U promatranom razdoblju (1961.-2011.godine) udjel mladog stanovništva (do 19 godina starosti) smanjen je sa 28,2% na 19,9%, udjel zrelog stanovništva (od 20 do 59 godina starosti) neznatno je smanjen sa 60,4% na 56,5%, dok je udjel staračkog stanovništva (stariji od 60 godina) značajnije povećan i to sa 11,1% na 23,6%.

Tablica 7**.** Prosječna životna dob stanovništva Republike Hrvatske i Grada Zagreba 1961., 1971., 1981. 1991., 2001. i 2011. godine

|  |  |  |  |  |  |  |
| --- | --- | --- | --- | --- | --- | --- |
| Godine | Republika Hrvatska | | | Grad Zagreb | | |
| ukupno | muškarci | žene | ukupno | muškarci | žene |
| 1961. | 32,5 | 30,5 | 33,3 | 30,9 | 30,1 | 31,7 |
| 1971. | 34,0 | 32,4 | 35,5 | 33,5 | 32,3 | 34,5 |
| 1981. | 35,4 | 33,8 | 37,1 | 33,7 | 32,6 | 34,7 |
| 1991. | 37,1 | 35,4 | 38,7 | 35,1 | 34,0 | 36,0 |
| 2001. | 39,3 | 37,5 | 41,0 | 39,5 | 37,7 | 41,2 |
| 2011. | 41,7 | 39,9 | 43,4 | 41,6 | 39,6 | 43,3 |

Izvor: Popisi stanovništva od 1961.do 2011. godine, DZS.


Prosječna starost u Hrvatskoj, prema popisu stanovništva 2011. godine, iznosila je 41,7 godina. Stanovništvo Grada Zagreba blizu je toj vrijednosti stanovništva Hrvatske, jer je prosječna starost stanovništva Grada Zagreba 41,6 godina.

Daljnja analiza ukazuje na zabrinjavajuće promjene u udjelima pojedinih kontingenata žena u ukupnoj ženskoj populaciji Grada Zagreba u promatranom razdoblju. U razdoblju od 1961. do 2011. godine udjel žena smanjen je u predfertilnom (sa 18,4% na 13,4%) i fertilnom (sa 56,3% na 45,%), a povećan jedino u postfertilnom razdoblju života (sa 25,0% na 41,0%), što pokazuje da se sve više smanjuje udjel žena u najpovoljnijoj reprodukcijskoj dobi života što će u budućnosti remetiti prirodnu dinamiku stanovništva ovog područja. Posebno je nepovoljna činjenica da se u navedenom razdoblju značajno smanjio udjel žena u predfertilnoj, biodinamički potencijalnoj reprodukcijskoj skupini ženskog stanovništva Grada Zagreba.

Tablica 8. Predfertilni, fertilni i postfertilni kontingenti ženskog stanovništva Grada Zagreba 1961.-2011. godine.

|  |  |  |  |  |  |  |
| --- | --- | --- | --- | --- | --- | --- |
|  | 1961. | 1971. | 1981. | 1991. | 2001. | 2011. |
|
| Ukupno | 253 829 | 330 902 | 383 725 | 411 536 | 415 153 | 420 678 |
| 0-14 | 46 812 | 55 842 | 69 277 | 69 209 | 59 725 | 56 445 |
| 15-49 | 142 876 | 187 875 | 199 590 | 205 609 | 201 775 | 191 848 |
| 50 i više | 63 533 | 84 219 | 110 621 | 130 711 | 151 929 | 172 385 |

Izvor: Popisi stanovništva od 1961.do 2011. godine, DZS.



Slika 5**.** Ženska populacija po gradskim četvrtima Grada Zagreba starosti 15-49 godina u ukupnom stanovništvu 2011. godine.

(Izvor: Popis stanovništva 2011. godine)

## **Obrazovni sastav stanovništva**

Sastav stanovništva prema obilježju školska sprema odnosno prema završenoj školi relevantni je indikator razine ekonomskog razvoja određenog područja. Podaci o školskoj spremi i promjene koje nastaju u strukturi stanovništva prema tom obilježju, važne su za utvrđivanje tzv. kontingenta školovanog stanovništva na nekom području. Taj kontingent u našoj popisnoj statistici obuhvaća sve stanovnike koji su završili neku školu po rangu višu od osnovne osmogodišnje škole

Grad Zagreb, u odnosu na Republiku Hrvatsku ima povoljniju obrazovnu strukturu stanovništva, koja se oslikava u manjem udjelu stanovništva sa nižim stupnjevima obrazovanja, a većim udjelima kod više razine obrazovanja. I kod Grada Zagreba i Hrvatske natpolovični udjel (preko 50%) čini stanovništvo sa završenom srednjom školom. Grad Zagreb s udjelom od 29% ima znatno veći udjel visokoobrazovanog stanovništva od Hrvatske u kojoj je taj udjel iznosio 16,4%. U Gradu Zagrebu živi 32,8% visokoobrazovanog stanovništva Hrvatske, što znači da svaki treći visokoobrazovani stanovnik Hrvatske živi u Gradu Zagrebu.

Uspoređujući obrazovnu strukturu i indeks obrazovanosti, u Gradu Zagrebu po njegovim sastavnicama najobrazovanije stanovništvo ima gradsko naselje Zagreb, koje, u usporedbi s ostalim naseljima u Gradu Zagrebu, očekivano ima najviši udio obrazovanih s višom i visokom školom, najmanji udio slabije obrazovanih te najvišu vrijednost indeksa obrazovanosti. Osim toga, njegova je obrazovna struktura bolja i od hrvatskog prosjeka jer je on sveučilišni centar koji nudi najbolje i najraznovrsnije mogućnosti školovanja u Hrvatskoj.

Ne iznenađuje činjenica da Zagreb ima najbolju obrazovnu strukturu stanovništva s obzirom na to da ima najdulju tradiciju visokih škola i fakulteta. Uz to veliki dio studenata koji dolazi na studij u Zagreb, nakon diplome trajno se nastanjuje i zapošljava u Zagrebu. Zagreb, kao najveći centar rada u Hrvatskoj, najpropulzivnije je središte i nudi najveći broj radnih mjesta visokoobrazovanima.

Tablica 9. Struktura stanovništva starog 15 i više godina prema razini završene škole u Republici Hrvatskoj i Gradu Zagrebu 2001. i 2011. godine

|  |  |  |  |  |  |  |  |
| --- | --- | --- | --- | --- | --- | --- | --- |
| Godine | Obilježje | Republika Hrvatska | GRAD ZAGREB | Zagreb | Sesvete | Istočna naselja | Južna naselja |
| 2001. | Ukupno | 100 | 100 | 100 | 100 | 100 | 100 |
| Bez škole i nezavršena OŠ | 18,6 | 8,7 | 7,8 | 11,9 | 21,3 | 18,0 |
| Osnovna škola | 21,8 | 16,3 | 15,6 | 20,2 | 25,7 | 21,7 |
| Srednja škola | 47,1 | 52,0 | 52,0 | 55,9 | 46,1 | 51,5 |
| Visoka škola | 11,9 | 22,5 | 24,1 | 10,9 | 6,0 | 7,8 |
| 2011. | Ukupno | 100 | 100 | 100 | 100 | 100 | 100 |
| Bez škole i nezavršena OŠ | 9,5 | 4,9 | 4,5 | 6,6 | 10,7 | 10,0 |
| Osnovna škola | 21,3 | 13,6 | 12,7 | 19,0 | 24,0 | 17,4 |
| Srednja škola | 52,6 | 52,3 | 51,5 | 58,7 | 55,9 | 58,8 |
| Visoka škola | 16,4 | 29,0 | 31,1 | 15,7 | 9,0 | 13,3 |

Izvor: Popis stanovništva, kućanstava i stanova 2001. i 2011. godine, www.dzs.zagreb.

Promjene u strukturi stanovništva, prema obrazovnim karakteristikama u posljednja dva popisa, pokazuju smanjenje broja i udjela stanovništva bez škole, s nepotpunom osnovnom školom i s osnovnom školom. S druge strane, došlo je do porasta broja i udjela stanovništva sa srednjom, višom i visokom školom. Ovakav razvoj obrazovne strukture stanovništva je očekivan i realan jer se smanjuje broj osoba s osnovnim obrazovanjem i bez ikakve škole, budući se ovdje radi o najstarijim dobnim skupinama kojih je iz godine u godinu prirodnim odljevom stanovništva sve manje. S obzirom da suvremeni proces rada stalno zahtijeva višu razinu obrazovanja radnika, tj. višu školsku spremu pa je u skladu s tim u Gradu Zagrebu u promatranom razdoblju najdinamičnije porastao broj visokoobrazovanog stanovništva (34,7%). U Gradu Zagrebu ima 147 311 stanovnika, odnosno 21,9% stanovnika koji su završili fakultet, umjetničku akademiju, sveučilišni studij, magisterij i doktorat, dakle visoko obrazovanje, što predstavlja 38,4% ukupnog visokoobrazovanog stanovništva Hrvatske. Na 1 000 stanovnika u Gradu Zagrebu, prema podacima popisa 2011. godine, dolazi 186 visokoobrazovanih (2001. godine imao je 140), a na razini Hrvatske tek 89 visokoobrazovanih na 1 000 stanovnika (2001. godine 65).

Usporedba podataka o strukturi školske spreme u 2011. godini s prethodnim popisom pokazuje značajno smanjenje udjela stanovništva bez školske spreme i s nižim školama, uz istodobno povećanje udjela stanovništva sa završenim školama višeg ranga obrazovanja. Pri tome valja naglasiti da su takve promjene u strukturi stanovništva, prema školskoj spremi, uvjetovale istovjetne promjene u kvalifikacijskoj strukturi zaposlenih i time omogućile navedene promjene u strukturi stanovništva prema zanimanjima. Osim navedenih promjena, još uvijek u popisu 2011. godine postoje u Hrvatskoj značajne razlike u strukturi stanovništva prema školskoj spremi između muškaraca i žena, odnosno da je i struktura prema školskoj spremi, kao i prema pismenosti, povoljnija kod muškog u odnosu na žensko stanovništvo. U Gradu Zagrebu prema popisu 2011. godine više je žena sa završenom četverogodišnjom srednjom školom, gimnazijom, višom i visokom školom od muškaraca.

Tablica 10. Indeks obrazovanosti u Hrvatskoj i Gradu Zagrebu 2001. i 2011. godine

|  |  |  |  |  |  |  |
| --- | --- | --- | --- | --- | --- | --- |
| Godine | Republika Hrvatska | Grad Zagreb | Zagreb | Sesvete | Istočna naselja | Južna naselja |
| 2001. | 3,01 | 13,45 | 16,07 | 5,12 | 1,30 | 2,23 |
| 2011. | 9,08 | 30,95 | 35,59 | 13,96 | 4,70 | 7,82 |

Izvor: Izračunato prema podacima popisa stanovništva 2001. i 2011. godine

Indeks obrazovanosti[[19]](#footnote-19) za Hrvatsku 2001. godine bio je svega 3,01, da bi 2011. godine porastao na 9,08 i još uvijek je to pokazatelj niske razine obrazovanja stanovništva Hrvatske s obzirom da je poželjni indeks obrazovanosti ukupne populacije oko 25,0. U Gradu Zagrebu indeks obrazovanosti značajno je porastao između posljednja dva popisa i nešto je veći od poželjnog indeksa obrazovanosti, a triput veći od Hrvatskog. Gledano po sastavnicama Grada Zagreba, naselje Zagreb i Sesvete imaju veće, a istočna i južna naselja manje vrijednosti indeksa obrazovanosti od državnog prosjeka.

## **Novija demografska kretanja nakon popisa 2011. do 2017. godine s naglaskom na migracije**

Prema procjeni sredinom 2017. godine Hrvatska je imala 4 124 531 stanovnika. Grad Zagreb je sredinom 2017. godine prema procjeni imao 802 762 stanovnika, što je u odnosu na procjenu za prethodnu godinu rast od 0,2%. Treba istaknuti da Grad Zagreb, uz Istarsku Županiju, jedini u Hrvatskoj ima porast stanovništva u 2017. godini u odnosu na popisnu 2011. godinu, s tim da je porast u Istarskoj županiji gotovo zanemariv i iznosio je svega 201 stanovnika u apsolutnom iznosu.

Tablica 11. Kretanje ukupnog broja stanovnika Hrvatske i Grada Zagreba u razdoblju 2011.-2017. godine

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Godine | Republika Hrvatska | | | | Grad Zagreb | | | | Udio GZ u RH |
| Broj stanovnika | Apsolutna razlika | Lančani indeks | Bazni indeks | Broj stanovnika | Apsolutna razlika | Lančani indeks | Bazni indeks |
| 2011. | 4 280 622 | - | - | 100 | 790 450 | - | - | 100 | 18,5 |
| 2012. | 4 267 558 | -13 064 | 99,7 | 99,7 | 793 057 | 2 607 | 100,3 | 100,3 | 18,6 |
| 2013. | 4 255 689 | -11 869 | 99,7 | 99,4 | 795 505 | 2 448 | 100,3 | 100,6 | 18,7 |
| 2014. | 4 238 389 | -17 300 | 99,6 | 99,0 | 798 424 | 2 919 | 100,4 | 101,0 | 18,8 |
| 2015. | 4 203 604 | -34 785 | 99,2 | 98,2 | 799 565 | 1 141 | 100,1 | 101,2 | 19,0 |
| 2016. | 4 174 349 | -29 255 | 99,3 | 97,5 | 802 338 | 2 773 | 100,3 | 101,5 | 19,2 |
| 2017. | 4 124 531 | -49 818 | 98,8 | 96,4 | 802 762 | 424 | 100,1 | 101,6 | 19,5 |

Izvor: Procjena stanovništva Republike Hrvatske, Priopćenje br. 7.1.3. DZS, rujan 2018.

Stanovništvo Hrvatske smanjeno je u ovom sedmo-godišnjem razdoblju za 3,6%, a stanovništvo Grada Zagreba poraslo je za 1,6%. Od popisa stanovništva 2011. godine pa do sredine 2017. godine broj stanovnika u Gradu Zagrebu apsolutno je povećan za 12 312 stanovnika. Zagrebačko stanovništvo u posljednjih sedam godina raste po prosječnoj godišnjoj stopi od 0,16 %. Tome doprinose nešto povoljniji demografski trendovi posljednjih godina, proizašli u prvom redu iz pozitivnog salda ukupnih migracija ili većeg broja doseljenih nego odseljenih u unutarnjim migracijama. Kretanje nataliteta u ovom razdoblju nije doveo do toga da se broj stanovnika u Gradu Zagrebu povećava prirodnim putem (zbog visokog mortaliteta uzrokovanog visokom ostarjelošću stanovništva), nego isključivo doseljavanjem - imigracijom. Budući se broj stanovnika u svim županijama smanjuje, relativni udio Grada Zagreba u ukupnom stanovništvu Hrvatske u stalnom je porastu.

Tablica 12.Prirodno kretanje stanovništva Grada Zagreba u razdoblju 2011.-2017. godine

|  |  |  |  |  |  |  |  |
| --- | --- | --- | --- | --- | --- | --- | --- |
| Godine | Živorođeni | Umrli | Prirodni prirast | Vitalni indeks (živorođeni na 100 umrlih) | Stope (na 1000 stanovnika) | | |
| n | m | pp |
| 2011. | 8 411 | 8 396 | 15 | 100,2 | 10,6 | 10,6 | 0,0 |
| 2012. | 8 394 | 8 329 | 65 | 100,8 | 10,6 | 10,5 | 0,1 |
| 2013. | 8 254 | 8 360 | -106 | 98,7 | 10,4 | 10,5 | -0,1 |
| 2014. | 8 452 | 8 359 | 93 | 101,1 | 10,6 | 10,5 | 0,1 |
| 2015. | 8 039 | 8 821 | -782 | 91,1 | 10,1 | 11,0 | -0,9 |
| 2016. | 8 120 | 8 528 | -408 | 95,2 | 10,1 | 10,7 | -0,5 |
| 2017. | 8 076 | 8 826 | -750 | 91,5 | 10,1 | 11,0 | -0,9 |

Izvor: Prirodno kretanje stanovništva Republike Hrvatske, Priopćenje br. 7.1.1., DZS, za godine 2011.-2017.

Stopa živorođenih u Gradu Zagrebu na 1 000 stanovnika prema posljednjim raspoloživim podacima u 2017. godini iznosila je 10,1‰. Stopa prirodnog prirasta je u padu i u 2017. godini je iznosila -0,9‰, jer je prirodni prirast negativan (-750), a to znači više umrlih nego živorođenih. U Hrvatskoj je i dalje prisutan negativan prirodni prirast, pa je u 2017. godini stopa prirodnog prirasta bila -4,1‰.

Stanje Hrvatske u odnosu na Grad Zagreb glede prirodnog kretanja je nepovoljnije. Hrvatska ima više stope mortaliteta, a niže stope nataliteta i prirodnog prirasta od Grada Zagreba. Stope prirodnog prirasta i nataliteta više su u Gradu Zagrebu zahvaljujući prvenstveno mjerama aktivne pronatalitetne politike što se već više od jednog desetljeća provodi u Gradu Zagrebu. Za razliku od Hrvatske, Zagreb je imigracijsko područje što znači da se u Zagreb još uvijek više doseljava nego što iz njega iseljava stanovnika. U Grad Zagreb prvenstveno doseljava mlađe stanovništvo od 20 do 40 godina starosti što pomlađuje ukupno stanovništvo, a budući je isto u reproduktivnom razdoblju ono pridonosi povoljnijem kretanju nataliteta i prirodnog kretanja stanovništva.

Premda Grad Zagreb predstavlja najgušće napučeno područje Hrvatske, zahvaljujući svom razvoju i naseljavanju, evidentno je da u novije vrijeme nema izuzetno visoke demografske trendove, što se očituje u blagom (stagnantnom) općem kretanju stanovništva i ubrzanom procesu starenja.

Stanovništvo Grada Zagreba, kao i kod većine velikih europskih gradova ne raste prvenstveno na temelju svog prirodnog prirasta, već tome u prvom redu pridonose imigracijski tokovi odnosno novo doseljavanje. Migracije su danas postale ključna komponenta promjena stanovništva u Europi. Ovo jednako vrijedi za Hrvatsku kao i za Grad Zagreb.

Tablica 13. Obujam i saldo ukupne migracije stanovništva Grada Zagreba u razdoblju 2011.-2017. godine

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Godina | Doseljeno | | | Odseljeno | | | Saldo migracija | | |
| Ukupno | iz drugih županija (unu-tarnje migra-cije) | iz inoze-mstva (vanj-ske migra-cije) | Ukupno | u druge županije (unuta-rnje migra-cije) | u inozem-stvo (vanj-ske migra-cije) | Ukupno | među župani-jama (unuta-rnje migra-cije) | s inozem-stvom (vanjske migracije) |
| 2011. | 10 926 | 8 883 | 2 043 | 8 787 | 6 788 | 1 999 | 2 139 | 2 095 | 44 |
| 2012. | 10 548 | 8 241 | 2 307 | 8 396 | 6 409 | 1 987 | 2 152 | 1 832 | 320 |
| 2013. | 11 606 | 9 012 | 2 594 | 8 735 | 6 731 | 2 004 | 2 871 | 2 281 | 590 |
| 2014. | 13 116 | 10 376 | 2 740 | 10 076 | 6 955 | 3 121 | 3 040 | 3 421 | -381 |
| 2015. | 13 644 | 10 886 | 2 758 | 11 512 | 6 466 | 5 046 | 2 132 | 4 420 | -2 288 |
| 2016. | 13 765 | 10 435 | 3 330 | 11 059 | 6 183 | 4 876 | 2 706 | 4 252 | -1 546 |
| 2017. | 13 758 | 10 043 | 3 715 | 12 755 | 5 941 | 6 814 | 1 003 | 4 102 | -3 099 |
| **2011.-2017.** | **87 363** | **67 876** | **19 487** | **71 320** | **45 473** | **25 847** | **16 043** | **22 403** | **-6 360** |
| **Korigirano** | **87 363** | **67 876** | **19 487** | **84 243** | **45 473** | **38 770\*** | **3 120** | **22 403** | **-19 283** |

Izvor: Godišnja priopćenja DZS., \*Ocjena autora temeljeno na europskim nacionalnim statistikama o broju imigranata iz Hrvatske u razdoblju od 2013.- 2017. godine

Pozitivni saldo unutarnjih migracija potvrđuje privlačnost Zagreba kao područja u koje se doseljava u odnosu na područja odakle se odseljava. Tome su različiti razlozi, a uglavnom ekonomski, kao što su posao odnosno zapošljavanje, plaće, obrazovanje, zdravstveni, infrastrukturni, obiteljski i drugi razlozi.

Grad Zagreb u razdoblju 2011.-2017. godine imao je pozitivan saldo unutarnjih migracija u odnosu sa svim drugim županijama, osim sa Zagrebačkom. Taj negativni saldo sa Zagrebačkom županijom (više odseljenih u ovu županiju) iznosio je u ovom razdoblju – 1 359 osoba, dok je ukupni pozitivni saldo unutarnje migracije iznosio 22 403 osoba u korist porasta zagrebačke populacije.

Saldo migracije stanovništva Grada Zagreba s inozemstvom bio je pozitivan sve do 2014. godine, otkada dolazi do preokreta u smislu znatno dinamičnijeg rasta iseljavanja koji rezultira negativnim saldom vanjske migracije, što znači da statistika (čak i hrvatska migracijska statistika koja je znatno nepouzdanija od stranih registara stanovništva) pokazuje veći broj odseljenih u druge zemlje nego doseljenih iz drugih zemalja na područje Zagreba. Podaci državne statistike za Grada Zagreba bilježe saldo vanjskih migracija u razdoblju 2011.-2017. godine od - 6 360 odnosno u nepovoljnom razdoblju posljednje 4 godine (2014.-2017.) taj negativni neto saldo prema izvoru državne statistike iznosio je -7 314 više odseljenih u inozemstvo nego doseljenih. Kako se pretraživanjem nacionalnih statistika i drugih baza zapadnoeuropskih zemalja-primateljica hrvatskih useljenika u razdoblju od pristupanja Hrvatske Europskoj uniji došlo do zaključka da su u stvarnosti podaci o hrvatskim imigrantima u tim zemljama prosječno za 2,6 puta veći[[20]](#footnote-20) od podataka prema hrvatskoj državnoj statistici, ocjenjuje se da su ti podaci glede odseljenog stanovništva iz Grada Zagreba također znatno veći od navedenih podataka Državnog zavoda za statistiku. No, na osnovu podataka procjenjuje se da Grad Zagreb ima nešto niži koeficijent te razlike u podacima (ocjena emigracijskog koeficijenta =1,5) nego što je isti na razini Hrvatske.

Prema tom koeficijentu korigirani su podaci o broju odseljenih u inozemstvo iz Grada Zagreba tako da je dobiven broj odseljenih u istom razdoblju od 38.770 ili za gotovo 13.000 više od priopćenja državne statistike (25 847), pa tako i broj ukupno odseljenih u unutarnjim i vanjskim migracijama iz Zagreba u razdoblju od popisa 2011. do kraja 2017. godine iznosio 84.243. osobe. Temeljem toga izračunat je saldo vanjske migracije za Grad Zagreb od -19 283, uz pozitivni saldo unutarnjih migracija prema Zagrebu od 22 403, proizlazi saldo ukupne migracije u promatranih 7 godina od 3 120 osoba.

S obzirom da je prirodni prirast na području Grada Zagreba u istom razdoblju bio negativan i iznosio je -1 873, proizlazi da je realno očekivani ukupni prirast stanovništva Popisa 2011. do 2017. godine iznosio svega oko 1 300, a ne 16 043 kako pokazuju procjene Državnog zavoda za statistiku. Pravo stanje hrvatskog i zagrebačkog stanovništva najbolje će pokazati naredni Popis 2021. godine.

Novija vrlo dinamična migracijska kretanja na ovim prostorima upozoravaju, ukoliko se ovakvi trendovi nastave kod obje komponente razvoja stanovništva i u narednim godinama, bez poduzimanja ozbiljnih mjera s ciljem utjecaja u prvom redu na zaustavljanje procesa iseljavanja radno-sposobnog stanovništva, prirast stanovništva Grada Zagreba do Popisa stanovništva 2021. bio bi minimalan.

Za sada se pretpostavlja da Grad Zagreb, kao i Hrvatska, bilježi negativan saldo migracije sa: Njemačkom, Irskom, Austrijom, Italijom, Švedskom, Slovenijom, Kanadom, SAD-om i nekim drugim zemljama, a pozitivan jedino s Bosnom i Hercegovinom, Kosovom, Srbijom, Makedonijom, Crnom Gorom, Rumunjskom, Bugarskom i Ukrajinom.

Gornji podaci potvrđuju smanjivanje ukupnog neto salda migracije, što proizlazi kako je i navedeno, prvenstveno iz smanjivanja salda vanjske migracije, dok je saldo unutarnje migracije u Zagreb iz drugih županija i dalje pozitivan i isključivi je razlog dosadašnjeg porasta stanovništva.

Zbog znatno nepovoljnijih demografskih kretanja u drugim područjima Hrvatske i u Bosne i Hercegovine, moguće je da će već u narednim godinama demografski resursi područja iz kojih se tradicionalno doseljavalo u Zagreb biti znatnije iscrpljeni. To se posebno odnosi na migracijski pravac Bosna i Hercegovina- Hrvatska-Zagreb. Stoga je poduzimanje ozbiljnijih sustavnih mjera populacijske politike neophodno, kako na nacionalnoj, tako i na lokalnoj razini, u dijelu jačanja privlačnih faktora doseljavanja. Te mjere svakako bi trebale biti usklađene, a na lokalnoj razini, u ovom slučaju na području Grada Zagreba, moraju imati specifične naglaske, s obzirom na navedene trendove pojedinih komponenti kretanja ukupnog stanovništva odnosno ključnih populacijskih skupina.

Drugim riječima, mjere populacijske politike na razini Grada Zagreba, kao i Države, trebale bi uz mjere obiteljske politike, čak imati težište na potrebnim učinkovitim mjerama migracijske politike i to znatno privlačnijim indirektnim mjerama populacijske politike koje bi dale rezultate u kratkom i dugom roku, u prvom redu s ciljem zaustavljanja iseljavanja vlastitog još uvijek prisutnog radno-sposobnog, naročito mlađeg i obrazovanog stanovništva u zemlji, kao i mjere za povratak hrvatskog populacijskog potencijala iz ranijeg i novijeg iseljeništva.

### **Analiza vitalnih događanja u Gradu Zagrebu od 2001. do 2017. godine**

Dvije su osnovne sastavnice prirodnog kretanja stanovništva: natalitet ili rodnost i mortalitet ili smrtnost stanovništva. Razlika ovih dviju sastavnica daje nam tri moguća rješenja odnosno pojave. Prva, kad imamo više živorođenih od umrlih tada je rezultanta prirodni prirast, druga, kad imamo više umrlih nego živorođenih tada govorimo o prirodnom padu (smanjenju) stanovništva ili prirodnoj depopulaciji, i treća (rjeđa u odnosu na prethodna dva), kada se radi o nultom prirastu ili prirodnoj stagnaciji (broj živorođenih jednak broju umrlih).

Natalitet[[21]](#footnote-21) je pozitivna sastavnica prirodnog kretanja stanovništva, a prostorno je i vremenski promjenljiv. Ovisi o mnogim prirodnim i društvenim uvjetima i procesima. Razina i kretanje nataliteta odlučujuća je sastavnica reprodukcije stanovništva. Od budućeg kretanja nataliteta ovisi poboljšanje demografske slike, bilo da se radi o području (gradu, zemlji) koje obilježavaju niske stope rasta stanovništva, ili o prostoru koji ima visoke stope rasta stanovništva. Ovisno o tome, mjere populacijske politike mogu biti usmjerene u pravcu povećanja, odnosno snižavanja razine nataliteta. Pojmovi natalitet i fertilitet[[22]](#footnote-22) u širem smislu su istovjetni, a predstavljaju broj rođenja u određenoj populaciji nekog područja.

Kad pojmove nataliteta i fertiliteta uzmemo u njihovu užem značenju, posebno kad uzmemo u obzir način mjerenja jedne i druge pojave (izračunavanje stope nataliteta i stope fertiliteta) tada pojam natalitet označava broj živorođenih u odnosu na ukupno stanovništvo, a pojam fertilitet označava broj živorođenih u odnosu na žensko stanovništvo u fertilnoj dobi (dob 15-49 godina).

Tablica 14. Prirodno kretanje stanovništva od 2001. do 2017. godine


|  |  |  |  |  |  |  |  |
| --- | --- | --- | --- | --- | --- | --- | --- |
| Godine | Živorođeni | Umrli | Prirodni prirast | Vitalni indeks (živorođeni na 100 umrlih) | Stope (na 1000 stanovnika) | | |
| n | m | pp |
| 2001. | 7 013 | 8 040 | -1 027 | 87,2 | 9,0 | 10,3 | -1,3 |
| 2002. | 7 019 | 8 161 | -1 142 | 86,0 | 9,0 | 10,5 | -1,5 |
| 2003. | 7 134 | 8 380 | -1 246 | 85,1 | 9,1 | 10,7 | -1,6 |
| 2004. | 7 160 | 7 890 | -730 | 90,7 | 9,1 | 10,1 | -1,0 |
| 2005. | 7 585 | 8 442 | -857 | 89,8 | 9,7 | 10,8 | -1,1 |
| 2006. | 7 563 | 8 214 | -651 | 92,1 | 9,6 | 10,5 | -0,8 |
| 2007. | 7 900 | 8 631 | -731 | 91,5 | 10,0 | 11,0 | -0,9 |
| 2008. | 8 345 | 8 319 | 26 | 100,3 | 10,6 | 10,6 | 0,0 |
| 2009. | 8 792 | 8 471 | 321 | 103,8 | 11,1 | 10,7 | 0,4 |
| 2010. | 8 792 | 8 465 | 327 | 103,9 | 11,1 | 10,7 | 0,4 |
| 2011. | 8 411 | 8 396 | 15 | 100,2 | 10,6 | 10,6 | 0,0 |
| 2012. | 8 394 | 8 329 | 65 | 100,8 | 10,6 | 10,5 | 0,1 |
| 2013. | 8 254 | 8 360 | -106 | 98,7 | 10,4 | 10,5 | -0,1 |
| 2014. | 8 452 | 8 359 | 93 | 101,1 | 10,6 | 10,5 | 0,1 |
| 2015. | 8 039 | 8 821 | -782 | 91,1 | 10,1 | 11,0 | -0,9 |
| 2016. | 8 120 | 8 528 | -408 | 95,2 | 10,1 | 10,7 | -0,5 |
| 2017. | 8 076 | 8 826 | -750 | 91,5 | 10,1 | 11,0 | -0,9 |

Izvor: Prirodno kretanje stanovništva, Statistička izvješća od 2002. do 2017., DZS, Zagreb.

U Gradu Zagrebu u promatranom 17- godišnjem razdoblju živorođeno je 135 049 djece. Broj živorođenih u stalnom je porastu od 2001. godine kada je iznosio 7 013, a od 2008. godine prešao je brojku od 8.000 i nastavio dalje rasti približavajući se brojci od 9.000. Vrhunac broja živorođenih u ovom 17-godišnjem razdoblju dogodio se 2009. i 2010. godine. Za te dvije godine u Gradu Zagrebu rođen je isti broj djece, odnosno 8 792 živorođena djeteta. Možemo reći da je to bila kulminacija porasta broja živorođenih, jer u nadolazećim godinama u odnosu na ove dvije godine, uslijedilo je iz godine u godinu opadanje broja živorođenih, pa je tako u 2017. godini, u Gradu Zagrebu živorođeno 8 076 beba, što je za 8,1% (ili 716 djece) manje u odnosu na 2009. i 2010. godinu. Stopa nataliteta porasla je s 9,0‰ u 2001. na 10,1‰ u 2017. godini, s tim da je 2009. i 2010. godine bila viša i iznosila je 11,1‰. Istovremeno je došlo i do malog porasta broja umrlih, a stopa mortaliteta uglavnom je oscilirala između 10,3‰. i 11,0‰. Tijekom analiziranog 17- godišnjeg razdoblja smrtnost je bila veća tijekom jedanaest, a rodnost tijekom šest godina.

Prema vrijednostima stope nataliteta stanovništvo Grada Zagreba i Hrvatske, prema demografskoj literaturi, imaju niski tip nataliteta jer se vrijednosti kreću ispod 15‰ godišnje.

Mjere pronatalitetne populacijske politike koje su gradske vlasti počele provoditi od 2003. godine moguće je povezati s porastom nataliteta u Gradu Zagrebu, jer od te godine natalitet je u stalnom porastu. Ovo potkrepljuju podaci koji su sadržani u Tablici 16. Na početku promatranog razdoblja odnosno prije početka provođenja mjera pronatalitetne populacijske politike u 2004. godini, rođeno je 7 160 djece, a 2017. godine 8 076 djece, što je porast od 12,8%.



Slika 6. Kretanje nataliteta i mortaliteta te prirodni prirast/pad u Gradu Zagrebu od 2001. do 2017. godine

(Izvor: Izračun autora -Priopćenja Vitalne statistike, DZS)

Na rezultat ovakvog razvoja kretanja nataliteta stanovništva u proteklom razdoblju utjecalo je nekoliko čimbenika. Prvo, Grad Zagreb ima jednu od boljih (ako ne i najbolju) populacijsku politiku u Hrvatskoj, s obzirom na novčane potpore i davanja za novorođenu djecu, subvencije u predškolskom odgoju (niske cijene vrtića), subvencije u osnovnim i srednjim školama (boravak, prehrana, besplatni udžbenici), stipendije učenicima i studentima. Osim toga, na promjenu smjera kretanja nataliteta stanovništva u analiziranom razdoblju utjecala su povoljna gospodarska kretanja koja se najviše ogledaju u intenzivnoj građevinskoj izgradnji - stanogradnji, poslovnim i trgovačkim centrima, te koncentraciji i centralizaciji ostalih gospodarskih, društvenih, kulturnih, zdravstvenih, političkih i obrazovnih institucija koje su omogućile da se u Grad Zagreb kontinuirano doseljava određeni broj osoba (doseljenika) u reproduktivnom razdoblju.

Od 2001. do 2017. godine, u Gradu Zagrebu zabilježene su značajnije promjene kod prirodnog kretanja stanovništva. Prirodni prirast na početku i na kraju ovog razdoblja bio je negativan, s tim da je na kraju analiziranog razdoblja manje negativan u odnosu na početak razdoblja (Vidi tablice 14 i 15).

Unutar ovog razdoblja uočava se njegovo poboljšanje, na koje je posebno utjecao porast nataliteta koji je na kraju analiziranog razdoblja znatno porastao u odnosu na početak ovog razdoblja.

Tablica 15. Stope živorođenih, umrlih i prirodnog prirasta u Hrvatskoj i Gradu Zagrebu, te udio živorođenih, umrlih i prirodnog prirasta Grada Zagreba u Hrvatskoj od 2001. do 2016. godine

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Godine | Republika Hrvatska | | | Grad Zagreb | | | Udio Grada Zagreba u RH u broju | | |
| Živorođeni | Umrli | Prirodni prirast | Živorođeni | Umrli | Prirodni prirast | Živorođenih | Umrlih | Prirodnom prirastu |
|
| 2001. | 9,2 | 11,2 | -1,9 | 9,0 | 10,3 | -1,3 | 17,1 | 16,2 | 12,0 |
| 2002. | 9,0 | 11,4 | -2,4 | 9,0 | 10,5 | -1,5 | 17,5 | 16,1 | 10,9 |
| 2003. | 8,9 | 11,8 | -2,9 | 9,1 | 10,7 | -1,6 | 18,0 | 15,9 | 9,7 |
| 2004. | 9,1 | 11,2 | -2,1 | 9,1 | 10,1 | -1,0 | 17,8 | 15,9 | 7,7 |
| 2005. | 9,6 | 11,7 | -2,1 | 9,7 | 10,8 | -1,1 | 17,9 | 16,3 | 9,2 |
| 2006. | 9,3 | 11,3 | -2,0 | 9,6 | 10,5 | -0,8 | 18,2 | 16,3 | 7,3 |
| 2007. | 9,4 | 11,8 | -2,4 | 10,0 | 11,0 | -0,9 | 18,8 | 16,5 | 7,0 |
| 2008. | 9,9 | 11,8 | -1,9 | 10,6 | 10,6 | 0,0 | 19,1 | 16,0 | -0,3 |
| 2009. | 10,1 | 11,8 | -1,8 | 11,1 | 10,7 | 0,4 | 19,7 | 16,2 | -4,1 |
| 2010. | 9,8 | 11,8 | -2,0 | 11,1 | 10,7 | 0,4 | 20,3 | 16,2 | -3,7 |
| 2011. | 9,6 | 11,9 | -2,3 | 10,6 | 10,6 | 0,0 | 20,4 | 16,5 | -0,2 |
| 2012. | 9,8 | 12,1 | -2,3 | 10,6 | 10,5 | 0,1 | 20,1 | 16,1 | -0,7 |
| 2013. | 9,4 | 11,8 | -2,5 | 10,4 | 10,5 | -0,1 | 20,7 | 16,6 | 1,0 |
| 2014. | 9,3 | 12,0 | -2,7 | 10,6 | 10,5 | 0,1 | 21,4 | 16,4 | -0,8 |
| 2015. | 8,9 | 12,9 | -4,0 | 10,1 | 11,0 | -0,9 | 21,4 | 16,3 | 4,7 |
| 2016. | 9,0 | 12,3 | -3,4 | 10,1 | 10,7 | -0,5 | 21,6 | 16,5 | 2,9 |
| 2017. | 8,9 | 13,0 | -4,1 | 10,1 | 11,0 | -0,9 | 22,1 | 16,5 | 4,4 |

Izvor: Prirodno kretanje stanovništva, Statistička izvješća od 2002. do 2016., DZS, Zagreb.

Od sedamnaest godina tijekom ovog razdoblja u jedanaest godina zabilježen je prirodni pad stanovništva, a tijekom šest godina prirodni porast. U ovom razdoblju Grad Zagreb imao je ukupni prirodni pad stanovništva od -7 583 stanovnika. Tijekom šest godina kada je bio pozitivan ukupno je prirodni prirast iznosio 847 stanovnika, a tijekom jedanaest godina kad je bio negativan registriran je prirodni pad od -8 430 stanovnika. Unatoč porastu nataliteta prirodni prirast u većini godina imao je negativan predznak na što je utjecao vrlo visoki mortalitet koji je u 2017. godini u odnosu na 2001. godinu porastao za 9,8 %. Starenje ukupnog stanovništva Grada Zagreba, odnosno povećanje staračkoga u ukupnom stanovništvu zasigurno pridonosi višim stopama mortaliteta stanovništva.

Prema popisu stanovništva 2011. godine udio starog stanovništva u ukupnom zagrebačkom stanovništvu iznosio je 17,3%, a prema procjeni 2017. godine 18,6%. Vitalni indeks koji pokazuje broj živorođenih na 100 umrlih osoba dobar je pokazatelj smjera reprodukcije stanovništva. Prema ovom pokazatelju, proširenu reprodukciju stanovništva tijekom ovog promatranog razdoblja (indeks veći od 100), Grad Zagreb imao je samo tijekom šest godina.

U usporedbi s Hrvatskom, u Gradu Zagrebu svi pokazatelji prirodnog kretanja su povoljniji. Prirodni prirast u Gradu Zagrebu nešto je viši od prosjeka Hrvatske, što je odraz mlađe dobne strukture stanovništva Grada Zagreba koja je rezultat imigracije. Također, stopa nataliteta je viša odnosno povoljnija od državnog prosjeka. Stopa mortaliteta viša je na državnoj razini od zagrebačke, što znači da je i ovaj pokazatelj povoljniji u Gradu Zagrebu. Iako je dobna struktura starog stanovništva u Hrvatskoj (17,7%) i u Gradu Zagrebu (17,3%) gotovo jednaka (Popis stanovništva 2011.), niže stope mortaliteta u Gradu Zagrebu rezultat su bolje zdravstvene skrbi zahvaljujući prvenstveno tome što se u Zagrebu nalaze najbolje zdravstvene ustanove. Udio živorođenih u Gradu Zagrebu u ukupnom broju živorođenih u Hrvatskoj, u stalnom je porastu od 2001. godine. U Gradu Zagrebu rađa se petina ukupno živorođene djece Hrvatske. Naime, u Hrvatskoj je tijekom cijelog analiziranog razdoblja prisutan prirodni pad stanovništva, dok je u Gradu Zagrebu tijekom šest od šesnaest godina, prirodni prirast bio pozitivan, što znači da je Grad Zagreb ipak minimalno ublažavao ukupni prirodni pad stanovništva Hrvatske. Totalna stopa fertiliteta u Gradu Zagrebu od 2001. do 2017. godine porasla je za 6,3%. Unutar ovog 17- godišnjeg razdoblja kretanje ove stope bilo je promjenljivo i oscilirajuće. Jedne godine bilježi se blagi porast, a već druge godine blago smanjenje. Jedino je u razdoblju od 2006. do 2009. godine taj rast bivao veći iz godine u godinu (2006. -1,31%, a 2009.- 1,5%). Dakle, u 17- godišnjem razdoblju imamo samo jedan (četverogodišnji) kraći period u kojem se dogodio kontinuirani rast. Iz ovih podataka razvidno je da su tijekom ovog razdoblja Zagrepčanke u fertilnom razdoblju prosječno rađale manje od dvoje djece.

Tablica 16. Totalna stopa fertiliteta u Gradu Zagrebu i Hrvatskoj od 2001. do 2017. godine

|  |  |  |  |
| --- | --- | --- | --- |
| Godine | Grad Zagreb | Republika Hrvatska | RH bez Zagreba |
| 2001. | 1,28 | 1,46 | 1,50 |
| 2002. | 1,26 | 1,43 | 1,46 |
| 2003. | 1,27 | 1,41 | 1,44 |
| 2004. | 1,26 | 1,43 | 1,47 |
| 2005. | 1,32 | 1,50 | 1,54 |
| 2006. | 1,31 | 1,47 | 1,50 |
| 2007. | 1,36 | 1,48 | 1,51 |
| 2008. | 1,43 | 1,55 | 1,58 |
| 2009. | 1,50 | 1,58 | 1,60 |
| 2010. | 1,48 | 1,55 | 1,56 |
| 2011. | 1,42 | 1,48 | 1,49 |
| 2012. | 1,41 | 1,51 | 1,53 |
| 2013. | 1,38 | 1,46 | 1,47 |
| 2014. | 1,42 | 1,46 | 1,46 |
| 2015. | 1,35 | 1,40 | 1,41 |
| 2016. | 1,36 | 1,42 | 1,43 |
| 2017. | 1,36 | 1,42 | 1,43 |

Izvor: I. Čipin, Konvergencija stope fertiliteta u Zagrebu, <https://clps.hr/>

U usporedbi s Hrvatskom, Grad Zagreb ima i niže stope fertiliteta. Unatoč tome što ima nepovoljniju sliku fertiliteta, u Gradu Zagrebu naglašen je trend smanjenja tih razlika, jer su mu stope na kraju razdoblja veće nego na početku. Na početku analiziranog razdoblja 2001. godine stopa nataliteta u Gradu Zagrebu u odnosu na Hrvatsku bila je 12,3% manja, a 2017. godine taj postotak znatno je smanjen i iznosi 4,2%. Ako usporedimo Grad Zagreb s ostatkom Hrvatske razlika je još veća. Grad Zagreb je 2001. godine imao 14,7% stopu fertiliteta manju od ostatka Hrvatske, a 2017. godine 4,9%, pa se može uočiti da je u ovom razdoblju stopa fertiliteta u Gradu Zagrebu u porastu, dok je u Hrvatskoj i ostatku Hrvatske u padu. Iako Grad Zagreb u tom pogledu bilježi pomak, još uvijek su stope fertiliteta niže u Gradu Zagrebu u odnosu na Hrvatsku i njezin ostatak (bez Grada Zagreba).

### **Utjecaj braka na kretanje broja živorođene djece**

Na prirodno kretanje stanovništva, odnosno na veličinu i tendenciju kretanja nataliteta i mortaliteta značajan utjecaj imaju bračnost koja se još naziva nupcijalitet i razvod braka ili divorcijalitet.

Pri tome bračnost bi predstavljala pozitivnu stranu glede kretanja nataliteta u nekoj populaciji budući je opće poznata činjenica da se većina djece u svim razvijenim i nerazvijenim zemljama svijeta rađa unutar bračne zajednice. S druge strane, razvod braka može utjecati na brojčanu razinu nataliteta u negativnom smislu (opadanje nataliteta).

Tablica 17. Sklopljeni i razvedeni brakovi u Gradu Zagrebu od 2001. do 2017. godine

|  |  |  |  |  |  |
| --- | --- | --- | --- | --- | --- |
| Godine | Brakovi | | | Stope (na 1000 st) | |
| sklopljeni | razvedeni | razvedeni na 1000 sklopljenih | sklopljeni | razvedeni |
|
| 2001. | 3 789 | 1 131 | 298,5 | 4,9 | 1,5 |
| 2002. | 3 912 | 1 109 | 283,5 | 5,0 | 1,4 |
| 2003. | 3 912 | 1 131 | 289,1 | 5,0 | 1,4 |
| 2004. | 4 022 | 1 204 | 299,4 | 5,1 | 1,5 |
| 2005. | 3 824 | 1 170 | 306,0 | 4,9 | 1,5 |
| 2006. | 3 919 | 1 137 | 290,1 | 5,0 | 1,4 |
| 2007. | 4 209 | 1 082 | 257,1 | 5,4 | 1,4 |
| 2008. | 4 183 | 1 125 | 268,9 | 5,3 | 1,4 |
| 2009. | 4 122 | 1 030 | 249,9 | 5,2 | 1,3 |
| 2010. | 3 990 | 1 270 | 318,3 | 5,0 | 1,6 |
| 2011. | 3 711 | 1 413 | 380,8 | 4,7 | 1,8 |
| 2012. | 3 725 | 1 472 | 395,2 | 4,7 | 1,9 |
| 2013. | 3 594 | 1 282 | 356,7 | 4,5 | 1,6 |
| 2014. | 3 647 | 1 680 | 460,7 | 4,6 | 2,1 |
| 2015. | 3 737 | 1 428 | 382,1 | 4,7 | 1,8 |
| 2016. | 3 806 | 1 682 | 441,9 | 4,7 | 2,1 |
| 2017. | 3 899 | 1 298 | 332,9 | 4,8 | 1,6 |

Izvor: Prirodno kretanje stanovništva, Statistička izvješća od 2002. do 2017., DZS, Zagreb.

Kretanje broja sklopljenih brakova u Gradu Zagrebu u analiziranom razdoblju dosta je neujednačeno, odnosno nema konstantnog rasta, niti pada. U odnosu na početnu 2001. godinu na kraju razdoblja odnosno 2017. godine, broj sklopljenih brakova porastao je za 2,9%. Broj sklopljenih brakova u apsolutnom iznosu kreće se ovisno od godine do godine između 3500 i 4200. Samo je u četiri godine ( 2004., 2007., 2008. i 2009.), bilo više od 4000. Sve do 2010. godine, broj sklopljenih brakova u porastu je u odnosu na baznu 2001. godinu, dok je u razdoblju od 2011. pa do 2015. godine taj broj manji.

### **Starost majke i red rođenja djeteta**

Kod analize kretanja ukupnog broja živorođene djece prema starosti majke po petogodišnjim dobnim skupinama uočava se pad broja živorođene djece u dobnim skupinama žena 20-24 i 25-29 godina, a porast u dobnim skupinama 30-34, 35-39 i 40-44 godine starosti majke. Podaci u Tablici 14. pokazuju da je 2005. godine od ukupnog broja živorođene djece njih 14,5% rodila majka stara između 20 i 24 godine, a 2017. godine samo 7,7% živorođenih imalo je majku staru između 20 i 24 godine. Od 2005. do 2017. godine, udjel živorođene djece čije su majke bile stare između 25 i 29 godina, smanjen je za 10,7 postotnih poena (sa 33,6% na 22,9). Nasuprot značajnom padu broja živorođene djece od žena starih do 30 godina života posebno u dobi od 25 do 29 godina, stoji porast udjela živorođene djece od majki starih između 30 i 34 godine: 2005. godine 33,9%, a 2017. godine 39% imalo je u trenutku rođenja majku staru između 30 i 34 godine.

Pored ove skupine u strukturi živorođenih porastao je i udjel živorođene djece od majki starih između 35 i 39 godina s 13,5% u 2005. godini na 23,9% 2017. godine. Od ukupnog broja živorođenih 2005. godine, polovica odnosno 49,9% imalo je u trenutku rođenja majku mlađu od 30 godina, a druga polovica također 49,9% majku stariju od 30 godina.

Tablica 18. Kretanje ukupnog broja živorođene djece prema starosti majke od 2005. do 2017. godine

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Godina | Ukupno | Starost majke | | | | | | | | Nepo-znato |
| Ispod 15 | 15-19 | 20-24 | 25-29 | 30-34 | 35-39 | 40-44 | 45 i više |
| 2005. | 7 585 | - | 140 | 1 097 | 2 545 | 2 575 | 1 026 | 174 | 13 | 15 |
| 2006. | 7 563 | 1 | 135 | 997 | 2 586 | 2 574 | 1 052 | 200 | 12 | 6 |
| 2007. | 7 900 | 1 | 149 | 1 018 | 2 519 | 2 767 | 1 205 | 224 | 13 | 4 |
| 2008. | 8 345 | - | 145 | 1 059 | 2 643 | 2 936 | 1 327 | 218 | 13 | 4 |
| 2009. | 8 792 | 2 | 135 | 1 014 | 2 788 | 3 105 | 1 463 | 270 | 11 | 4 |
| 2010. | 8 792 | 1 | 138 | 867 | 2 681 | 3 307 | 1 557 | 230 | 9 | 2 |
| 2011. | 8 411 | - | 155 | 800 | 2 449 | 3 234 | 1 494 | 261 | 14 | 4 |
| 2012. | 8 394 | 1 | 124 | 810 | 2 336 | 3 278 | 1 498 | 313 | 29 | 5 |
| 2013. | 8 254 | - | 118 | 716 | 2 194 | 3 281 | 1 642 | 283 | 20 | 0 |
| 2014. | 8 452 | - | 119 | 768 | 2 213 | 3 289 | 1 685 | 355 | 20 | 3 |
| 2015. | 8 039 | 1 | 101 | 651 | 2 104 | 3 140 | 1 719 | 297 | 21 | 5 |
| 2016. | 8 120 | 2 | 110 | 665 | 1 933 | 3 088 | 1 920 | 376 | 26 | - |
| 2017. | 8 076 | - | 106 | 622 | 1 853 | 3 151 | 1 934 | 388 | 22 | - |

Izvor: Tablogrami - Živorođeni prema starosti majke i bračnosti djeteta, po redu rođenja djeteta, DZS, Zagreb.

Koliko je ovaj proces zamjene starosnih skupina majki koje rađaju brz govore nam podaci da je samo trinaest godina kasnije, dakle 2017. godine 2/3 živorođene djece (68,0%) u Gradu Zagrebu rađaju majke stare 30 godina i više, a manje od 1/3 (32,0%) majke stare do 30 godina starosti.

Navedene brojke pokazuju da je u Gradu Zagrebu sve više žena koje odgađaju rađanje nakon tridesete godine starosti, najvjerojatnije zbog daljnjeg školovanja ženskog stanovništva, zaposlenja nakon studija, poslovne karijere i slično. Osim toga, Grad Zagreb je najveći sveučilišni centar u Hrvatskoj u kojem se veliki broj žena nakon srednje škole nastavlja obrazovati na jednom od fakulteta, pa zbog produljenja obrazovnog procesa, a potom i zaposlenja, žene očito kasnije stupaju u brak i odlučuju se na rađanje djece. Budući da je za žene najpovoljnije vrijeme za rađanje prvog djeteta u 20-tim godinama, svako odgađanje nosi sa sobom i rizik i probleme oko trudnoće u kasnijim godinama, pa je to jedan od razloga zbog kojega dio žena rodi kasnije nego što su planirale roditi, ili uopće ne rađaju (Wertheimer-Baletić, 1999.). Pored ženine osobne (samostalne) odluke o tome kada će roditi, na odluku o rađanju može utjecati čitav niz drugih faktora. Pored zdravstvenih, postoje i drugi opći razvojni i modernizacijski procesi, socijalni i egzistencijalni (nezaposlenost, neriješeno stambeno pitanje), ali i neki osobni psihološki faktori.

Razmotreni podaci i uočene tendencije u promjeni prosječne dobi majke u strukturi ukupnog broja živorođene djece podupiru i promjene koje su se dogodile kod starosti majke pri rođenju prvoga djeteta. U ovom 13- godišnjem vremenskom periodu prisutan je stalan porast prosječne starosti majke pri prvom porodu. Prosječna starost majke pri prvom porodu u Gradu Zagrebu porasla je od 2005. do 2017. godine sa 28,6 na 30,7 godina. U Gradu Zagrebu, prosječna starost majke pri prvom porodu nešto je viša nego na razini Hrvatske. U 2005. godini prosječna starost majke pri prvom porodu u Hrvatskoj iznosila je 26,5 godina, a 2017. godine 28,8 godina.

Tablica 19. Kretanje ukupnog broja živorođene djece prema redu rođenja od 2005. do 2017. godine

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Godine | Ukupno | Prvo | Drugo | Treće | Četvrto | Peto | Šesto | Sedmo | Osmo | Deveto | Deseto i više | Nepo-znato |
| 2005. | 7 585 | 3810 | 2567 | 791 | 212 | 64 | 25 | 8 | 12 | 4 | - | 92 |
| 2006. | 7 563 | 3881 | 2526 | 794 | 170 | 61 | 25 | 12 | 4 | 2 | - | 88 |
| 2007. | 7 900 | 4010 | 2658 | 828 | 213 | 69 | 16 | 9 | 4 | 6 | 3 | 84 |
| 2008. | 8 345 | 4270 | 2843 | 853 | 223 | 55 | 21 | 10 | 4 | 1 | 3 | 62 |
| 2009. | 8 792 | 4440 | 3064 | 905 | 210 | 53 | 27 | 11 | 4 | 2 | 5 | 71 |
| 2010. | 8 792 | 4392 | 3062 | 923 | 242 | 57 | 27 | 5 | 6 | 5 | 1 | 72 |
| 2011. | 8 411 | 4326 | 2860 | 832 | 201 | 57 | 18 | 12 | 6 | 7 | - | 92 |
| 2012. | 8 394 | 4200 | 2929 | 822 | 198 | 49 | 14 | 8 | 4 | 4 | 2 | 164 |
| 2013. | 8 254 | 4005 | 2953 | 863 | 223 | 58 | 25 | 8 | 5 | 1 | 5 | 108 |
| 2014. | 8 452 | 4064 | 2979 | 940 | 228 | 68 | 24 | 15 | 6 | 2 | 7 | 119 |
| 2015. | 8 039 | 3769 | 2965 | 869 | 220 | 59 | 27 | 11 | 2 | 1 | 2 | 114 |
| 2016. | 8 120 | 3913 | 2711 | 930 | 250 | 83 | 28 | 18 | 3 | 14 | 3 | 167 |
| 2017. | 8 076 | 3672 | 2813 | 1047 | 259 | 87 | 39 | 14 | 8 | 5 | 3 | 129 |

Izvor: Tablogrami - Živorođeni prema starosti majke i bračnosti djeteta, po redu rođenja djeteta, DZS, Zagreb.

Na početku analiziranog razdoblja u Gradu Zagrebu prema redu rođenja kao prvo dijete 2005. godine rođeno je 3810 djece, a 2017. godine kao prvo dijete rođeno je 3672 djece, što je 3,6% manje prvorođene djece. Za razliku od prvog djeteta prema redu rođenja kojih je manje na kraju u odnosu na početak ovog razdoblja, broj drugog i trećeg djeteta je u porastu, odnosno veći je 2017. nego 2005. godine. Kod analize podataka vitalne statistike u strukturi ukupnog broja živorođene djece prema redu rođenja od 2005. do 2016. godine, najveći udjel zauzima prvo dijete, što je i logično, zatim drugo, treće, pa četvrto dijete. Međutim, vrijednost udjela prvog djeteta od 2013. godine pao je ispod 50%, a porastao je udjel drugog i trećeg djeteta.

# **POPULACIJSKA POLITIKA I LOKALNA SAMOUPRAVA**

## **Trendovi, politike i učinkovitost**

Cjelokupni društveno-gospodarski razvoj nekog prostora uvjetovan je veličinom i strukturom njegovog stanovništva, a populacijska politika predstavlja sustav mjera i akcija kojima nositelji vlasti usmjeravaju razvoj stanovništva u željenom smjeru. Za gotovo sve današnje razvijene zemlje taj željeni smjer predstavlja porast broja rođene djece i radno-sposobnog stanovništva. Povoljna dobna i obrazovna struktura je nužna pretpostavka društveno-gospodarskog i za nositelje javnih politika vrlo je bitno razumjeti kako stanovništvo nije odvojivo od procesa društveno-gospodarskog razvoja, već je njegova ključna uvjetnica. Mjerama i aktivnostima eksplicitne i implicitne populacijske politike potrebno je ciljano djelovati na kvalitetu života ljudi, podizanju standarda, kvalitetu roditeljstva, obiteljskog života i stanovanja te ostalih segmenata društvenog života.

Populacijska politika ili politika stanovništva predstavlja sustav mjera i akcija kojima se djeluje na demografske procese radi postizanja određenog specifičnog kretanja stanovništva usklađenog s gospodarskim, zdravstvenim, socijalnim, političkim i drugim ciljevima. Populacijska politika osmišljena je za reguliranje i ublažavanje problema prebrzog rasta ili pada prilagodbom veličine i strukture stanovništva potrebama i težnjama ljudi. Suvremena populacijska politika vodi se načelima poštivanja temeljnih ljudskih prava, slobodnog i odgovornog roditeljstva, dobrovoljnosti i ravnopravnosti spolova. Općenito, populacijska politika može biti eksplicitna i implicitna. Eksplicitna predstavlja javno deklariranu populacijsku politiku, koju donosi država s jasno definiranim demografskim ciljevima, dok je implicitna, „prikrivena“ i nije službeno obznanjena, a podrazumijeva posredne mjere u okviru posebnih politika (stambena, fiskalna, zdravstvena, kreditna i dr.). Nadalje, obzirom na ciljeve, populacijska se politika svrstava u nekoliko tipova. Prema odnosu spram kretanja broja stanovnika ona može biti ekspanzivna ili restriktivna, a ako je cilj države uređivanje razmještaja stanovništva tada se govori o redistributivnoj populacijskoj politici. Ekspanzivna i restriktivna pak za cilj imaju utjecati na prirodno i prostorno kretanje stanovništva. Ekspanzivna se javlja u dvije varijante-pronatalitetna i imigracijska, dok restriktivna u suprotnom smjeru definira antinatalitetnu i emigracijsku varijantu. Danas Hrvatskoj treba vrlo jasno definirana pronatalitetna, selektivna imigracijska politika te redistributivna populacijska politika.

Stanovništvo nije odvojivo od procesa društveno-gospodarskog razvoja već je njegova bitna varijabla, a brojnost su i struktura stanovništva temelj razvojnih politika. Isto tako, u drugom smjeru, stanovništvo odnosno njegove strukture pod izravnim i neizravnim su utjecajem cjelokupnog društveno-gospodarskog razvoja. Razvojni procesi, strategije i programi poput onih koji se bave razvojem tržišta rada, ponude i potražnje roba i usluga, kreiranjem socijalne politike, sustavom obrazovanja i sl. nisu mogući bez dublje demografske analize.

Tijekom provođenja mjera i aktivnosti populacijske politike moguć je diferenciran pristup i intenzitet obzirom na gospodarske trendove i ukupno stanje ekonomije, a u razdobljima gospodarskog pada i recesije populacijska politika mora imati naglašen ekspanzivan i eksplicitni karakter. Ekonomski teža vremena zahtijevaju kompenziranje i subvencioniranje troškova života i podizanja djece financijskim rasterećenjima obitelji, dok u prosperitetnijim razdobljima populacijska politika može veći naglasak pridati implicitnim i indirektnim mjerama, ali i imati više promotivni i vrijednosni karakter, dajući na važnosti socio-psihološkim čimbenicima demografskih procesa.

Grad Zagreb kao glavni grad i središte društveno-gospodarskog života Hrvatske u mnogim aspektima demografskog razvoja nalazi se u povoljnijoj situaciji u odnosu na ostale dijelove Hrvatske. Povijesni razvoj i procesi deagrarizacije, industrijalizacije i urbanizacije koncentrirali su nadprosječan velik dio stanovništva na područje Grada Zagreba i na taj način stvorili značajan demografski potencijal za ukupni društveno-gospodarski razvoj grada.

Neki od prepoznatih glavnih čimbenika ovakvih trendova jesu produženo školovanje, kasnije stupanje u svijet rada, nezaposlenost i nesigurnost rada kao i nemogućnost usklađivanja obiteljskih i radnih obveza, koji neminovno utječu kako na kasnije stupanje u brak tako i na odgodu rađanja i ukupni natalitet i fertilitet. Istraživanja potvrđuju kako je vjerojatnost postati majkom veća za žene koje odgode rađanje zbog obrazovanja i ulaganja u karijeru, nego kod žena koje su odgodile rađanje zbog nerealizirane integracije na tržište rada (Strmota, 2018).

## **Funkcije lokalne samouprave**

Unutarnje ustrojstvo gradskih upravnih tijela Grada Zagreba uređuje se ovisno o njihovom djelokrugu rada i nadležnosti utvrđenoj zakonom, Statutom Grada Zagreba, gradskim odlukama i drugim propisima i aktima. U okviru djelokruga i nadležnosti unutarnje ustrojstvo gradskih upravnih tijela uređuje se prema vrsti, srodnosti, opsegu i međusobnoj povezanosti upravnih, stručnih i drugih poslova iz samoupravnog djelokruga Grada Zagreba, te povjerenih poslova državne uprave koji se u njima obavljaju.

Unutar ustrojenih upravnih tijela moguće je prepoznati djelokruge koji na direktan i indirektan način ulaze u područja mjera i aktivnosti koje se mogu kategorizirati u okvire populacijske politike. Razvojni procesi, strategije i programi poput onih koji se bave razvojem tržišta rada, ponude i potražnje roba i usluga, kreiranjem socijalne politike, sustavom obrazovanja i ostalima nisu realni bez dublje demografske analize.

Prateći demografske trendove, Zagreb kao i ostali dijelovi Hrvatske nalaze se pred izazovima koje nose dugotrajni pad nataliteta, starenje stanovništva i iseljavanje radno sposobnog i obrazovanog stanovništva. Takvi trendovi stvaraju strukturne probleme, a u srednjem i dugom roku slabe razvojni potencijal nekog područja. Grad Zagreb privlači stanovništvo iz ostalih dijelova zemlje u prvom redu zahvaljujući svom gospodarskom potencijalu. Ipak uslijed negativnih demografskih procesa postoje jasne naznake ugrožavanja daljnjeg razvoja.

Grad Zagreb u kontekstu demografskog razvoja treba i dalje koristiti poziciju glavnog grada i centra tržišta i obrazovanja te je u daljnjem jačanju poželjnosti i kvalitete života potrebno razvijati programe stanovanja i mehanizme kontrole cijena stanovanja, što je jedan od glavnih odbojnih faktora za mlade obitelji s djecom. Prilike Grada Zagreba uvelike se prepoznaju u prednostima za zaposlene obitelji u vidu potencijala infrastrukture koja im može pomoći u usklađivanju poslovnog i obiteljskog života. Isto tako, Grad Zagreb je sveučilišni centar Hrvatske i kao takav ima prednost privlačenja mladih i obrazovanih na ostanak i život u gradu.

## **Populacijska politika Grada Zagreba 2003. – 2017. godine**

Počeci populacijske politike u Gradu Zagrebu javljaju se nakon provedenog popisa stanovništva 2001. godine. Negativni demografski trendovi potaknuli su odgovorne u Gradu Zagrebu na osmišljavanje, a zatim i provedbu mjera u okviru socijalne i pronatalitetne (obiteljske) politike.

Gradska skupština Grada Zagreba, donijela je 23. listopada 2003. godine, Odluku o dječjem dodatku (Službeni glasnik Grada Zagreba 19/03), i Odluku o izmjenama i dopunama Odluke o dječjem dodatku (Službeni glasnik Grada Zagreba 20/04). Tom je Odlukom propisano pravo na dječji dodatak koji u okviru Programa pronatalitene politike u Gradu Zagrebu za 2004., kojeg je Gradska skupština Grada Zagreba donijela 22. prosinca 2003. godine (Službeni glasnik Grada Zagreba 23/03)[[23]](#footnote-23), osigurava Grad Zagreb te način i postupak njegova ostvarenja. Prema Odluci, dječi dodatak iznosio je:- za prvo dijete u obitelji - 100,00 kn mjesečno; za drugo dijete u obitelji - 300,00 kn mjesečno; za treće i svako daljnje dijete u obitelji - po 600,00 kn mjesečno. Bilo je predviđeno da se naknada isplaćuje svaki mjesec, do navršene šeste godine djetetova života.

Nakon tih prvih mjera populacijske politike, Gradska skupština Grada Zagreba, 22. prosinca 2004. donijela je Program poticajnih mjera populacijske politike Grada Zagreba (Službeni glasnik Grada Zagreba 22/04). TajProgram nastao je kao izraz dugogodišnje kontinuirane brige Grada Zagreba o demografskom stanju, te njegova praćenja i povećanja procesa kretanja stanovništva na svom prostoru radi usklađivanja s mjerama koje se poduzimaju na drugim područjima. Dio je povezane tekuće gradske politike kojom se želi utjecati na povoljnije opće kretanje stanovništva i njegovih pojedinih struktura.

U okviru Programa poticajnih mjera populacijske politike, Gradska skupština Grada Zagreba, 11. veljače 2006. godine, donijela je Odluku o pomoći za opremu novorođenog djeteta (Službeni glasnik Grada Zagreba 2/06). Danom donošenja te Odluke prestala je važiti Odluka o dječjem dodatku. Prema Odluci o pomoći za opremu novorođenog djeteta, visina novčanog iznosa za prvo dijete iznosila je 3 000 kn jednokratno, za drugo 6 000 kn, jednokratno, a za treće i svako daljnje dijete 9 000 kn godišnje, u razdoblju od šest kalendarskih godina.

U narednim godinama visina novčanih iznosa za opremu novorođenog djeteta se mijenjala. Naime, Gradska skupština Grada Zagreba, 16. ožujka 2009. godine, donijela je novu Odluku o novčanoj pomoći za opremu novorođenog djeteta (Službeni glasnik Grada Zagreba 8/09) koja je stupila na snagu 1. travnja 2009. godine. Prema toj Odluci, visina novčane pomoći za prvo dijete iznosila je 3 600 kn, za drugo dijete 7 200 kn, a za treće i svako daljnje dijete 66 000 kn.

Donošenjem Odluke o izmjenama i dopunama Odluke o novčanoj pomoći za opremu novorođenog djeteta (Službeni glasnik Grada Zagreba 20/10), koja je stupila na snagu 1. srpnja 2011. godine, promijenjena je visina iznosa novčane pomoći za opremu novorođenog djeteta. Za prvo dijete ona iznosi 1 800 kn, tijekom jedne godine, za drugo dijete 3 600 kn tijekom dvije godine, a za treće i svako daljnje dijete 54 000 kn, tijekom šest kalendarskih godina, odnosno do polaska djeteta u školu.

Nakon toga, Gradska skupština Grada Zagreba, 20. travnja 2011. godine, donijela je Odluku o izmjenama Odluke o novčanoj pomoći za opremu novorođenog djeteta (Službeni glasnik Grada Zagreba 6/11), zatim 12. srpnja 2011. godine, Odluku o izmjeni Odluke o izmjenama i dopunama Odluke o novčanoj pomoći za opremu novorođenog djeteta (Službeni glasnik Grada Zagreba 12/11), a 25. listopada 2011. godine, Odluku o dopuni Odluke o izmjeni Odluke o izmjenama i dopunama Odluke o novčanoj pomoći za opremu novorođenog djeteta (Službeni glasnik Grada Zagreba 17/11). Smatramo važnim spomenuti da navedenim izmjenama i dopunama Odluke, visina novčanih iznosa za opremu novorođenog djeteta nije se mijenjala od 1. srpnja 2011. godine.

U cilju povećanja nataliteta u Gradu Zagrebu, Gradska skupština Grada Zagreba donijela je Odluku o novčanoj pomoći za majku odgojiteljicu (Službeni glasnik Grada Zagreba 16/16). Odlukom o izmjenama i dopuni Odluke o novčanoj pomoći za majku odgojiteljicu (Službeni glasnik Grada Zagreba 19/16), naziv riječi „majka odgojiteljica“ zamijenjen je riječima „roditelj odgojitelj“. Navedena Odluka prestala je važiti donošenjem nove Odluke o novčanoj pomoći za roditelja odgojitelja (Službeni glasnik Grada Zagreba 10/18), kojom se uređuju uvjeti, način i postupak ostvarivanja novčane pomoći za roditelja odgojitelja koju osigurava Grad Zagrebu u skladu sa svojom pronatalitetnom politikom.

Naime, novčana naknada za roditelja odgojitelja predstavlja mjeru za unaprjeđenje demografske i pronatalitetne politike kojom Grad Zagreb nastoji zaustaviti negativne demografske procese.

Osim ovih izravnih pronatalitetnih mjera u Gradu Zagrebu (novčana pomoć za opremu novorođenog djeteta i novčana pomoć za roditelja odgojitelja), postoje i druge mjere kojima se obiteljima s djecom u prvom redu financijski olakšava skrb o djeci.

Riječ je o slijedećim mjerama:

-socijalni model sufinanciranja cijene programa dječjeg vrtića, (u skladu s prihodovnim cenzusom članova zajedničkog kućanstva)

-pomoć djeci u obiteljskim paketima i mliječnoj hrani,

-besplatni udžbenici za učenike osnovnih i srednjih škola, (od školske godine 2019./20. financiranje udžbenika za osnovne škole preuzima MZO)

-produženi boravak u osnovnim školama,

-sufinanciranje prehrane u osnovnim školama,

-besplatna godišnja pokazna karta ZET-a za učenike i studente iz obitelji slabijeg socijalnog statusa te značajno subvencionirana cijena javnog gradskog prijevoza za sve učenike i studente,

-stipendije za izvrsnost, za nagrađene učenike, ali i za one koji se školuju za deficitarna zanimanja, za pripadnike romske nacionalne manjine, za osobe s invaliditetom te, za učenike iz obitelji slabijeg socijalnog statusa,

-osiguravanje stambenog fonda za priuštiv javni najam stanova i rješavanje stambenog pitanja

-aktivne mjere zapošljavanja i poticanje poduzetništva

Prema gore navedenom u Gradu Zagrebu možemo izdvojiti dvije grupe mjera populacijske politike. Prva bi bila direktna financijska pomoć (isplata) neposredno nakon rođenja djeteta (pomoć za opremu novorođenog djeteta i novčana pomoć za roditelja odgojitelja, koji brine za najmanje troje djece), a druga, sve one mjere kroz koje Grad Zagreb brine o djeci, obiteljima ili skrbnicima, kao što su subvencije, sufinanciranja, potpore, darovi i ostalo. Međutim, nakon rađanja, ovim mjerama iz prve grupe u Gradu Zagrebu ne prestaje briga i pomoć za djecu. Briga o djeci kroz demografsku politiku vodi se do punoljetnosti odnosno do kraja srednjoškolskog obrazovanja.

Djelovanje Grada Zagreba u pogledu populacijske politike prepoznata i na europskoj razini, pa je tako Grad Zagreb prepoznat kao jedan od prvih europskih gradova koji je prijatelj velikih obitelji u okviru čega će ući u pilot projekt "European Network of Family-Friendly Municipalities" koji provodi Europska konfederacija velikih obitelji – ELFAC (engl. *European Large Families Confederation*)[[24]](#footnote-24).

### **Izdvajanja iz proračuna Grada Zagreba za populacijsku politiku**

Sredstva za populacijsku politiku Grada Zagreba osiguravaju se u proračunu Grada Zagreba. U Gradu Zagrebu, novčana pomoć za opremu novorođenog djeteta najdugovječnija je mjera populacijske politike. Pravo na pomoć za opremu novorođenog djeteta mogu ostvariti i koristiti roditelji koji ispunjavaju propisane uvjete. U proteklih deset godina (2007.-2017.), za novčanu pomoć za opremu novorođenog djeteta Grad Zagreb ukupno je utrošio 850 milijuna kn.

U Tablici u nastavku, detaljnije su prikazana planirana i utrošena financijska sredstva za opremu novorođenog djeteta u razdoblju od 2007. do 2017. godine.

Tablica 20**.** Planirana i utrošena financijska sredstva za novčanu pomoć za opremu novorođenog djeteta od 2007. do 2017. godine

|  |  |  |  |  |  |
| --- | --- | --- | --- | --- | --- |
| Godine | Prijedlog proračuna | | Utrošeni iznosi (po godinama isplate) | | Izvršenje u odnosu na planirano |
| vrijednost u HRK | indeks | vrijednost u HRK | indeks |
| 2007. | 60 000 000 | - | 58 879 800 |  | 98,1 |
| 2008. | 71 928 000 | 119,9 | 69 429 000 | 117,9 | 96,5 |
| 2009. | 86 565 000 | 120,3 | 73 620 000 | 106,0 | 85,0 |
| 2010. | 83 067 400 | 96,0 | 71 602 000 | 97,3 | 86,2 |
| 2011. | 96 420 000 | 116,1 | 86 912 100 | 121,4 | 90,1 |
| 2012. | 88 871 400 | 92,2 | 80 691 400 | 92,8 | 90,8 |
| 2013. | 89 417 400 | 100,6 | 87 305 500 | 108,2 | 97,6 |
| 2014. | 85 132 100 | 95,2 | 83 752 600 | 95,9 | 98,4 |
| 2015. | 83 062 600 | 97,6 | 81 218 700 | 97,0 | 97,8 |
| 2016. | 80 556 400 | 97,0 | 78 192 300 | 96,3 | 97,1 |
| 2017. | 79 913 900 | 99,2 | 78 652 800 | 100,6 | 98,4 |
| Ukupno | 904 934 200 | 133,2 | 850 256 200 | 133,6 | 94,0 |

Izvor: Grad Zagreb, Ured za demografiju

Za mjeru roditelj odgojitelj, u 2018. godini u proračunu Grada Zagreba planirano je 200 milijuna kuna. Zbog velikog interesa korisnika ove mjere, kojih je u prosincu bilo 3 939, preraspodjelom proračuna Grada Zagreba, Gradska skupština za provedbu ove mjere osigurala je 290 milijuna kuna. Isplaćena i planirana financijska sredstva za tu mjeru detaljnije su prikazana u Tablici 21. i 30.

Kroz mjere populacijske politike prikazane u Tablici 22, razvidno je da Grad Zagreb iz svog proračuna u prosjeku izdvaja više od milijardu kuna odnosno oko 14,0% ukupnog proračuna Grada Zagreba. Pored ovoga značajna sredstva izdvajaju se i kroz podršku djeci, mladima i obiteljima u vidu mjera socijalne politike.

Tablica 21. Isplaćena financijska sredstva (2016., 2017., 2018.) i planirana (2019.) za demografsku politiku u proračunu Grada Zagreba (u HRK)

|  |  |  |  |  |
| --- | --- | --- | --- | --- |
| Mjere | 2016. | 2017. | 2018. | 2019. |
| Novčana pomoć za roditelja odgojitelja | 21.175.918 | 200.709.438 | 290.729.287 | 290.000.000 |
| Novčana pomoć za novorođenčad | 78.174.300 | 78.641.100 | 77.929.400 | 70.000.000 |
| Redovna djelatnost ustanova predškolskog  odgoja (sufinanciranje vrtića) | 804.505.763 | 843.942.462 | 845.945.500 | 849.153.000 |
| Produženi boravak | 39.495.098 | 43.934.938 | 50.965.385 | 51.820.000 |
| Osnovno školstvo - besplatni udžbenici i školske odore | 36.591.236 | 40.019.903 | 58.000.000 | 2.600.000 |
| Srednje školstvo - besplatni udžbenici | - | 12.016.148 | 20.000.000 | 5.000.000 |
| Subvencioniranje prehrane u osnovnom školstvu | 24.655.321 | 23.966.829 | 24.000.000 | 24.000.000 |
| Stipendije za učenike i studente s invaliditetom | 2.307.970 | 2.133.844 | - | 2.500.000 |
| Stipendije za učenike i studente slabijeg imovinskog statusa | 2.407.494 | 2.306.485 | 2.700.000 | 2.700.000 |
| Učenički i studentski standard te potpore djeci poginulih i nestalih branitelja | 41.380.695 | 51.487.481 | 36.105.000 | 33.530.000 |
| **Ukupni proračun Grada Zagreba** | **8.391.051.031** | **8.717.109.005** | **9.773.310.000** | **10.213.222.000** |
| Ukupno za demografske mjere | 1.050.693.799 | 1.299.371.130 | 1.405.715.885 | 1.331.303.000 |
| Udio demografskih mjera u ukupnom proračunu | 12,5 | 14,9 | 14,4 | 13,0 |

Izvor: Grad Zagreb, Proračun Grada Zagreba 2016. -2019., i Ured za demografiju.

Prevencija dječjeg siromaštva visoko je među prioritetima gradske socijalne politike. Svjesni činjenice da je siromaštvo trajan i teško iskorjenjiv problem, obiteljima koje su u povećanom riziku od siromaštva Grad paketima mjera želi olakšati svakodnevicu i podići kvalitetu života svih članova obitelji, posebice djece. Najveći rizik od siromaštva imaju djeca iz višečlanih obitelji, djeca iz jedno roditeljskih obitelji te iz onih obitelji u kojima nema zaposlenih članova. Upravo tim obiteljima Grad Zagreb pomaže širokom mrežom prava i usluga, i to sljedećim mjerama:

1. Stipendije Grada Zagreba za učenike i studente slabijeg socijalnog statusa i za učenike studente s invaliditetom.

 U proteklih deset godina stipendirano je gotovo 500 učenika i studenata  slabijeg socijalnog statusa te gotovo 430 učenika i studenata s invaliditetom. Za navedene stipendije je izdvojeno gotovo 25.200.000,00 kn. Novčani iznos stipendije kreće se od 2.533,30 kn mjesečno za učenike do 3.619,00 kn za studente. Od akademske godine 2017./2018. uvedena je nova stipendija za studente poslijediplomskih sveučilišnih (doktorskih) studija i poslijediplomskih specijalističkih studija u iznosu od 4.342,80 kn.

2. Pomoć u obiteljskim paketima ostvaruje obitelj ili skrbnik troje i više maloljetne djece ako su korisnici zajamčene minimalne naknade.

Pomoć u obiteljskim paketima ostvaruje jednoroditeljska obitelj s jednim ili više maloljetne djece ako je korisnik zajamčene minimalne naknade.

Pomoć u obiteljskim paketima ostvaruje obitelj ili skrbnik troje i više maloljetne djece i jednoroditeljska obitelj s jednim ili više maloljetne djece, u kojoj je jednom članu obitelji račun blokiran sukladno propisima o provedbi ovrhe na novčanim sredstvima, a kojima mjesečni prihod po članu kućanstva ne prelazi iznos od 800,00 kn.

3.Pomoć djeci u mliječnoj hrani ostvaruje roditelj ili skrbnik djeteta u dobi do 12 mjeseci, ukoliko mu mjesečni prihod po članu kućanstva ne prelazi 1.200,00 kn mjesečno i ako je po procjeni odabranog liječnika pedijatra utvrđena potreba za dodatnom prehranom, pod uvjetom da roditelj ili skrbnik djeteta živi u zajedničkom kućanstvu s djetetom.

4. Besplatno ljetovanje za djecu iz obitelji slabijeg imovinsko-socijalnog statusa i program rehabilitacijsko-rekreacijskog ljetovanja za djecu s teškoćama u razvoju i osobe s invaliditetom – tijekom ljetnih mjeseci svake godine oko 1 100 djece iz obitelji slabijeg imovinsko-socijalnog statusa te 400 djece s teškoćama u razvoju i s invaliditetom koristi program besplatnog ljetovanja kojeg Grad Zagreb financira s 1 600 000 kn.

5. Prigodni paketi za djecu povodom Uskrsa i Sv. Nikole – za preko 3.600 djece korisnika pomoći u obiteljskim paketima, korisnika prehrane u pučkoj kuhinji i korisnika pomoći djeci u mliječnoj hrani (za svako dijete do 12 godina starosti).

6. Novčana pomoć osobama kojima je priznato pravo na status roditelja njegovatelja ili status njegovatelja za njegu djeteta s teškoćama – pravo mogu ostvariti osobe kojima je to pravo utvrđeno Rješenjem Centra za socijalnu skrb Zagreb, a koje žive u obitelji čiji ukupni prihodi ne prelaze 2.500,00 kn mjesečno. Novčana pomoć isplaćuje se jednom mjesečno u iznosu od 1.000,00 kn. Ti korisnici ostvaruju i pravo na besplatan godišnji prijevoz.

Kroz podršku djeci, mladima i obiteljima u vidu mjera zdravstvene politike, Grad Zagreb također osigurava financijsku i organizacijsku podršku radu savjetovališta za djecu, mlade i obitelj. Iz proračuna Grada Zagreba godišnje se izdvaja više od 3 300 000 kn za 22 takva savjetovališta, a za preko 40 programa i projekata organizacija civilnog društva izdvaja se više od 1 600 000 kn godišnje.

Iz proračuna Grada Zagreba dugi niz godina financiraju se različiti programi i projekti koji okupljaju djecu i mlade, a sukladno njihovim afinitetima. Ponuđeni sadržaji besplatni su za korisnike, a služe u odgojne, obrazovne i rekreativne svrhe. Organizirano provođenje slobodnog vremena je najučinkovitija prevencija neprihvatljivog ponašanja djece i mladih koja obuhvaća niz aktivnosti u kojima sudjeluju obitelj, škola, lokalna zajednica, sportski klubovi, organizacije koje provode aktivnosti iz djelatnosti tehničke kulture i kulture, vjerske i nevladine organizacije i drugi. Unutar javnog natječaja za financiranje više od 150 programa i projekata udruga iz područja prevencije neprihvatljivog ponašanja, djece i mladih iz proračuna Grada godišnje se izdvaja preko 3 000 000 kn.

Danas u Gradu Zagrebu ima više od 630 dječjih igrališta na javnim površinama o kojima skrbi Grad Zagreb. Primjerice, od onih velikih na Bundeku i u Maksimiru do malih kvartovskih, gotovo u svakom naselju.

Grad Zagreb je grad kulture. Djeci nudi brojne predstave i festivale u dječjim kazalištima Trešnja, Žar ptica, Zagrebačkom kazalištu lutaka i Dramskom studiju dječjeg kazališta Dubrava, te u još deset kazališta i ansambala nezavisne produkcije.

U knjižnicama Grada Zagreba za svu djecu do 15. godine života osigurano je besplatno članstvo, uz mnogobrojne radionice i književne te multimedijalne susrete. Financira se i rad dječjih zborova i programa likovnog, literarnog i kazališnog dječjeg izražavanja, natjecanja mladih glazbenika, festivale i druge programe. Dječje skupine djeluju u čak 65 folklornih ansambala i kulturno umjetničkih društava Grada Zagreba.

### **Izdvajanja Republike Hrvatske i Grada Zagreba u kontekstu demografskog razvitka**

Grad Zagreb u okviru svoje postojeće populacijske politike izdvaja određena financijska sredstva za svako dijete počevši od njegova rođenja do kraja školovanja, odnosno od 0-18 godina života. Ova izdvajanja koja Grad Zagreb daje pokazuju u kojoj je mjeri obiteljima, roditeljima i skrbnicima olakšan put, odnosno „trošak“ razvoja djeteta. Iako su načelno sva djeca Grada Zagreba pokrivena mjerama populacijske politike, postoje izvjesne razlike u njihovom sufinanciranju ovisno o određenim okolnostima (dohodovni cenzus i prebivalište).

Na razini Hrvatske, prema programu Nacionalne populacijske politike iz 2006. godine, koja je u nekoliko navrata (po pitanju novčanih davanja) mijenjana i dopunjavana, majka, ima pravo na rodiljni i roditeljski dopust. Razdoblje nakon rođenja djeteta pa do navršenih šest mjeseci naziva se rodiljni dopust. U tih šest mjeseci zaposleni ili samozaposleni roditelj ima pravo na naknadu plaće u iznosu od 100% osnovice. Nakon rodiljnog dopusta drugih šest mjeseci za vrijeme trajanja roditeljskog dopusta prema Zakonu o rodiljnim i roditeljskim potporama[[25]](#footnote-25), taj iznos je 3991 kn. Uz to država daruje svako novorođeno dijete jednokratnom potporom u iznosu od 2 328 kn. Majke koje su izvan sustava rada, odnosno nezaposlene imaju pravo na porodiljnu naknadu koja iznosi 2 328 kn do navršene prve godine djetetova života za prvo i drugo dijeta. Ako se radi o blizancima, trećem i svakom daljnjem djetetu majka ima pravo na ovu naknadu do navršene treće godine života djeteta. Osim ovih mjera od strane države postoje još i set drugih mjera kao što su: rad s polovicom punog radnog vremena, stanka za dojenje te rad s polovicom punog radnog vremena zbog pojačanje njege djeteta do treće godine života ili do osme godine djeteta s težim smetnjama u razvoju, dopust za slučaj smrti djeteta, posvojiteljski dopust itd. Međutim, većina rodilja od države koristi rodiljni i roditeljski dopust i jednokratnu novčanu potporu, tako da se može reći da nakon navršene prve godine djeteta majka i dijete od države tijekom predškolskog i osnovnoškolskog uzrasta ne dobivaju nikakve povlastice, naknade, benficije i slično.

Od Grada Zagreba iz paketa mjera demografske politike majka za prvo dijete dobije novčanu pomoć od 1 800 kn koja se isplaćuje u dva obroka po 900 kn. Za drugo dijete dobije se 3 600 kn, a isplaćuje se u četiri obroka tijekom dvije kalendarske godine. Za treće dijete dobije se 54 000 kn, a isplaćuje se tijekom šest godina po 9 000 kn godišnje.

Sukladno Odluci o načinu ostvarivanja prednosti pri upisu djece i mjerilima za naplatu usluga dječjih vrtića Grada Zagreba od roditelja - korisnika usluga (Službeni glasnik Grada Zagreba 6/11, 19/11 i 15/12), iznos sudjelovanja u ekonomskoj cijeni redovitog 10-satnog programa za djecu roditelja/skrbnika s prebivalištem u Gradu Zagrebu određuje se prema prihodovnom cenzusu. Taj iznos ovisi o prosječnom mjesečnom prihodu po članu zajedničkog kućanstva ostvarenom u prethodnoj godini umanjenom za iznos poreza i prireza, iznos plaćen za rate stambenog kredita za nekretninu kojom se rješava stambeno pitanje obitelji i iznos plaćen za slobodno ugovorenu najamninu za potrebe stanovanja obitelji u stambenom prostoru najmodavca. Ekonomska cijena vrtića u Gradu Zagrebu iznosi 1 900,00 kn, a iznosi plaćanja za roditelje/skrbnike su 150,00 kn, 300,00 kn, 450,00 kn ili 600,00 kn mjesečno.

Tablica 22. Prihodovni cenzus i mjesečni iznos sudjelovanja roditelja u cijeni redovitog programa u vrtićima Grada Zagreba

| PRIHODOVNI CENZUS | MJESEČNI IZNOS SUDJELOVANJA RODITELJA U CIJENI REDOVITOG PROGRAMA | |
| --- | --- | --- |
| 10-SATNI | POLUDNEVNI |
| 1. prosječni mjesečni prihod po članu zajedničkog kućanstva (ostvaren u prethodnoj godini) od 4 501,00 kn i više | 600,00 kn | 390,00 kn |
| 2. prosječni mjesečni prihod po članu zajedničkog kućanstva (ostvaren u prethodnoj godini) od 3 501,00 do 4 500,00 kn | 450,00 kn | 292,50 kn |
| 3. prosječni mjesečni prihod po članu zajedničkog kućanstva (ostvaren u prethodnoj godini) od 2 501,00 do 3 500,00 kn | 300,00 kn | 195,00 kn |
| 4. prosječni mjesečni prihod po članu zajedničkog kućanstva (ostvaren u prethodnoj godini) do 2 500,00 kn | 150,00 kn | 97,50 kn |

Izvor: Grad Zagreb, Ured za obrazovanje

Ostvareni prihodi svih članova zajedničkog kućanstva u prethodnoj godini umanjuju se za iznos poreza i prireza, iznos plaćen za rate stambenog kredita (do najviše 12 rata) po ugovoru za nekretninu kojom se rješava stambeno pitanje obitelji i iznos plaćen za slobodno ugovorenu najamninu za potrebe stanovanja obitelji u stambenom prostoru najmodavca (do najviše 12 mjesečnih najamnina).

Olakšice u plaćanju redovitog programa imaju roditelji djece s prebivalištem na području Grada Zagreba za:

-  dijete osobe s invaliditetom (100 % i 90 %) - oslobađa se obveze sudjelovanja u cijeni programa,

-  dijete osobe s invaliditetom (od 80 % do 60 %) - plaća 50 % od iznosa sudjelovanja u cijeni programa,

-  dijete osobe s invaliditetom (50 % i manje) - plaća 75 % od iznosa sudjelovanja u cijeni programa,

-  treće i svako daljnje dijete iste obitelji u redovitom programu - oslobađa se obveze sudjelovanja u cijeni programa,

-  drugo dijete iste obitelji u redovitom programu - plaća 75 % od iznosa sudjelovanja u cijeni programa,

-  dijete samohranog roditelja - plaća 75 % od iznosa sudjelovanja u cijeni programa,

-  dijete čija se obitelj koristi pravom na zajamčenu minimalnu naknadu u sustavu socijalne skrbi plaća 20 % od iznosa sudjelovanja u cijeni programa.

Iznos sudjelovanja roditelja i pravo na olakšice u plaćanju redovitog programa utvrđuju gradske predškolske ustanove na temelju dokumentacije koju dostavljaju roditelji uz zahtjev za upis djeteta, odnosno u roku od 15 dana od nastanka promjene koja utječe na ostvarivanje prava na olakšice, odnosno ovisno o promjeni ekonomskog statusa obitelji tijekom pedagoške godine.

Roditelj se može koristiti samo jednom olakšicom koja je za njega najpovoljnija.

Gradski ured za obrazovanje utvrđuje pravo na oslobađanje, odnosno smanjivanje obveze sudjelovanja roditelja u cijeni programa za posebne slučajeve izvan utvrđenog sustava olakšica (u suradnji s centrima za socijalnu skrb i zdravstvenim ustanovama).

Za mjesec u kojem je dijete boravilo u predškolskoj ustanovi do najviše 5 dana, a izostanak je unaprijed najavljen ili kasnije opravdan, roditelj plaća 40 % iznosa sudjelovanja u cijeni programa.

Za boravak djece u predškolskoj ustanovi subotom ili duže od redovitog programa roditelj plaća 20,00 kn po satu djetetova boravka, ako posebnim zaključkom gradonačelnika Grada Zagreba nije drukčije utvrđeno.

Ekonomska cijena programa predškole iznosi 120,00 kn mjesečno. Program predškole za djecu koja ne ostvaruju redovite programe predškolskog odgoja u godini prije polaska u osnovnu školu (250 sati), odnosno dvije godine za djecu pripadnike nacionalnih manjina i djecu s teškoćama u razvoju, besplatan je za roditelje djece s prebivalištem na području Grada Zagreba.

Ekonomska cijena programa za djecu s teškoćama u razvoju utvrđuje se prema trajanju i specifičnim uvjetima provedbe programa. Sudjelovanje roditelja djece s prebivalištem na području Grada Zagreba u cijeni prilagođenih programa za djecu s teškoćama u razvoju, integriranu u redovite odgojno-obrazovne skupine, utvrđuje se prema istim kriterijima kao da ostvaruju redoviti program. Roditelji djece s prebivalištem na području Grada Zagreba oslobođeni su sudjelovanja u cijeni posebnih programa za djecu s većim teškoćama u razvoju, koja su uključena u posebne odgojno-obrazovne skupine redovitih predškolskih ustanova ili u posebne ustanove.

Tablica 23. Olakšice u plaćanju redovitog programa ostvarili su roditelji/skrbnici djece s prebivalištem na području Grada Zagreba za pedagošku godinu 2018./2019.

|  |  |
| --- | --- |
| **Sudjelovanje**roditelja/skrbnika**u cijeni programa** | **Bez težih TUR-a, nacionalnih manjina, stranih državljana i vanjskih općina i gradova** |
| Dijete osobe s invaliditetom 100% do 90% | 84 (oslobađa se obveze sudjelovanja u cijeni programa) |
| Dijete osobe s invaliditetom 80% do 60% | 109 (plaća 50% od iznosa sudjelovanja u cijeni programa) |
| Dijete osobe s invaliditetom 50% i manje | 158 (plaća 75% od iznosa sudjelovanja u cijeni programa) |
| Treće i svako daljnje dijete iste obitelji u redovitom programu | 203 (oslobađa se obveze sudjelovanja u cijeni programa) |
| Drugo dijete iste obitelji u redovitom programu | 4.405 (plaća 75% od iznosa sudjelovanja u cijeni programa) |
| Dijete samohranog roditelja | 206 (plaća 75% od iznosa sudjelovanja u cijeni programa) |
| Dijete čija se obitelj koristi pravom na zajamčenu minimalnu naknadu u sustavu socijalne skrbi | 85 (plaća 20% od iznosa sudjelovanja u cijeni programa) |
| Dijete s pravom na oslobađanje odnosno smanjivanje obveze sudjelovanja u cijeni programa za posebne slučajeve izvan utvrđenog sustava olakšica po odobrenju Gradskog ureda za obrazovanje | 57 (plaća 20% od iznosa sudjelovanja u cijeni programa)  83 (plaća 50% od iznosa sudjelovanja u cijeni programa)  285 (oslobađa se obveze sudjelovanja u cijeni programa) |
| UKUPNO s umanjenjem po Odluci | 5 250 |
| UKUPNO s umanjenjem po odobrenju Gradskog ureda za obrazovanje | 425 |
| SVEUKUPNO: | 5 675 |

 Izvor: Grad Zagreb, Ured za obrazovanje

Sredstvima proračuna Grada Zagreba sufinanciraju se odobreni redoviti 10-satni programi za djecu rane i predškolske dobi u vjerskim i privatnim dječjim vrtićima po djetetu s prebivalištem na području Grada Zagreba kako slijedi u Tablici 24.

Tablica 24. Prihodovni cenzus i mjesečni iznos sufinanciranja po djetetu iz proračuna Grada Zagreba za vjerske i privatne vrtiće

| PRIHODOVNI CENZUS | MJESEČNI IZNOS SUFINANCIRANJA PO DJETETU IZ PRORAČUNA GRADA ZAGREBA |
| --- | --- |
| **1.** prosječni mjesečni prihod po članu zajedničkog kućanstva (ostvaren u prethodnoj godini) od 4 501,00 kn i više | 1 300,00 kn |
| **2.** prosječni mjesečni prihod po članu zajedničkog kućanstva (ostvaren u prethodnoj godini) od 3 501,00 do 4.500,00 kn | 1 450,00 kn |
| **3.** prosječni mjesečni prihod po članu zajedničkog kućanstva (ostvaren u prethodnoj godini) od 2 501,00 do 3.500,00 kn | 1 600,00 kn |
| **4.** prosječni mjesečni prihod po članu zajedničkog kućanstva (ostvaren u prethodnoj godini) do 2 500,00 kn | 1 750,00 kn |

 Izvor: Grad Zagreb, Ured za obrazovanje

Ostvareni prihodi svih članova zajedničkog kućanstva u prethodnoj godini umanjuju se za iznos poreza i prireza, iznos plaćen za rate stambenog kredita (do najviše 12 rata) po ugovoru za nekretninu kojom se rješava stambeno pitanje obitelji i iznos plaćen za slobodno ugovorenu najamninu za potrebe stanovanja obitelji u stambenom prostoru najmodavca (do najviše 12 mjesečnih najamnina).

Sredstvima proračuna Grada Zagreba sufinanciraju se odobreni posebni programi ranog i predškolskog odgoja i obrazovanja koje djeca s teškoćama u razvoju s prebivalištem na području Grada Zagreba ostvaruju u posebnim ustanovama kojima je osnivač Grad Zagreb, i to:

-  Poliklinici SUVAG - za 5-satni program 1.100,00 kn, za 6 - 7-satni program 1.660,00 kn i za 8 - 10-satni program 2.210,00 kn mjesečno po upisanom djetetu,

-  Centru za odgoj i obrazovanje "Goljak" i u Centru za autizam - za 5-satni program, 6 - 7-satni program i 8 - 10-satni program sukladno Zaključku o sufinanciranju posebnih programa predškolskog odgoja i obrazovanje djece s teškoćama u razvoju u Centru za odgoj i obrazovanje "Goljak" i Centru za autizam (Službeni glasnik Grada Zagreba 1/08).

Sredstvima proračuna Grada Zagreba sufinancira se i djelatnost dadilja upisanih u obrtni registar s registriranom djelatnošću dadilje koje ispunjavaju uvjete za obavljanje djelatnosti dadilje sukladno odredbama Zakona o dadiljama[[26]](#footnote-26), a koje obavljaju djelatnost na području Grada Zagreba. Iz gradskog proračuna dadiljama se osiguravaju sredstva za osmosatno čuvanje, brigu i skrb o djeci rane i predškolske dobi pet dana tjedno, i to u mjesečnom iznosu po djetetu s prebivalištem na području Grada Zagreba kako slijedi u Tablici 25.

 Tablica 25. Prihodovni cenzus i mjesečni iznos sufinanciranja po djetetu iz proračuna Grada Zagreba za djelatnost dadilja

| PRIHODOVNI CENZUS | MJESEČNI IZNOS SUFINANCIRANJA PO DJETETU IZ PRORAČUNA GRADA ZAGREBA |
| --- | --- |
| 1. prosječni mjesečni prihod po članu zajedničkog kućanstva (ostvaren u prethodnoj godini) od 4 501,00 kn i više | 1 300,00 kn |
| 2. prosječni mjesečni prihod po članu zajedničkog kućanstva (ostvaren u prethodnoj godini) od 3 501,00 do 4.500,00 kn | 1 450,00 kn |
| 3. prosječni mjesečni prihod po članu zajedničkog kućanstva (ostvaren u prethodnoj godini) od 2 501,00 do 3.500,00 kn | 1 600,00 kn |
| 4. prosječni mjesečni prihod po članu zajedničkog kućanstva (ostvaren u prethodnoj godini) do 2 500,00 kn | 1 750,00 kn |

 Izvor: Grad Zagreb, Ured za obrazovanje

Ostvareni prihodi svih članova zajedničkog kućanstva u prethodnoj godini umanjuju se za iznos poreza i prireza, iznos plaćen za rate stambenog kredita (do najviše 12 rata) po ugovoru za nekretninu kojom se rješava stambeno pitanje obitelji i iznos plaćen za slobodno ugovorenu najamninu za potrebe stanovanja obitelji u stambenom prostoru najmodavca (do najviše 12 mjesečnih najamnina).

Ako roditelj nakon završetka roditeljskog dopusta, dakle nakon navršene prve godine života djeteta, dijete upiše u vrtić ono u vrtiću provede do polaska u školu u prosjeku šest godina. Primjerice, ako roditelj plaća najmanju cijenu vrtića 150 kn mjesečno, Grad Zagreb sufinancira razliku od 1 750 kn, što na godišnjoj razini iznosi 21 000 kn, a od navršene prve godine do kraja pohađanja vrtića, Grad Zagreb za to dijete izdvaja ukupno 126 000 kn. Oni roditelji koji plaćaju cijenu vrtića za svoje dijete 300 kn mjesečno, Grad Zagreb godišnje za to dijete uplati 19 200 kn odnosno 115 200 kn tijekom šest godina koliko dijete u prosjeku provede u vrtiću. Roditelji koji cijenu vrtića plaćaju 450 kn Grad Zagreb sufinancira sa 1 450 kn mjesečno što je godišnje 17 400, odnosno 104 400 tijekom predškolskog, odnosno vrtićkog razdoblja. Čak i oni roditelji koji plaćaju najveću moguću cijenu vrtića, a to je 600 kn mjesečno od Grada Zagreba također značajno sufinancira. Njihovu cijenu Grad Zagreb sufinancira sa 1 300 kn mjesečno, što je godišnje 15 600 kn ili 93 600 kn tijekom pohađanja vrtića. Ona djeca koja idu s navršenih sedam godina starosti u školu oni provedu još nekoliko mjeseci više u vrtiću i time Grad Zagreb za njih još više izdvoji. Djeca koja idu u jaslice kreću s navršenih šest mjeseci starosti, pa prema tome roditelji koji svoju djecu upišu u jaslice od Grada Zagreba dobiju malo više od drugih odnosno Grad Zagreb za njih izdvaja više sredstava, subvencija (šest mjeseci više nego djeca koja kreću s navršenom jednom godinom). Ovdje se radi o jako malom broju djece (oko 20-tak djece u dvije vrtićke skupine) jer u Gradu Zagrebu samo dva vrtića upisuju djecu s navršenih šest mjeseci starosti.

Tablica 26**.** Sufinanciranje cijene vrtića u Gradu Zagrebu po jednom djetetu (u HRK) za redoviti program (10-satni) za šest godina koje dijete provede u vrtiću

|  |  |  |  |  |
| --- | --- | --- | --- | --- |
|  | prosječni mjesečni prihod po članu zajedničkog kućanstva (ostvaren u prethodnoj godini) | | | |
| do 2 500,00 | 2 501,00-3 500,00 | 3501,00-4500,00 | 4501,00 i više |
| Ekonomska cijena vrtića | 1 900 | 1 900 | 1 900 | 1 900 |
| Cijena koju plaćaju roditelji | 150 | 300 | 450 | 600 |
| Sufinancira Grad Zagreb | 1 750 | 1 600 | 1 450 | 1 300 |
| Sufinancirana godišnja isplata | 21 000 | 19 200 | 17 400 | 15 600 |
| Sufinancirana isplata od navršene prve godine do polaska u školu | 126 000 | 115 200 | 104 400 | 93 600 |

Izvor: Izračun autora, Ured za demografiju.

Tijekom osnovne škole djeca su također obuhvaćena mjerama demografske politike u Gradu Zagrebu. Od prvog do osmog razreda osnovne škole djeca dobivaju besplatne udžbenike. Ako se zbroje cijene udžbenika od prvog do osmog razreda iznos koji roditelji ne moraju plaćati jer ga dobiju od Grada Zagreba, kreće se ovisno o cijeni i izdavaču od 6 500 do 7 000 kn. Cijene srednjoškolskih udžbenika kreću se između 7 000 -7 500 kn.

Tablica 27. Sufinanciranje produženog boravka u Gradu Zagrebu po jednom djetetu u HRK

|  |  |  |  |
| --- | --- | --- | --- |
|  | Puna cijena | Roditelji | Grad Zagreb |
| 1 do 3. razred | 569,68 | 200,00 | 369,68 |
| 4. razred | 569,68 | 350,00 | 219,68 |

Izvor: Ured za obrazovanje.

Osim udžbenika Grad Zagreb sufinancira i prehranu u školama, produženi boravak za djecu od prvog do četvrtog razreda i školu u prirodi u trećem ili četvrtom razredu osnovne škole. Osim toga, osigurava sredstva za plaće, naknade i troškove prijevoza za 600 učitelja u produženom boravku.

Tablica 28. Sufinanciranje prehrane u Gradu Zagrebu po jednom djetetu u HRK

|  |  |  |  |  |
| --- | --- | --- | --- | --- |
|  | Puna cijena | Roditelji | Grad Zagreb | Grad Zagreb % |
| Mliječni obrok | 5,00 | 3,50 | 1,50 | 30% |
| Ručak | 9,00 | 6,50 | 2,50 | 27,78% |
| Užina | 2,50 | 2,00 | 0,50 | 20% |

Izvor: Ured za obrazovanje.

Tablica 29. Sufinanciranje škole u prirodi od strane Grada Zagreba po jednom djetetu u HRK

|  |  |  |  |
| --- | --- | --- | --- |
|  | Puna cijena | Roditelji | Grad Zagreb |
| Sljeme | 700,00 | 350,00 | 350,00 + prijevoz |
| Ostala odmarališta | 720,00 | 360,00 | 360,00 + prijevoz |

Izvor: Ured za obrazovanje.

Za drugo dijete Grad Zagreb isplaćuje kroz mjeru „oprema novorođenog djeteta“ iznos 3 600 kn u četiri obroka. Ukoliko drugo rođeno dijete u obitelji ide u vrtić sa starijim djetetom za drugo dijete plaća se 25% manja cijena u odnosu na prvo dijete. Slično je i u školi, ako prvo dijete ide u boravak, za drugo se plaća manja cijena.

Grad Zagreb značajno pomaže obiteljima s troje i više djece. Nakon rođenja za treće dijete Grad Zagreb godišnje uplaćuje roditeljima 9 000 kn i to do šeste djetetove godine, što znači da ukupno roditelji dobiju 54 000 kn. Ako treće dijete iste obitelj ide u vrtić s prvim i drugim djetetom, roditelji za treće dijete ne plaćaju vrtić. Treće dijete u tom slučaju ide besplatno u vrtić. Treće dijete daje mogućnost korištenja mjere roditelj-odgojitelj. Ukoliko jedan od roditelja uzme mjeru roditelj odgojitelj dijete ili djeca ne mogu ići u vrtić, ali zato roditelj dobiva od Grada Zagreba 4 264,98 kn[[27]](#footnote-27) mjesečno s doprinosima za zdravstveno i mirovinsko, a na kraju godine dobije još i povrat poreza što za cijelu godinu iznosi oko 12 000 kn[[28]](#footnote-28). Uz taj iznos dobije se još do šeste djetetove godine godišnje 9 000 kn odnosno ukupno 54 000 k. Kad se jednogodišnja uplata za opremu novorođenog djeteta podijeli na 12 mjeseci, to je 750 kn, što znači da majka ili otac koji je uzeo mjeru roditelj odgojitelj do šeste godine života djeteta kada se sve zbroji dobiva ukupno 6 000 kn mjesečno (4 250,00 naknada za roditelja odgojitelja plus 1 000,00 kn povrata poreza i plus 750 ,00 kn pomoći za opremu novorođenog djeteta). Roditelj odgojitelj može koristiti ovu mjeru do navršene 15 godine života djeteta temeljem kojega je ostvario pravo.

Na razini države, nezaposlena osoba od Hrvatskog zavoda za zdravstveno osiguranje (HZZO), za prvo i drugo dijete dobiva mjesečno 2 328,20 kn za 12 mjeseci odnosno godinu dana za svako dijete. Ista naknada u iznosu od 2 328,20 kn mjesečno iznosi i za treće dijete, ali istu prima tri godine. Osoba (majka) može koristiti nakon rođenja trećeg djeteta šest mjeseci državnu naknadu 2 328,20 kuna, a nakon toga može, ako udovoljava sve uvjete, podnijeti zahtjev za novčanu pomoć za roditelja odgojitelja i tako od Grada Zagreba dobivati 4 264,98 kn mjesečno i još dvije i pol godine od HZZO iznos od 2 328,20 kn, pa će tako dvije i pol godine dobivati ukupno 6 593,18 kn. Uz ovaj iznos do šeste godine prima se još i novčana pomoć za opremu novorođenog djeteta 9 000 kn godišnje te povrat poreza oko 12 000 kn godišnje. Ukupno to iznosi na mjesečnoj razini 8 343,18 kn (2 328,20+4 264,98+750+1 000). Nakon treće godine i završetka isplate od strane HZZO majka i dalje prima od Grada Zagreba 4 264,98 kn novčane pomoći za roditelja odgojitelja, 9 000 kn za opremu novorođenog djeteta te povrat poreza 12 000 kn godišnje. Prevedeno na mjesečnu razinu isplate proizlazi da u ovom periodu od 3 do 6 godine majka ili otac dobiva 6 014,98 kn. I na kraju od navršene šeste do 15 godine djeteta majka ili otac primaju 4 264,98 kn novčane pomoći za roditelja odgojitelja plus povrat poreza 12 000 kn godišnje što bi na mjesečnoj razini iznosilo 5 264,98 kn.

### **Analiza mjere roditelj odgojitelj**

Pod pojmom „roditelj odgojitelj“, u smislu Odluke o novčanoj pomoći za roditelja odgojitelja, smatra se majka ili otac djeteta, posvojitelj, udomitelj ili druga osoba kojoj je dijete odlukom nadležnog tijela povjereno na brigu i odgoj, a koja u zajedničkom kućanstvu skrbi o najmanje troje djece, od kojih najmlađe dijete još nije polaznik osnovnoškolskog programa obrazovanja te koja ispunjava ostale uvjete propisane odlukom. Cilj je ove mjere, ako se pokaže stabilnom, u narednim godinama povećati broj trećerođene djece. U Tablici 30. prikazano je kretanje broja korisnika mjere roditelj odgojitelj i isplaćeni iznosi u razdoblju od 2016. do 2018. godine.

Tablica 30. Kretanje broja korisnika mjere roditelj odgojitelj i isplaćeni iznosi po godinama od 2016. do 2018. godine

|  |  |  |  |  |  |
| --- | --- | --- | --- | --- | --- |
| Godine | Broj novih korisnika | Po spolu | | Isplaćeni iznos po osobi (bruto 1) | Ukupno isplaćeno u godini (bruto 2) |
| M | Ž |
| 2016. | 1 573 | 154 | 1 419 | 5 624,00 kn | 21 175 918,37 kn |
| 2017. | 1 644 | 197 | 1 447 | 5 958,00 kn | 200 709 438,39 kn |
| 2018. | 722 | 111 | 611 | 6 255,60 kn | 290 729 287,01 kn |
| Ukupno 2016.-2018. | 3939 | 462 | 3 477 | - | 512 614 643,77 kn |

Izvor: Grad Zagreb, Ured za demografiju

Roditelj može ostvariti pravo na novčanu pomoć za roditelja odgojitelja uz uvjete propisane Odlukom. Novčana pomoć isplaćuje se mjesečno i iznosi 65% prosječne bruto plaće djelatnika u gospodarstvu Grada Zagreba za razdoblje I.-VIII. mjesec prethodne godine. Ta naknada za siječanj 2019. godine iznosila je 4 264,98 kn, a Grad Zagreb po korisniku izdvaja ukupno

7 106,99 kn mjesečno.

Odlukom je dana mogućnost ostvarivanja prava na isplatu novčane pomoći za roditelja odgojitelja, onim roditeljima koji su nakon stupanja na snagu Odluke (nakon uvođenja mjere), dobili treće i svako daljnje dijete, kao i onim obiteljima s troje i više djece ako su ispunjeni svi propisani uvjeti.

U Gradu Zagrebu se godišnje, kao treće i svako daljnje dijete, rodi između 1 300 i 1 400 novorođenčadi, pa je stoga u trenutku donošenja ove mjere potencijalnih korisnika bilo više od 7 000. Ovakva mogućnost dovela je do toga da su novčanu pomoć mogle uzeti majke koje su s rađanjem završile još 2009. i 2010. godine, što je dovelo do toga da je veliki broj osoba prihvatilo ovu mjeru.

Prema raspoloživim podacima, u veljači 2019. godine, mjeru roditelj odgojitelj koristilo je 4 104 korisnika. Osim nezaposlenih roditelja, mjeru su počeli koristiti i oni zaposleni koji su dali otkaz, ispisali dijete iz vrtića neposredno prije početka škole, odnosno prije polaska djeteta u prvi razred, kako bi još osam ili devet godina mogli primati novčanu pomoć od Grada Zagreba do djetetove 15 godine života. Najvjerojatnije je da su mnogi roditelji ovdje kalkulirali, da li raditi za manju plaću ili minimalac od 3 000 kn ili uzeti ovu mjeru i dobivati 4 264,98 kn.

Uvidom u priopćenje Državnog zavoda za statistiku o isplaćenim plaćama zaposlenih u pravnim osobama Grada Zagreba, razvidno je da 41% zaposlenih u Gradu Zagrebu ima plaću do 5 000 kn, a 33% do 4 000 kn. Ako se pravnim osobama na koje se to odnosi, dodaju zaposleni u obrtima i malim privatnim firmama onda je brojka još veća. Prema tome, sve nezaposlene majke ili očevi, kao i sve rodilje ili očevi koji rade, a imaju plaću do 4 000 kn, potencijalni su korisnici novčane pomoći za roditelja odgojitelja jer postoji mogućnost davanja otkaza.

Uvidom u Tablicu 31. koja se odnosi na kretanje broja živorođene djece prema redu rođenja, iako raspolažemo podacima za samo jednu 2017. godinu, gledajući u odnosu na 2016. godinu od kada je mjera roditelj odgojitelj u primjeni, zabilježen je porast broja djece rođenih kao treće, četvrto, peto i šesto dijete. U svakom slučaju ovaj porast ohrabruje, a s druge strane zabrinjava pad broja rođenja prvog i drugog djeteta.

Tablica 31**.** Kretanje ukupnog broja živorođene djece prema redu rođenja od 1988. do 2017. godine

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Godine | Ukupno | Prvo | Drugo | Treće | Četvrto | Peto | Šesto | Sedmo | Osmo | Deveto | Deseto i više | Nepo-znato |
|
|
| 1998. | 8 224 | 3818 | 2706 | 1124 | 346 | 112 | 29 | 20 | 5 | 8 | 5 | 51 |
| 1999. | 7 932 | 3767 | 2641 | 1010 | 286 | 100 | 47 | 19 | 9 | 1 | 6 | 46 |
| 2000. | 7 733 | 3680 | 2642 | 960 | 257 | 91 | 37 | 19 | 11 | 6 | 4 | 26 |
| 2001. | 7 013 | 3499 | 2373 | 733 | 239 | 75 | 34 | 17 | 7 | 5 | 4 | 27 |
| 2002. | 7 019 | 3639 | 2335 | 700 | 190 | 55 | 30 | 17 | 8 | 4 | 3 | 38 |
| 2003. | 7 134 | 3733 | 2389 | 681 | 182 | 63 | 17 | 20 | 10 | 4 | 3 | 32 |
| 2004. | 7 160 | 3665 | 2358 | 759 | 174 | 48 | 24 | 9 | 6 | 8 | 5 | 104 |
| 2005. | 7 585 | 3810 | 2567 | 791 | 212 | 64 | 25 | 8 | 12 | 4 | - | 92 |
| 2006. | 7 563 | 3881 | 2526 | 794 | 170 | 61 | 25 | 12 | 4 | 2 | - | 88 |
| 2007. | 7 900 | 4010 | 2658 | 828 | 213 | 69 | 16 | 9 | 4 | 6 | 3 | 84 |
| 2008. | 8 345 | 4270 | 2843 | 853 | 223 | 55 | 21 | 10 | 4 | 1 | 3 | 62 |
| 2009. | 8 792 | 4440 | 3064 | 905 | 210 | 53 | 27 | 11 | 4 | 2 | 5 | 71 |
| 2010. | 8 792 | 4392 | 3062 | 923 | 242 | 57 | 27 | 5 | 6 | 5 | 1 | 72 |
| 2011. | 8 411 | 4326 | 2860 | 832 | 201 | 57 | 18 | 12 | 6 | 7 | - | 92 |
| 2012. | 8 394 | 4200 | 2929 | 822 | 198 | 49 | 14 | 8 | 4 | 4 | 2 | 164 |
| 2013. | 8 254 | 4005 | 2953 | 863 | 223 | 58 | 25 | 8 | 5 | 1 | 5 | 108 |
| 2014. | 8 452 | 4064 | 2979 | 940 | 228 | 68 | 24 | 15 | 6 | 2 | 7 | 119 |
| 2015. | 8 039 | 3769 | 2965 | 869 | 220 | 59 | 27 | 11 | 2 | 1 | 2 | 114 |
| 2016. | 8 120 | 3913 | 2711 | 930 | 250 | 83 | 28 | 18 | 3 | 14 | 3 | 167 |
| 2017. | 8 076 | 3672 | 2813 | 1047 | 259 | 87 | 39 | 14 | 8 | 5 | 3 | 129 |

Izvor: Prirodno kretanje stanovništva, Statistička izvješća od 1998. do 2017., DZS, Zagreb.

Od 2007. do 2014. godine u Gradu Zagrebu rađalo se preko 4 000 djece kao prvorođeni, a od 2015. godine taj broj je u opadanju tako da je 2017. kao prvo dijete rođeno 3 672 djeteta. U 2017. godini kao treće i svako daljnje dijete rođeno je ukupno 1 462 djeteta što je samo 133 više nego u 2016. godini. S druge strane, broj prvorođene djece manji je za 241. Prema tome, efekt porasta koji je postignut povećanjem broja živorođene djece prema redu rođenja kao treće i svako daljnje, manji je od pada broja rođenja prvorođene djece.

Međutim, premalo je vremena da bi se vidjeli učinci mjere roditelj odgojitelj, ali u svakom slučaju ova mjera trebala bi predstavljati korak naprijed u povećanju nataliteta, pomlađivanju stanovništva i obnavljanju generacija. Unatoč nekim nedostacima, mjera roditelj odgojitelj pomoći će obiteljima i u financijskom smislu olakšati skrb o djeci. Zbog niskih plaća i nedostatka dobro plaćenih radnih mjesta jedan dio roditelja se odlučio na uzimanje ove mjere. Ukoliko se u bližoj budućnosti stanje na tržištu rada popravi, pretpostavka je da će mnogi roditelji koji ovu mjeru koriste, istu zamijeniti bolje plaćenim radnim mjestom.

# **SOCIO-EKONOMSKI ASPEKTI DEMOGRAFSKIH KRETANJA**

## **Gospodarski razvoj kao pretpostavka demografskom razvoju**

Jedna od prioritetnih mjera za zaustavljanje demografskog pada i poticanje pozitivnih demografskih kretanja je podizanje gospodarske efikasnosti. Gotovo svaki gospodarski aspekt uvjetovan je demografskim parametrima i trendovima pa je međuovisnost temeljna relacija. Promjena demografske strukture vrši pritisak na promjenu gospodarske strukture i na strukturu javnih usluga. *Push* faktori, koji potiču na emigriranje, mogu biti mala plaća, loša socijalna skrb i drugo koje proizlazi iz niskog nacionalnog dohotka. Suprotno tome, više plaće i bolje socijalne usluge čine *pull* faktore koji privlače ostanak radno aktivnog stanovništva.

Posljednja ekonomska kriza (iz 2008.) i pristupanje Hrvatske u punopravno članstvo u Europskoj uniji nije dovelo samo do cikličkih promjena u hrvatskom gospodarstvu, nego i do promjene strukturnih faktora. Hrvatsko gospodarstvo nije dobro reagiralo na ekonomsku krizu i predugo je u njoj ostalo. Novih radnih mjesta je bilo premalo, a stara se zatvarala. Perspektiva zapošljavanja se smanjila kao i visine plaća. Potrošnja, štednja i investicije su se usporile, osobito u odnosu na zemlje sa „stabilnom„ demografskom strukturom. Istovremeno, proizvodnja u EU je rasla, potražnja za radom se povećavala, a u nedostatku radne snage okrenuli su se uvozu radne snage. Članstvo Hrvatske u EU je olakšalo emigriranje iz Hrvatske, te uz nedostatak radnih mjesta u Hrvatskoj, a uz potražnju radnika u EU, rezultiralo je rastom vanjske emigracije. Sve navedeno dovelo je do toga da akcelerator gospodarske aktivnosti djeluje u negativnom smjeru što dodatno potiče iseljavanje, ali i dovodi do odgađanja odluke o imanju djece.

Iako ekonomski i demografski razvoj ovisi o mnogo čimbenika od kojih je većina izvan utjecaja lokalne ili gradske politike, utjecaj na ekonomski i demografski razvoj raste s veličinom grada. Dodatno, uz veličinu grada, utjecaj se povećava ako je grad, glavni grad. Veliki i glavni gradovi mogu svojim politikama pridonijeti podizanju vlastite gospodarske efikasnosti.

### **Gospodarski pokazatelji Grada Zagreba**

Zagreb zbog svoje veličine i statusa glavnog grada ima veće mogućnosti utjecaja na ukupna kretanja u nacionalnoj ekonomiji i demografiji. U gospodarskom području, grad Zagreb čini veliku potražnju i ponudu. Svi usporedni pokazatelji s drugim županijama i gradovima potvrđuju da Grad Zagreb po većini gospodarskih pokazatelja pozitivno prednjači, ima povoljniji položaj, pa tako i dominantnu ulogu u hrvatskom gospodarstvu.

Osnovne značajke gospodarskog stanja u Gradu Zagrebu, prema zadnjim raspoloživim službenim podacima ukazuju na njegov dominantan položaj i visoku koncentraciju ukupnih gospodarskih aktivnosti:

- Grad Zagreb stvara trećinu ukupnog hrvatskog BDP-a,

- u njemu živi gotovo svaki peti stanovnik Hrvatske,

- tu radi više nego svaka četvrta osoba od ukupnog broja zaposlenih u Hrvatskoj,

- BDP per capita viši je za tri četvrtine od hrvatskog prosjeka,

- prosječno isplaćena plaća je gotovo za šestinu veća od hrvatskog prosjeka,

- u Gradu Zagrebu je koncentrirano čak nešto više od trećine svih poduzetnika koji posluju u Hrvatskoj, a koji su prema zadnjim raspoloživim podacima:

* ostvarili malo manje od polovice ukupnih prihoda hrvatskog gospodarstva,
* sudjeluju s nešto više od polovice udjela ostvarene dobiti u ukupnoj dobiti poduzetnika Hrvatske,
* ostvarili 44 posto ukupnih investicija svih poduzetnika na državnoj razini.

Tablica 32. Osnovni makroekonomski pokazatelji Grada Zagreba i Republike Hrvatske

|  |  |  |  |
| --- | --- | --- | --- |
| Pokazatelj | Grad Zagreb | RH | GZ u RH  (%) |
| Broj stanovnika (Procjena sredinom 2017.) | 802 338 | 4 174 349 | 19,2 |
| Površina (kopno, km2) | 641 | 56 594 | 1,1 |
| Broj stanovnika po km2 (2017.) | 1 251 | 74 | - |
| BDP (mil. eura, 2016.) | 15 685 | 46 663 | 33,6 |
| BDP po stanovniku (eura, 2016.) | 19 546 | 11 184 | 174,8 |
| Broj ukupno zaposlenih osoba  (prosinac 2018.) | 380 660 | 1 424 409 | 26,7 |
| Prosječna mjesečna isplaćena neto plaća  (u kunama, prosinac 2018.) | 7 158 | 6 189 | 115,6 |
| Registrirana nezaposlenost  (prosinac 2018.) | 17 450 | 148 919 | 11,7 |
| Stopa registrirane nezaposlenosti  (prosinac 2018.) | 4,4 | 9,5 | - |

Izvor: Državni zavod za statistiku, Hrvatski zavod za zapošljavanje

**Bruto domaći proizvod (BDP) i bruto dodana vrijednost (BDV)**

Grad Zagreb je u 2016. ostvario BDP u iznosu od 15.685 mil. eura što je udio od 33,6% u ukupnom BDP-u Republike Hrvatske. BDP po glavi stanovnika iznosio je 19 546 eura te je za 74,8% veći od BDP-a po glavi stanovnika Republike Hrvatske (11 184 eura). O sektorskoj strukturi gospodarstva najbolje govore podaci o strukturi bruto dodane vrijednosti. Prema podacima za 2016. u Gradu Zagrebu na prvom je mjestu u strukturi stvaranja bruto dodane vrijednosti, djelatnost trgovine s udjelom od 22,1%, zatim javna uprava, obrazovanje, zdravstvo i socijalna skrb i druge djelatnosti sa 14,7%. Udio industrije čini svega 10,9%. Ukupna bruto dodana vrijednosti za Grad Zagreb po područjima djelatnosti NKD u 2016. godini bila je 33,6% udjela u ukupnoj dodanoj vrijednosti Republike Hrvatske. Prema djelatnostima struktura bruto dodane vrijednosti Grada Zagreba u odnosu na Republiku Hrvatsku bila je najveća u djelatnostima informacija i komunikacija (udio u RH 68,5%) zatim u financijskim djelatnostima i djelatnostima osiguranja (63,0%) te u stručnim, znanstvenim, tehničkim, administrativnim i pomoćnim uslužnim djelatnostima (54,4%).

Tablica 33. Struktura bruto dodane vrijednosti Grada Zagreba prema djelatnostima NKD-a, 2016. godine (mil. kn)

|  |  |  |  |  |  |  |
| --- | --- | --- | --- | --- | --- | --- |
| NKD 2007 | | Grad Zagreb | | Republika Hrvatska | | Udio Grada Zagreba u RH,  (%) |
| vrijednost | Struktura  (%) | vrijednost | Struktura  (%) |
| **Ukupno** |  | **97 936** | **100** | **291 358** | **100** | **33,6** |
| A | Poljoprivreda, šumarstvo i ribarstvo | 225 | 0,2 | 11 018 | 3,8 | 2 |
| B,C,D,E | Prerađivačka industrija, rudarstvo i vađenje te ostale industrije | 15 360 | 15,7 | 62 250 | 21,4 | 24,7 |
|  | *od toga:* |  |  |  |  |  |
|  | C Prerađivačka industrija | 10 714 | 10,9 | 44 520 | 15,3 | 24,1 |
| F | Građevinarstvo | 2 851 | 2,9 | 15 365 | 5,3 | 18,6 |
| G,H,I | Trgovina na veliko i na malo; prijevoz i skladištenje; smještaj, priprema i usluživanje hrane | 21 637 | 22,1 | 64 216 | 22 | 33,7 |
| J | Informacije i komunikacije | 9 008 | 9,2 | 13 145 | 4,5 | 68,5 |
| K | Financijske djelatnosti i djelatnosti osiguranja | 11 579 | 11,8 | 18 377 | 6,3 | 63 |
| L | Poslovanje nekretninama | 5 819 | 5,9 | 29 237 | 10 | 19,9 |
| M,N | Stručne, znanstvene, tehničke, administrativne i pomoćne uslužne djelatnosti | 13 156 | 13,4 | 24 166 | 8,3 | 54,4 |
| O,P,Q | Javna uprava i obrana, obrazovanje, djelatnosti zdravstvene zaštite i socijalne skrbi | 14 428 | 14,7 | 44 065 | 15,1 | 32,7 |
| R,S,T,U | Ostale uslužne djelatnosti | 3 871 | 4 | 9 519 | 3,3 | 40,7 |

Izvor: Državni zavod za statistiku

**Zaposlenost i plaće**

U Gradu Zagrebu u prosincu 2018. godine od ukupnog aktivnog stanovništva zaposleno je bilo 380 660 stanovnika što je 27% zaposlenih od ukupnog broja zaposlenih u Republici Hrvatskoj. Stopa registrirane nezaposlenost iznosila je tako u prosincu prošle godine samo 4,4% i približila se gotovo punoj zaposlenosti. U pravnim osobama bilo je 350 515 zaposlenih osoba, što predstavlja udio od 29,1% u broju ukupno zaposlenih u pravnim osobama u Republici Hrvatskoj (1 203 605). Udio žena u ukupnom broju zaposlenih osoba u Gradu Zagrebu je 47,7%. Od ukupnog broja zaposlenih - u pravnim osobama zaposleno je 350 515 (92,1%), u obrtima i slobodnim profesijama 29 620 (7,8%) a poljoprivrednika je bilo 525 (0,1%).

Tablica 34. Zaposleni u Gradu Zagrebu u prosincu 2018. godine

|  |  |  |
| --- | --- | --- |
|  | ukupno | žene |
| **Aktivno stanovništvo** | **398 110** | **189 702** |
| Zaposleni - ukupno | 380 660 | 180 639 |
| Zaposleni u pravnim osobama1) | 350 515 | 166 114 |
| Zaposleni u obrtu i slobodnim profesijama2) | 29 620 | 14 337 |
| Zaposleni osiguranici poljoprivrednici2) | 525 | 188 |
| Nezaposleni3) | 17 450 | 9 063 |
| Stopa registrirane nezaposlenosti, % | 4,4 | 4,8 |

Izvori: 1) Rezultat obrade podataka iz obrasca JOPPD., 2) Podaci preuzeti iz evidencije aktivnih osiguranika Hrvatskog zavoda za mirovinsko osiguranje; 3) Podaci o nezaposlenima preuzeti od Hrvatskog zavoda za zapošljavanje.

Od ukupnog broja zaposlenih kod pravnih osoba na području Grada Zagreba, njih 80% radilo je u devet gospodarskih djelatnosti (oni s udjelom od preko 5% u ukupno zaposlenim): u trgovini (16,9%), javnoj upravi (13,1%) prerađivačkoj industriji (11,1%), obrazovanju (8,1%), zdravstvenoj zaštiti i socijalnoj skrbi (7,4%) stručnoj, znanstvenoj i tehničkoj djelatnosti (7,0%), informacijama i komunikacijama (5,8%), građevinarstvu (5,5%), financijskom sektoru (5,1%).

**G**-Trgovina na veliko i na malo; popravak motornih vozila i motocikala, **P-**Obrazovanje, **Q-**Djelatnosti zdravstvene zaštite i socijalne skrbi, **O-**Javna uprava i obrana; obvezno socijalno osiguranje, **C-**Prerađivačka industrija, **M-**Stručne, znanstvene i tehničke djelatnosti, **K-**Financijske djelatnosti i djelatnosti osiguranja, **J-**Informacije i komunikacije, **N-**Administrativne i pomoćne uslužne djelatnosti, **I-**Djelatnosti pružanja smještaja te pripreme i usluživanja hrane,, **H-**Prijevoz i skladištenje,, **R-**Umjetnost, zabava i rekreacija, **S-**Ostale uslužne djelatnosti, **F-**Građevinarstvo **L-**Poslovanje nekretninama **D-**Opskrba električnom energijom, plinom, parom i klimatizacija, **E-**Opskrba vodom; uklanjanje otpadnih voda, gospodarenje otpadom te djelatnosti sanacije okoliša **A-**Poljoprivreda, šumarstvo i ribarstvo, **B-**Rudarstvo i vađenje,

Slika 7. Zaposleni u pravnim osobama prema djelatnostima i spolu u Gradu Zagreb, prosinac 2018. godine, (Izvor: Državni zavod za statistiku)

Gotovo svaki treći stanovnik Grada Zagreba koji je zaposlen u nekoj pravnoj osobi radi ili u trgovini ili u javnoj upravi, dok polovica radi u jednoj od četiri dominantne djelatnosti u Gradu Zagrebu (trgovini, javnoj upravi, prerađivačkoj industriji ili obrazovanju).

Prema podacima Gradskog ureda za gospodarstvo, energetiku i zaštitu okoliša izražen je trend smanjivanja ukupnog broja zaposlenih u Gradu Zagrebu u razdoblju 2009. - 2016. u djelatnostima realnog sektora. Ovdje se osobito ističe činjenica da je broj zaposlenih u djelatnosti C-Prerađivačka industrija u Gradu Zagrebu smanjen u razdoblju 2009. – 2016. za 8 364, a u djelatnosti F-Građevinarstvo za 10 433. Povećanje broja zaposlenih zabilježeno je u djelatnosti N-Administrativne i pomoćne uslužne djelatnosti i I-Djelatnost pružanja smještaja i priprema hrane te S-Ostale uslužne djelatnosti. Smanjivanje broja zaposlenih u djelatnostima realnog sektora gospodarstva, kao glavnim generatorima stvaranja dodane vrijednosti, smatra se osobito negativnim trendom, koji neizravno i izravno ograničava i razvoj obrtništva.

Prosječna mjesečna isplaćena neto plaća u Gradu Zagrebu kontinuirano bilježi rast proteklih godina i u siječnju 2018. godine iznosila je 7 158 kn i za 15,6% je viša od prosječne mjesečne isplaćene neto plaće u Republici Hrvatskoj (6 189 kn).

**Poslovanje poduzetnika i relevantni pokazatelji**

Poduzetnička aktivnost u Gradu Zagrebu potvrđuje zagrebačku dominantnu ulogu u hrvatskom gospodarstvu. Njegova važnost u ostvarenju ukupnih prihoda i rashoda, zatim u dobiti, a osobito u neto financijskom rezultatu, iznimno je velika na nacionalnoj razini.

**Broj poduzetnika i zaposlenih**

Prema podacima FINE obradom godišnjih financijskih izvještaja za 2017. na području Grada Zagreba obuhvaćeno je 40 120 poduzetnika, što znači da ih je ovdje koncentrirano najviše i to 33,4% od ukupnog broja poduzetnika u Republici Hrvatskoj.

Slika 8. Kretanje broja poduzetnika Grada Zagreba 2011.-2017. godine

(Izvor: FINA, Godišnji izvještaji poduzetnika, 2017. godine)

Kao što je vidljivo Grad Zagreb sjedište je trećine svih poduzetnika RH, a izvan njega i većine županijskih središta registrirano je razmjerno malo poduzetnika čija je poslovna aktivnost zanemariva.

**Ukupni prihodi, dobit i drugi relevantni pokazatelji**

S aspekta ukupnih prihoda kao pokazatelja opsega poslovnih aktivnosti, udio Grada Zagreba u ukupnim prihodima hrvatskog gospodarstva 2017. dosegao je 48,5% i u malom je nominalnom porastu u odnosu na 2016. (indeks 108,7). Ostvarena dobit razdoblja poduzetnika u 2017. godini bila je 21 410 milijuna kuna u Gradu Zagrebu odnosno 51,7% udjela u ukupnoj dobiti onih poduzetnika Hrvatske koji su poslovali uspješno, tj. s dobiti. Prema podacima Fine u novu dugotrajnu imovinu poduzetnici Zagreba u 2017. uložili su 10 397 milijuna kuna, odnosno 6,6% više nego 2016., a ostvarili su 43,8% ukupnih investicija poduzetnika na državnoj razini. Kada se analizira struktura investicija prema veličini poduzetnika, proizlazi da su veliki investitori, kojih je svega 2,4% (njih 102), ostvarili čak 70,7% ukupne vrijednosti investicija u prošloj godini. Na srednje se odnosilo 12,2% dok je udio investicija kod malih poduzetnika bio 8,3%, a mikro 8,8%. Relativni značaj gospodarstva Zagreba u RH prema osnovnim gospodarskim pokazateljima izuzetno je značajan u odnosu na druge županije te egzistira kao odnos dominantnog regionalnog i državnog gospodarskog središta, bez obzira na spomenuti djelomični utjecaj na to financijskih obračuna prema sjedištu poduzetnika.

Slika 9. Izabrani gospodarski pokazatelji Grad Zagreb, 2017. godine, udio u RH

(Izvor: FINA, Godišnji izvještaji poduzetnika, 2017. godine)

**Financijski rezultati poduzetnika prema veličini i prema djelatnostima**

Prema veličini poduzetnika u Gradu Zagrebu najveći je udio mikro i malih poduzetnika koji zajedno čine 98,3% poduzetnika, ali u ostvarenim investicijama pretežit je udio velikih poduzetnika (70,7%), kao i u strukturi neto financijskog rezultata gdje također pretežu veliki poduzetnici. U ostvarenim financijskim rezultatima evidentna je dominantna uloga velikih poduzetnika, iako čine svega 0,4% zagrebačkih poduzetnika.

Glavnina poduzetnika u privatnom je sektoru (99,3%), a u strukturi djelatnosti prema ostvarenom ukupnom prihodu najveći je udio u djelatnosti trgovina na veliko i malo, popravak motornih vozila i motocikala trgovine, zatim prerađivačke industrije te u opskrbi električnom energijom, plinom, parom i klimatizaciji, a taj isti poredak je i kod ostvarene neto dobiti. U Gradu Zagrebu posljednjih godina, a tako i u 2017. dominiraju poduzetnici u djelatnosti trgovina na veliko i na malo; popravak motornih vozila i motocikla čiji je udio 24,9%, kao i prema broju zaposlenih (22,7%) koji čine gotovo četvrtinu svih zaposlenih, a u ovoj djelatnosti ostvaruje se i najveći udio ukupnih prihoda (37,7%).

Neto po pojedinoj djelatnosti također je najveća u trgovini na veliko i malo, popravku motornih vozila i motocikala (23,3%), zatim u prerađivačkoj industriji (22,%), u opskrbi električnom energijom, plinom, parom i klimatizaciji (15,9%) te u djelatnosti informacija i komunikacija (15%).

Slika 10. Udjeli izabranih djelatnosti u poslovanju poduzetnika Grada Zagreba 2017. godine

(Izvor: FINA, Godišnji izvještaji poduzetnika, 2017. godine)

Investicijska ulaganja u novu dugotrajnu materijalnu imovinu najveća su u prerađivačkoj industriji (18,5%) djelatnosti informacija i komunikacija (15,3%), te nakon nje u trgovini na veliko i malo, popravku motornih vozila i motocikala (13,3%) i opskrbi električnom energijom, plinom, parom i klimatizaciji (12%).

**Gospodarski potencijal Grada Zagreba i *efekt glavnog grada***

Činjenica da je Zagreb najveći gospodarski centar u Hrvatskoj, da ima najveću koncentraciju stanovništva, da je najrazvijeniji dio i da je glavni grad Hrvatske, ukazuju na to da Grad Zagreb treba biti glavni partner Vladi u vođenju politike nacionalnog gospodarskog i demografskog razvoja, ali mu ostaje i dosta mogućnosti za samostalno poticanje ovih politika na svom lokalnom području.

Zbog svoje veličine, Grad Zagreb može značajno utjecati na strukturu potražnje, a time i na strukturu ponude. U promjenu strukture potražnje mogu se ugraditi elementi koji posredno pozitivno djeluju na demografski razvoj. Na drugoj strani, Zagreb kao veliki i glavni grad je edukacijsko, znanstveno i razvojno središte Hrvatske, svih onih institucija koje su temeljne za gospodarski i društveni razvoj. U planove svog razvoja Grad Zagreb može uključiti većinu ovih institucija u razvoju proizvoda i usluga koje će u narednim godinama i desetljećima trebati gradu, stanovnicima i gospodarstvenicima grada. Ti proizvodi i usluge nisu samo ograničeni na Grad Zagreb, nego ih mogu koristiti i drugi gradovi u Hrvatskoj, zbog čega oni nalaze interes i mogu u kooperaciji s Gradom Zagrebom sudjelovati u ovom razvoju. Pored toga, ti proizvodi i usluge ne moraju biti ograničeni na domaće tržište, nego se u značajnoj mjeri i izvoziti. Zbog šireg efekta, za ovakav razvoj interes ima i država koja se također treba uključiti. Suvremeni urbani razvoj je jedan od ciljeva EU, zbog čega se i EU institucije i fondovi mogu lako uključiti u ovakav koncept.

### **Nova urbana ekonomika: izazovi**

Urbana ekonomika u Europi danas nikako nije ista kao prije 10 godina, kao što neće biti ista niti nakon 10 godina od danas. Digitalna revolucija donosi posebice velike promjene kroz transformaciju sektora, nestanak starih velikih igrača i dolazak novih te konkurenciju koja je jača no ikad. Mnogi građani nisu više samo radnici već postaju i poduzetnici. Inovacije postaju otvorene te uključuju aktivnu suradnju među tvrtkama sveučilištima i korisnicima. Rad, život i rekreacija se isprepleću kroz prostor i vrijeme. Gradovi moraju postati inovativni ekosistemi kao što su poduzeća prisiljena na inoviranje.

Veliki broj tradicionalnih alata koji su poticali urbana gospodarstva više ne pokazuje iste rezultate kao nekada, te se u konačnici pokazuje neodrživim i neisplativim. Sukladno tome potrebno je uspostaviti novu proaktivnu urbanu politiku. Uspostavljanje ovakve politike zahtjeva razumijevanje ekonomske dinamike grada (imovine, snaga, tradicije koje je potom potrebno povezati sa novim obećavajućim specijalizacijama), uključivanje različitih dionika, i aktivno monitoriranje svih trendova, izazova i mogućnosti koje su utvrđene kao ključne u njegovom razvoju. Sve to potrebno je u cilju ostvarenja potencijala u okolnostima takozvane nove ekonomije.

U većini europskih gradova su ulaganja u javne investicijske projekte smanjena u periodu nakon krize što značajno utječe na mala i srednja poduzeća u sektorima koji su se oslanjali upravo na ova ulaganja, no s druge strane daje prilike za razvoj u drugim granama. U svim sektorima ključnu ulogu danas dobivaju informacije i znanje. Gradovi moraju biti svjesni kreativne destrukcije koja se događa primarno kroz digitalnu revoluciju te stoga trebaju poticati na inovativnost i ostvarivanje transverzalnih vještina koji će stvarati nove ekonomske modele. Dakle, potrebno je povezati lokalni ekonomski rast sa društvenim izazovima (primjerice starenje stanovništva) i društvenim inovacijama kako bi se stvorile nove ekonomske aktivnosti kroz strategiju takozvanog pametnog rasta odnosno pametne specijalizacije.

Nova ekonomska aktivnost se može također ostvarivati kroz ekonomiku dijeljenja, masovnu podršku (crowdsourcing) i nove uloge potrošača u proizvodnji (npr. obnovljiva energija). Gradovi moraju odlučivati o svojim investicijama iako ne mogu znati koji će segmenti lokalne ekonomije rasti, a koji će padati. Kako bi se došlo do odluke potrebno je dubinsko znanje o postojećem stanju lokalne ekonomije s obzirom da je svaki grad jedinstven te stoga ima i jedinstvene mogućnosti rasta.

Također potrebno je razumijevanje kako će globalna i nacionalna ekonomija potencijalno utjecati na njihov razvoj.

Tržišta rada se mijenjaju i moramo biti svjesni da mladi u budućnosti neće raditi poslove s osmosatnim radnim vremenom te također moramo obrazovati mlade za niz različitih poslova koje mogu raditi sa znanjem koje im se pruža.

**Urbana digitalna ekonomija**

Digitalna ekonomija je kolijevka novog poduzetništva i većina istog se odvija upravo u gradovima i bazirana je na idejama, posebice mladih ljudi u velikim gradovima. Gradovi s tehničkim sveučilištima privlače i razvijaju tehnološke talente i daju digitalna rješenja za postojeće industrije. Digitalne tehnologije transformiraju cjelokupne industrije, stvaraju nove poslovne i inovacijske modele te mijenjaju ponašanje ljudi: način rada, komuniciranja sa prijateljima, način kupovanja, način organiziranja odmora, slušanja glazbe, gledanja filmova i televizije, bankarenja i slično.

Lokalna vlast nema kontrolu nad digitalnom ekonomijom, ona se razvija u svakom slučaju, no pitanje je kako ju iskoristiti u svrhu razvoja grada. Neke od strategija koje se pritom koriste su uključivanje u takozvanu lokalnu tehnološku scenu kroz natječaje u cilju adresiranja urbanih problema i izazova. Također, pri tom povećavaju transparentnost gradova odnosno njihovih podataka.

**Briga o zdravlju: pokretači urbanog rasta**

U većini europskih država izdaci za zdravstvo iz državne blagajne imaju trend rasta. Indeks izdataka za zdravstvo pri tom ima trend bržeg rasta od rasta cijena u maloprodaji. Europska populacija ima trend starenja i povećanja očekivanog životnog vijeka a pri tom znamo da su stariji stanovnici veći korisnici zdravstvenih usluga i proizvoda. Stoga se u budućnosti očekuje rast ove za građane iznimno važne industrije. Zdravstvenu industriju možemo podijeliti u tri osnovne grane: sektor skrbi (bolnice i ostale vrste skrbi za starije ali i mlade osobe), industriju medicinskih tehnologija (različiti medicinski uređaji) te farmacija i biotehnološka industrija (lijekovi i medicinski proizvodi: prodaja i njihov razvoj). Također u ovu skupinu možemo ubrojiti i zdravstveni turizam i wellness oaze čije moguće efekte ne smijemo zanemarivati.

Gradovi koji imaju snage u medicinskim i biotehnološkim industrijama mogu organizirati klastere organizacija. Pri tom gradovi mogu poticati ili inicirati nove koncepte skrbi kao što su e-zdravstvo, mogu omogućiti bolnicama da postanu potencijalni motori urbanog rasta, poticati razvoj zdravstvenog turizma.

**Zeleni urbani rast**

Nakon financijske krize zemlje sve više vide potencijal rasta u efikasnosti resursa korištenjem obnovljivih izvora energije. Strategije upravljanja okolišem se sve više povezuju sa nacionalnim i regionalnim strategijama.

Investicije u okoliš, alternativne izvore energije i ostali održivi projekti stimuliraju ekonomski rast i konkurentnost kroz razvoj kompetitivnog “zelenog” sektora i poticanje atraktivnosti gradova kako za stanovnike tako i za turiste i potencijalne investitore. Kompetitivni zeleni sektori su najrazvijeniji gdje vlade integriraju okolišne i inovacijske politike u koje uključuju i javni i privatni sektor. Transformacija kroz zelenu ekonomiju ne samo da može riješiti goruće probleme okoliša, smanjiti ovisnost o oskudnim resursima i smanjiti rizik od klimatskih promjena već može tako kreirati jedan potpuno novi sektor u ekonomiji koji može doprinijeti obnovljenom ekonomskom rastu i stvaranju visoko kvalificiranih poslova u gradovima i regijama. “Zeleni sektor” je još uvijek relativno više orijentiran unutar nacionalnih okvira.

Lokalne vlasti u ovom segmentu mogu imati značajan doprinos primarno kroz decentralizaciju proizvodnje energije. Jedan od načina konkretnog stimuliranja od strane lokalne vlasti je renoviranje vlastitih zgrada kroz koju se može stvoriti socijalna kohezija, potaknuti zapošljavanje u ovom sektoru dok se sredstva za isto mogu osigurati iz strukturnih fondova EU.

**Kolaborativna ekonomija**

Kolaborativna ekonomija je obično prezentirana kao socijalni model lokalnog ekonomskog razvoja, no je li ona to? U centru kolaborativne ekonomije (poznate i kao ekonomije dijeljenja) je povezivanje ljudi kako bi oni bolje iskorištavali svoja dobra ili vještine koje posjeduju (prostor, različita dobra koja posjeduju, transportna sredstva, financije, znanja i vještine). Kolaborativna ekonomija omogućava pristup i korištenje proizvoda i usluga bez njihova posjedovanja.

Građani postaju sve više aktivni kao *part-time* poduzetnici u različitim granama kao što su: bankarstvo, energetika, vožnja taksija, iznajmljivanje automobila, poljoprivreda, ponuda hotelskih i ostalih smještajnih usluga, prerađivačka industrija te maloprodaja.

**Demografske promjene i lokalni razvoj**

S ciljem što uspješnijeg suočavanja i kreiranja politika prilagođenih demografskim promjenama OECD je 1982. godine pokrenuo Program za lokalna gospodarstva i razvoj zapošljavanja[[29]](#footnote-29). Svrha Programa je davanje informacija o promjenama i savjeta lokalnim i nacionalnim vladama kako i kojim politikama odgovoriti na složene probleme u brzo mijenjajućim okolnostima. U jednoj od studija[[30]](#footnote-30), analizirana su iskustva 20 zemalja, njihova lokalna iskustva koja mogu poslužiti većini zemalja u kreiranju i provođenju nacionalne i lokalnih politika. Neke od osnovnih preporuka odnosile su se na:

**Rješavanje problema niske stope nataliteta** kroz politike koje bolje podupiru obitelji, posebice bolje uvjete za zaposlene roditelje i one koji ulaze na tržište rada. Javne institucije još uvijek trebaju mnogo raditi na podizanju svijesti o ključnoj potrebi da se obitelji podrže izvan standardnih radnih uvjeta u javnom i privatnom sektoru (uglavnom u malim i srednjim poduzećima), kao i potreba da se osigura dobar i fleksibilan pristup skrbi za djecu tj. omogućavanje rekoncilijacije obiteljske i radne uloge.

**Promicanje sudjelovanja starijih u radnoj snazi i poduzetništvu** pružanjem novih mogućnosti za dobnu skupinu stariju od 65 godina da se uključe u zapošljavanje koje je prilagođeno njihovim zahtjevima i koristi prednosti akumuliranog znanja stečenog tijekom radnoga vijeka.

**Prilagođavanje novim imperativima „srebrne ekonomije“**. Prema Izvješću o starenju stanovništva[[31]](#footnote-31) iz 2018. od Europske komisije, u našoj zemlji će 2030. svaki četvrti, a 2050. svaki treći stanovnik biti stariji od 65 godina. Osim što se vlade i jedinice lokalne samouprave suočavaju s ključnim političkim izazovima u područjima usluga socijalne skrbi za starije građane, politika usmjerenih na povećanje stope nataliteta i socijalne pomoći, istodobno, pojavljuju se nove mogućnosti u područjima takozvane „srebrne ekonomije“ u kojoj se nove tehnologije, proizvodi i usluge osmišljavaju za starije stanovništvo kako bi se potaknula njihova što duža neovisnost, kvaliteta života i uključenost u društvo.

**Osiguravanje održivosti javnih financija na lokalnim područjima** za rješavanje: a) rastućih potreba starenja društva koje će zahtijevati veću potražnju za mirovinama, zdravstvom i dugotrajnom skrbi; i b) pružanje i održavanje postojeće i nove infrastrukture zajednica koje se smanjuju s nestajanjem financijske baze.

Ukratko, ne razvijajući političke strategije i smjernice koje se bave demografskim promjenama, zajednice i lokalna područja riskiraju ne samo gubitak konkurentnosti ili nepovezanost s globalizacijskom mrežom, već uglavnom postaju sve dublje ukorijenjene u stanovništvu koje se smanjuje, gospodarskom padu i smanjenju zaposlenosti - ili “trostrukom skupljanju”. Lokalne institucije trebaju razviti sustav "demografske provjere" koji će informirati o njihovim potrebama u skladu s demografskom dinamikom. Programi obuke i razvoja vještina zaposlenih u javnom sektoru imat će sve veću ulogu u razumijevanju demografske dinamike u njihovom području politike i strateškog planiranja.

## **Stambeno zbrinjavanje kao pretpostavka demografske obnove**

Prošlih je desetak godina u gradu Zagrebu napuhavanjem nekretninskog balona došlo do sloma tržišta nekretnina i model se stambenog zbrinjavanja stjecajem stana u vlasništvu pokazao uvelike neodrživim. Velik se broj kućanstava uslijed nezaposlenosti i pada zarada našao pred novim socijalnim rizikom i nemogućnošću otplate stambenog kredita te prijetnje deložacijama. Odrasli članovi kućanstva znaju se seliti i u inozemstvo kako bi mogli otplatiti stambeni kredit, a s druge strane mlađi su naraštaji često nezaposleni i sa skromnim zaradama te si ne mogu priuštiti pristojno stanovanje.

### **Stambene potrebe**

Status najmoprimaca sa slobodno ugovorenom najamninom i podstanara u Gradu Zagrebu ima 18 326 ili 6% kućanstava, a prema procjenama statističara ovom bi se statusu moglo pribrojiti i pola onih koji stanuju kod srodnika i iz kategorije ostalih. Prema tom izračunu status bi slobodno ugovorenih najmoprimaca ukupno moglo imati 26 891 ili 9% kućanstava.

Tablica 35**.** Stambeni statusi u Zagrebu 2001. i 2011. godine

|  |  |  |  |  |
| --- | --- | --- | --- | --- |
|  | Broj kućanstava | Udio  (%) | Broj kućanstava | Udio  (%) |
| Osnova korištenja stana | 275 464 | 100% | 303 191 | 100% |
| Privatno vlasništvo ili suvlasništvo | 222 697 | 81% | 260 947 | 86% |
| Najmoprimac sa zaštićenom najamninom | 9 630 | 4% | 6 617 | 2% |
| Najmoprimac sa slobodno ugovorenom najamninom | 11 742 | 4% | 14 999 | 5% |
| Najam dijela stana (podstanar) | 2 289 | 1% | 3 327 | 1% |
| Srodstvo s vlasnikom ili najmoprimcem | 23 375 | 8% | 15 369 | 5% |
| Ostalo | 5 731 | 2% | 1 932 | 1% |

Izvor:Popisa stanovništva, kućanstava i stanova 2001. i 2011., DZS, Zagreb.

Samačka kućanstva najzastupljenija su u statusu najmoprimaca sa slobodno ugovorenom najamninom i podstanarima, a očekivano se radi o mlađim osobama s procijenjeno redovitim migrantskim korijenima.

Dakle, u Zagrebu oko 26 891 ili 9% kućanstava ima podstanarski status pod kojim se podrazumijeva najam stambenog prostora uz plaćanje tržišne najamnine i redovito ne ugovoren odnos sa stvarnom visinom najamnine, vremenom trajanja i drugim uvjetima.

Tablica 36**.** Stambeni statusi u istraživanju

|  |  |  |  |  |
| --- | --- | --- | --- | --- |
| **Stambeni status** | | UKUPNO | Spol | |
| M | Ž |
| Vlasnik bez hipoteke ili kredita | | 19,2 | 21,3 | 17 |
| Vlasnik s hipotekom ili kreditom | | 12,2 | 13,1 | 11,3 |
| Stanar kod roditelja (ne plaća najamninu) | | 34,5 | 35,7 | 33,2 |
| Stanar koji plaća punu najamninu privatnoj osobi | | 20,4 | 17,1 | 23,6 |
| Stanar koji plaća najamninu u socijalnim / gradskim stanovima | | 3,0 | 2,4 | 3,6 |
| Stanar, živi u stanu/kući rodbine, prijatelja, poznanika (ne plaća najamninu) | | 8,8 | 8,7 | 9,0 |
| Nešto drugo | | 2,0 | 1,7 | 2,2 |
| **Ukupno** | % | 100 | 49,8 | 50,2 |
| N | 1 300 | 648 | 652 |

Izvor: Anketa 2018. godine, Ured za demografiju (IZOoR)

**Problemi i pitanja standarda stanovanja relevantni za demografsku obnovu**

Standard stanovanja u Zagrebu relativno je skroman i ne može odgovoriti suvremenim razvojnim zahtjevima, jer garsonijere, jednosobni i dvosobni stanovi čine 48% stambenog fonda, a stambeni je fond uz to još i prenaseljen jer oko 78 000 stanovnika stanuje u takvim prilikama. Broj kućanstava je za 3 214 veći od broja stanova u kojima kućanstva stanuju, a često puta u istom stambenom prostoru stanuju predstavnici tri različite generacije, dok je u novije vrijeme dio stambenog fonda prenamijenjen u poslovni prostor, posebno u apartmane. Sve ove činjenice upozoravaju na kvantitativni manjak stambenog fonda.

Podstanarski status oko 27 000 kućanstva i podmirivanje stambenih, odnosno temeljnih životnih potreba na neuređenom tržištu, upućuje na problem društvenih nejednakosti koji građane s ovakvim statusom često stavlja u građane drugoga reda. Udio je socijalnih stanova (stanovi sa zaštićenom najamninom) veoma mali, a javni najamni fond kojim bi se modernizirala stambena ponuda mali je i iznosi tek oko 1 150 stambenih jedinica.

Čak oko 70 000 stanova za stalno stanovanje nije stalno nastanjeno, a njihove se vlasnike nikakvim mjerama ne usmjerava na iznajmljivanje tih stanova. Mjerama porezne politike relativno se velik dio stambenog fonda može naći na tržištu kao najamni stanovi ili stanovi za prodaju. Nepovoljan stambeni status podstanara u Gradu Zagrebu, uz sve prethodno navedene pokazatelje, potvrđuju i rezultati anketiranja te broj doseljenih u Zagreb na godišnjoj razini iz službene statistike, što je sve zajedno ograničavajući čimbenik demografske obnove.

**Subvencioniranje stambenih potreba**

Osnovicu za korištenje ovog prava određuje vlada i poprilično je niska pa ju može koristiti jako mali broj kućanstava. Godine 2017. koristilo je samo 2 783 kućanstava naknadu za troškove stanovanja, dok je naknadu za troškove ogrijeva za kućanstva koja se griju na drva primalo njih 2 170. Ovaj institut socijalne skrbi treba preoblikovati kako bi bio učinkovitiji i djelotvorniji pa bi time mogao biti i čimbenik demografske revitalizacijske politike.

Analiza stambenog statusa podstanara u Tablici 37. i visine mjesečnih najamnina dodatni je uvid u ranjivost ove populacije jer ne može računati na pomoć u korištenju stana niti je izberiva za naknadu za troškove stanovanja.

Tablica 37. Iznos mjesečnog najma za stan i stambeni statusi

|  |  |  |  |  |  |  |
| --- | --- | --- | --- | --- | --- | --- |
| **Stambeni status** | Ukupno | | Iznos mjesečnog najma za stan | | | |
| % | n | 1400 HRK i manje | 1401 - 2000 HRK | 2001 - 3000 HRK | više od 3000 HRK |
| **UKUPNO** | 100 | 301 | 23,1 | 36,9 | 34,2 | 5,7 |
| Stanar koji plaća punu najamninu privatnoj osobi | 87,2 | 263 | 19,4 | 38,4 | 36,3 | 5,9 |
| Stanar koji plaća najamninu u socijalnim / gradskim stanovima | 12,8 | 39 | 48,2 | 26,6 | 20,3 | 4,9 |

Izvor: Anketa 2018. godine, Ured za demografiju (IZOoR)

**Problemi i pitanja subvencioniranja slobodno ugovorenih najamnina i troškova stanovanja**

Premda je status najmoprimaca sa slobodno ugovorenom najamninom izrazito nepovoljan, a u nekim aspektima i ponižavajući, u javnosti još uvijek nije izgrađeno mnijenje o potrebi i načinu rješavanja ovog problema. Učinkovitost modela subvencioniranja slobodno ugovorenih najamnina, dakle podstanara, u ovom je vremenu moguće popraviti povećanjem i drugačijim određivanjem cenzusa, kojeg treba odrediti kao relativni udio najamnine i troškova stanovanja u odnosu na ukupna primanja kućanstva

Kućanstva kojima najamnine i troškovi stanovanja čine 35% kućnog proračuna trebala bi ostvarivati subvenciju istih, a za svako bi dijete trebalo uvećati iznos subvencije. Ovim bi se povećao i broj korisnika subvencije, a to znači pomaganje podstanarima, često mladim obiteljima, kao jednoj od ugroženijih skupina stanovništva.

Najmodavci ne prijavljuju podstanare i zbog neupućenosti u visinu i proceduru plaćanja poreza, iako bi se pozitivnim pristupom u medijima i pokazivanjem primjera prijavljenih podstanara moglo utjecati na promjenu nepovoljnog statusa podstanara.

### **Najamno stanovanje**

Zagrebački model stanogradnje znači gradnju stanova sa zaštićenom najamninom, javno-najamne stanove i stanove s nižom cijenom za tržište. Dodana vrijednost ovog modela je i socijalni miks kojim se u sagrađena dva naselja jača socijalna kohezija i povećavaju životni izgledi onih koji dolaze iz nižih društvenih slojeva. Institut najmoprimaca sa zaštićenom najamninom uveden je Zakonom o najmu stanova iz 1996. godine, a odnosi su najmodavca i najmoprimca uređeni ugovorom o najmu stana. Zaštićena najamnina određuje se temeljem uvjeta i mjerila koje utvrđuje Vlada Republike Hrvatske ovisno o opremljenosti i iskoristivosti stana, troškovima održavanja zajedničkih dijelova i uređaja zgrade, kao i o platežnoj mogućnosti najmoprimca. Utvrđeno je kako zaštićena najamnina ne može biti niža od iznosa potrebnog za podmirenje troškova redovitog održavanja stambene zgrade.

Mogućnost zaštićene najamnine imaju korisnici stanova koji su imali pravni položaj nositelja stanarskog prava i nisu kupili stan, koji koriste stan na temelju propisa o pravima hrvatskih branitelja i koji koriste stan sagrađen sredstvima namijenjenim za podmirenje stambenih pitanja osoba slabijeg imovnog stanja ili to pravo ostvaruju po posebnim propisima. Dakle, ovdje se radi o socijalnim stanovima. Najamnine u stanovima za zaštićenom najamninom veoma su niske te iznose 2,70 kuna/m2 i ne pokrivaju iznose potrebne pričuve pa Gradu proizvode nepotrebne gubitke, a visinu najamnine određuje Vlada.

Temeljem Odluke o najmu stanova (Službeni glasnik Grada Zagreba 22/09, 3/12, 15/12 i 22/13), a na prijedlog Povjerenstva za davanje stanova u najam, gradonačelnik Grada Zagreba, 1. prosinca 2016. utvrdio je Konačnu listu reda prvenstva za davanje stanova u najam. Ova Konačna lista reda prvenstva vrijedi do donošenja nove koja će se utvrditi nakon provedenog javnog natječaja (provodi se svakih pet godina), a čije se raspisivanje očekuje krajem 2019. Na konačnoj listi prvenstva nalazi se 884 pristupnika. Nakon dugih rasprava 2018. godine u Saboru je donesen Zakon o izmjenama i dopuni Zakona o najmu stanova kojim se postiže izvjesna ravnoteža između suprotstavljenih interesa najmodavaca i zaštićenih najmoprimaca u stanovima u privatnom vlasništvu.Vlasnici stanova mogu slobodno raspolagati svojom nekretninom od 1. rujna 2023. godine, a do tada im se postupno povećava zaštićena najamnina kako bi se smanjio jaz u odnosu na tržišnu najamninu. Zaštićeni podstanari pored pet godina zadržavanja statusa zaštićenog najmoprimca dobivaju i državnu subvenciju pri plaćanju tržišne najamnine nakon isteka postojećeg statusa u trajanju dodatnih pet godina. Također, zaštićeni najmoprimci imat će pravo prvokupa stanova u vlasništvu države i jedinica lokalne samouprave, odnosno prvenstvo pri kupnji stanova iz programa POS-a, pri najmu POS stanova, pri subvencioniranju stambenih kredita i prednost prijema u domovima za starije.

Najveći broj ovakvih stanova nalazi se u Zagrebu, a predložena rješenja moguće će dijelom izazivati i sukobe. Grad Zagreb uveo je inovativan program javno najamnih stanova za mlađe obitelji koje nisu izberive za program socijalnih stanova, a nisu platežno sposobne zadužiti se za kupnju stana. Ovim programom s najmoprimcima, koji su uglavnom ranije bili podstanari ili su živjeli kod roditelja, sklapaju se ugovori na pet godina s mogućnošću produljenja. Rezultati ranijih istraživanja potvrđuju pozitivan utjecaj ovog programa na kvalitetu života najmoprimaca i na njihov doprinos demografskoj obnovi.

Na natječaj za 200 javno-najamnih stanova u naselju Podbrežje npr., došlo je 825 zamolbi, a od toga ih je 580 uvršteno na listu. Najamnina u ovim stanovima je prihvatljiva jer za stan od 60m2 iznosi oko 1 180 kuna. Ukupno status najmoprimca u Zagrebu ima oko 1 100 kućanstava u javno-najamnim stanovima. Naselje Novi Jelkovec jedinstveni je hrvatski projekt socijalnog miksa uglavnom pripadnika različitih društvenih slojeva u istom prostoru kako bi se dobili pozitivnu učinci susjedstva.

Od socijalnog miksa očekuje se paralelno rješavanje dvaju problema: podnošljivosti života u naselju i socijalne mobilnosti. Rješenja oba problema oslanjaju se na pretpostavku kako će koncentracija siromaštva povezana uz kriminal i vandalizam stvoriti posebne probleme u susjedstvu koji su veći od zbroja individualnih problema. Ukratko, reducirana socijalna okolina može reproducirati manjak socijalnih prilika. Reakcije su pak na ovakve situacije povećanje socijalnog miksa, stvaranje više korisnih socijalnih mreža, izbjegavanje stigmatizacije i u konačnici smanjenje problema. Socijalni miks je izvjesno socijalno ulaganje koje doprinosi smanjenju nejednakosti u društvu i brana je sve prisutnijoj socijalnoj segregaciji u gradovima.

Socijalni miks očekivano povećava aspiracije nižih društvenih slojeva, povećava i estetske standarde u odnosu na sagrađenu urbanu okolinu, ohrabruje kulturnu integraciju, povećava kvalitetu prilika i održava stabilnim susjedstvo. Funkcioniranje socijalnog miksa i njegovih pozitivnih strana ovisi o institucijama socijalne infrastrukture u naselju. To je prije svega škola, a potom ustanove za predškolski odgoj i obrazovanje djece. Pored njih za mlađe skupine stanovnika ističe se poželjnost institucija koje se skrbe o organizaciji dokolice i kreativnom provođenju slobodnog vremena. Stoga je u naseljima prevažno postojanje knjižnice i čitaonice, glazbene škole i prostora za dječje zborove. Isto tako, sportski klubovi, prostori za igru i rekreaciju djece i mladih u naselju doprinose pozitivnim učincima socijalnog miksa. Obrazovni ishodi djece, perspektive zapošljavanja i poboljšana sigurnost u naseljima važni su učinci koji su u ovakvim programima nazivani modelom stanovanje plus. Pokazalo se kako je za pozitivne učinke projekata socijalnog miksa od ključne važnosti bilo rano uključivanje stanara u sve programe u naselju. Politika socijalnog miksa u urbanoj politici stara je više od stoljeća i s vremena na vrijeme postaje prioritet.

**Problemi i pitanja stanova sa zaštićenom najamninom i javno-najamnih stanova**

Potražnja za socijalnim i javno-najamnim stanovima u Gradu Zagrebu je znatna pa su poželjna ulaganja kojima bi se podmirio dio potražnje za ovim stanovima. Ulaganja u gradnju ovih stanova treba promicati kao socijalna ulaganja koja imaju znatan povrat za zajednicu i društvo u cjelini i mogu biti znatan doprinos demografskoj obnovi.

Ulaganja u gradnju ovih stanova bila bi učinkovitija i djelotvornija uz smanjenje PDV-a prilikom njihove gradnje na 5 % i ovakvim bi se ulaganjima moglo utjecati na smanjenje cijena stanova u novogradnjama, kao i na smanjenje najamnina na tržištu. Smanjenje PDV-a odnosilo bi se na građevinski materijal, usluge te na građevinsko zemljište. Koncept stanova sa zaštićenom najamninom, neodrživ je uz ovako nisku cijenu najma jer najamnina nije dostatna za pričuvu pa Grad ima gubitke. Prijedlog: kod Vlade treba zagovarati povećanje najamnine za ovakav model najamnog stanovanja.

### **Stambeni programi i inicijative za ranjive skupine**

Broj beskućnika u Zagrebu raste i ovu potrebu nije moguće podmiriti postojećim skromnim prostorom na tri lokacije s oko 200 smještajnih kapaciteta (kreveta). Grad je uložio izvjesna sredstva, a organizacije civilnog društva sredstva EU, kako bi se doprinijelo socijalnoj integraciji beskućnika i njihovom osposobljavanju i zapošljavanju. Osobe s invaliditetom također nemaju primjeren tretman u programima stambenog zbrinjavanja, iako u programima dodjele gradskih stanova, za osobe s invaliditetom, obitelji dobivaju bodove. Substandardni oblici stanovanja u nehigijenskim naseljima često su puta vezani uz stambeno zbrinjavanje Roma kao etničke skupine. Grad je za ovu skupinu planirao gradnju manjeg naselja. Smještajni kapaciteti za studente već se dugo vremena nisu povećavali iako je potražnja studenata na stambenom tržištu relativno visoka i konstantna, s oscilacijama u doba ljetnih praznika.

**Stanovanje osoba starije životne dobi**

Ranije spomenuta demografska struktura Grada Zagreba i rastući udio starijeg stanovništva jasno su upozorenje na probleme stanovanja osoba starije životne dobi koji se mogu javiti u dva dominantna oblika. Prvo, psihofizički problemi starih ljudi i nemogućnost samog stanovanja u stanovima koji po lokaciji i smještaju u zgradi ne odgovaraju njihovim potrebama i drugo, njihovi smanjeni prihodi i male mirovine smanjuju mogućnost plaćanja troškova stanovanja i smanjuju ulaganja u održavanja stanova i zgrada.

Zagreb i Hrvatsku još uvijek nije zahvatio moderan stil života u kojem se stambeni standard povezuje uz radnu karijeru. To znači, odlaskom u mirovinu donose se odluke o preseljenju u manji, jeftiniji i prikladniji stan i često u drugo, manje mjesto gdje se živi jeftinije, udobnije i kvalitetnije. Potrebno je istaknuti, osim smještaja u domove za starije osobe u Zagrebu ne postoji poseban program stambenog zbrinjavanja starijih osoba. Kod smještaja u domove za starije osobe postoji problem povlaštenog smještaja u županijske domove s nižom cijenom i smještaja u privatne domove za starije s tržišnom, a u novije su vrijeme u javnosti prisutne informacije o zloporabama kada stari ljudi sklapaju ugovore o doživotnom uzdržavanju.

**Izazovi i pitanja stambenog zbrinjavanja ranjivih skupina**

Usporedno s razvojem i globalizacijom hrvatskog društva širit će se i broj pripadnika ranjivih skupina, osobito beskućnika i migranata. Grad će trebati pomoći u podmirivanju stambenih potreba migranata koji će dolaziti iz drugih zemalja**.** Grad bi trebao razviti model organiziranog stambenog zbrinjavanja i javljati se kao stranka u sklapanju ugovora o doživotnom uzdržavanju sa starim ljudima. Potrebne su izmjene Zakona o socijalnoj skrbi budući da je važećim zakonom to onemogućeno.

### **Stambena kriza i demografski limiti**

Analizirani podaci temeljem drugih i ovog istraživanja (Anketa 2018. godine, Ured za demografiju, IZOoR) upućuju na ozbiljne razmjere stambene krize koji se mogu sažeti u činjenici nepriuštivosti pristojnog stanovanja za mlađe dobne skupine, posebno za one nižeg obrazovanja koji su kao migranti došli u Zagreb u potrazi za poslom. Ove skupine redovito nisu kreditno sposobne kako bi se zadužile za kupnju sve skupljih stanova, a i rijetki mogu računati na pomoć obitelji pa su upućene na neregulirano tržište podstanarskih soba i stanova.

Rezultati ovog istraživanja pobliže opisuju glavne razloge zašto obitelji nemaju djecu. Tako ispitanici u dobnoj skupini 25-29 godina, u odnosu na one iz mlađe skupine, vide kako im je u tome ograničenje neprikladan stan, kao uostalom i nezaposlenima. Neoženjeni i neudate također prepoznaju prijetnju stambene nezbrinutosti vezano za planiranje biološke reprodukcije, dok ispitanici sa statusom podstanara glavni razlog zbog kojih nemaju djece navode nedostatak prikladnog stana. Ispitanici koji žive u stanovima manje površine, podstanari i vlasnici stanova s hipotekom također vide kako je to razlog zbog kojeg nemaju djece, odnosno ne žele imati više djece.

Na kraju, često je i aktivno pretraživanje mogućnosti preseljenja izvan Hrvatske povezano s neprikladnošću stana za djecu, s podizanjem potrošačkih kredita i posuđivanjem od rodbine i prijatelja. Dakle, nepriuštivost pristojnog stana negativno utječe na biološku reprodukciju, a ta je činjenice povezana s materijalnom deprivacijom jedan od okidača za planirano seljenje iz zemlje.

## **Populacijski potencijal i modeli revitalizacije**

Demografska problematika u suvremenoj Hrvatskoj postaje ključno razvojno pitanje i temelj svih planiranja gospodarskog, društvenog, prostornog, političkog i ukupnog razvoja. Uglavnom je takav pristup prihvaćen u različitim znanstvenim granskim krugovima, u brojnim lokalnim političkim upravama, u različitim svjetonazorskim okvirima i uopće među stanovništvom koje njegovu potrebu i najviše osjeća.

Grad Zagreb je shvaćajući sve navedeno vrlo ozbiljno pokrenuo rješavanje demografske problematike, postavljajući problem institucijski, programski, stručno-znanstveno, politički i operativno sukladno njegovoj težini. Pritom se javlja poseban problem koji svoju refleksiju može imati na ostali izumirući ruralni prostor, a to je izbjegavanje demografske centralizacije i potenciranje deruralizacije ostalih dijelova Hrvatske.


Demografski zagrebački poticaji i razrađen koncept demografske revitalizacije u teorijskom i posebno operativnom smislu mogu imati i svoj kontraefekt u novom privlačenju hrvatskog izvangradskog stanovništva pa je pored klasičnih revitalizacijskih mjera i poticaja potrebno unutar zagrebačke gradske politike razraditi i model revitalizacije Hrvatske zagrebačkom populacijom. Gotovo kao obavezu glavnog grada prema cijeloj Hrvatskoj.

### **Demografska obilježja i trendovi**

Postranzicijski razvoj Hrvatske i Zagreba posebno u demografskom smislu potrebno je shvatiti kao demografski nastavak nakon maksimuma deruralizacije, izlaska iz bivše zajednice i pojave prirodnog pada ukupnog hrvatskog stanovništva početkom devedesetih godina prošlog stoljeća. Svi su demografski parametri već imali negativne trendove, koje je srbijanska agresija na Hrvatsku početkom istih tih devedesetih samo dodatno ubrzala do danas, što je sve Hrvatsku dovelo do demografskog sloma, a Grad Zagreb zaustavilo u očekivanom demografskom razvoju. Promjene broja stanovnika po gradskim četvrtima i po samostalnim naseljima unutar Grada Zagreba između zadnja dva popisa stanovništva mogu navesti na sasvim različite zaključke i sukladno tome uzročno-posljedične zakonitosti. Isto vrijedi i prilikom usporedbe rezultata popisa stanovništva i procjena Državnog zavoda za statistiku te usporedbe prirodnog kretanja i migracijske bilance pa je zato potrebno pažljivo i s puno poznavanja opće uvjetovanosti na demografske procese i strukture definirati demografski razvoj Grada Zagreba.

Između 2001. i 2011. godine stanovništvo je Grada naraslo sa 779 145 stanovnika na 790 017, odnosno za 10 872 stanovnika ili relativno za 1,4 %, a po procjeni između 2011. i 2017. za 12 745 stanovnika ili za 1,6 %! Istovremeno je (između popisa stanovništva 2011. i 2017. godine) prirodni pad zagrebačkog stanovništva iznosio -1 873 stanovnika, a negativna migracijska bilanca -6 360 pa je ukupna depopulacija – 8 233 stanovnika! Bez ikakvih promjena definicija, bez teritorijalnih izmjena i bez eurostatove promjene stalnog stanovništva, državni su statističari praktički frizirali rast zagrebačkog stanovništva, iako je vjerojatno zbog ne odjavljivanja stalnog prebivališta u Zagrebu pri iseljavanju i zbog daljnjeg korištenja zdravstvenog sustava i sličnih beneficija ukupna depopulacija bila i veća od 8 233 osobe. Razlika je u procjeni preko 20 000 osoba!

Prostorno pak gledajući po samostalnim naseljima i gradskim četvrtima središnji dio Grada i sam Zagreb kao naselje imali su pad stanovnika između dva zadnja popisa stanovništva, oko tog su središnjeg dijela Zagreba četvrti i samostalna naselja imali rast stanovništva, dok su na krajnjem SI i JZ dijelovima Grada naselja i cijela četvrt Brezovica s padom ukupnog stanovništva. Uočljiva zonalnost smjerom SI-JZ odraz je fizičko-geografskih obilježja, tradicijskog načina života u samostalnim još uvijek dominantno ruralnim naseljima i prometne i radne dostupnosti prema središtu Grada. Ukupno gledajući cijelo je to posttranzicijsko razdoblje obilježeno depopulacijom i potpuno je jasno kako su demografske revitalizacijske mjere Zagrebu nužne, pogotovo u suglasju s istima na nacionalnoj razini. Kao glavni grad Hrvatske i zbog razumijevanja važnosti demografske problematike za budućnost Grada i Hrvatske, upravo Zagreb treba ostatku Hrvatske pokazati koncept, smjer i namjeru, pri čemu se specifičnosti glavnog grada trebaju uvažavati.



Slika 11. Promjena broja stanovnika po naseljima Grada Zagreba 2001.-2011. godine.

(Izvor: Popis stanovništva, kućanstava i stanova 2001. i 2011. godine.)

Ozbiljnost zagrebačkog pristupa demografskoj revitalizaciji po broju mjera, visini izdvojenih sredstava iz proračuna i prihvaćanju važnosti demografske problematike trebala bi biti prihvatljiva kao obrazac i na nacionalnoj razini, a sukladno provedenoj anketi i analizama odgovora i demografskih pokazatelja predložit će se i nove mjere.

• Grad je Zagreb u znatno povoljnijoj situaciji u odnosu na Hrvatsku u cjelini jer je udio radnog kontingenta u ukupnom zagrebačkom stanovništvu 66,2 %, za razliku od Hrvatske sa 63,1 %. Gotovo 2/3 gradskog je stanovništva potencijalna radna snaga i u ovom momentu gradski sustav radne snage nije posebno ugrožen vanjskom migracijom niti bilo kojim drugim negativnim demografskim procesima.

• Nakon popisa stanovništva 2011. godine do 2017. ukupna je službena depopulacija Grada Zagreba 8 233 osobe (prosječno godišnje oko 1 200 osoba) i uz takav se trend ne može ugroziti dvotrećinski udio ili ukupno 531 403 osobe u radnoj dobi. Neće se to dogoditi niti u slijedećih 10 godina.

• Razlika između izlaska iz radnog kontingenta i ulaska u njega starenjem, rodnošću i migracijama 2017. godine u Gradu je Zagrebu iznosila 3 497 osoba. Sadašnju razliku između izlaska iz radnog kontingenta i ulaska u njega na državnoj razini Grad bi Zagreb mogao doseći tek možda za 20 godina, a to nije signifikantnost koja posebno zabrinjava, ali je pokazatelj kako je Grad Zagreb još uvijek na vrijeme prihvatio nužnost demografske revitalizacije.

• Distribucija stanovništva po pet godišnjim dobnim skupinama pokazuje kako je u Gradu Zagrebu najbrojnija 5-godišnja dobna skupina starosti 35-39 godina, dok je u Hrvatskoj npr. 55-59 godina, ali je dugoročna najava jednako negativna kao na razini Hrvatske sada. Usporedbom starijih 5-godišnjih dobnih skupina (starijih od 60 godina) s mlađima (mlađim od 19 godina) u Gradu Zagrebu jasno se vidi smjer u budućnosti bez provedbe mjera demografske revitalizacije.

• Zagreb će uvijek imati veliku prednost u odnosu na Hrvatsku rješavanjem negativnosti kroz unutrašnju migraciju, u čemu i je velika prednost, ali i veliki problem pražnjenja ostalih dijelova Hrvatske i ubrzavanja u njima demografskog sloma. Ranije je već spomenuto kako je prirodni pad zagrebačke populacije u razdoblju 2011.-2017. godine iznosio -1 873 osobe, a u razdoblju 2013.-2017. – 1 953 osobe ili prosječno godišnje za 391 osobu. Pojava je prirodnog pada ukupnog zagrebačkog stanovništva (zagrebačkog radnog kontingenta) i negativne bilance vanjskog iseljavanja jasna najava intenziviranja demografskih negativnosti i slijed zagrebačke populacije (ukupne i radne) prema izrazito negativnim parametrima kakvi se bilježe na razini cijele Hrvatske. Mirno bi promatranje razvijanja procesa i ukupnih negativnosti u glavnom gradu Hrvatske u kasnijoj fazi silno ubrzalo demografsku destrukciju i cijele države.

Grad bi Zagreb i po pitanju selektivnog useljavanja u funkciji demografske revitalizacije također mogao biti ogledni primjer za nacionalnu razinu. Pogotovo kao sveučilišni grad i uz svu svoju ponudu na tržištu rada, iako ne može samostalno razrađivati poticajne modele upisa na zagrebačke fakultete hrvatskih povratnika i djece iseljenika i dolaska stranih radnika za potrebe razvoja zagrebačkog gospodarstva. Selektivni bi imigracijski model Grad Zagreb mogao i trebao razvijati prema potencijalnim studentima iz hrvatskog iseljeništva, mladim iseljeničkim poduzetnicima, useljenicima kasnijih generacija s hrvatskim identitetom i općenito prema identitetskoj i po mnogim obilježjima srodnoj populaciji kroz poticaje o kojima može samostalno odlučivati, a to su prirez i komunalne naknade te niz mjera koje već neko vrijeme provodi.

Tablica 38**.** Promjena broja učenika osnovnih i srednjih škola u Hrvatskoj i Gradu Zagrebu u razdoblju 2007. do 2017. godine.

|  |  |  |  |  |
| --- | --- | --- | --- | --- |
| Broj učenika | Godina | Osnovne škole | Srednje škole | Ukupno |
| Grad Zagreb | 2007/2008. | 61 736 | 39 098 | 100 834 |
| 2017/2018. | 59 756 | 36 350 | 96 106 |
| Razlika A | 2007/2017. | -1 980 | - 2 748 | - 4 728 |
| R | % | -3,2 | -7,0 | -4,7 |
| Hrvatska | 2007/2008. | 376 100 | 184 974 | 561 074 |
| 2017/2018. | 317 541 | 161 111 | 478 652 |
| Razlika A | 2007/2017. | - 58 559 | - 23 863 | - 82 422 |
| R | % | -15,6 | -12,9 | -14,7 |

Izvor: Priopćenje 8.1.3., 8.1.2., Državni zavod za statistiku Republike Hrvatske, Zagreb, 2018., 2008.

Prema službenim podacima DSZ-a RH u razdoblju 2008.-2017. godine Hrvatsku su napustile 202 393 osobe, a iz Grada je Zagreba iselio u inozemstvo ukupno 29 031 stanovnik. Posebnost Grada Zagreba je u pojavi negativne vanjske migracijske bilance po ulasku Hrvatske u Europsku uniju i od 2014. godine do 2017. godine iz Zagreba je iselilo u inozemstvo 19 857 osoba ili njih 68,4 % od ukupno iseljenih u razdoblju.

Grad Zagreb je u istom promatranom razdoblju imao 4 728 učenika osnovnih i srednjih škola manje ili 4,7 % manje, nego prije 10 godina, a to je nešto preko tri puta manje smanjenje od hrvatskog prosjeka u cjelini. Pored toga, u Gradu Zagrebu nije uočena signifikantnost stvarnog iseljavanja iz Zagreba prema broju iseljenih učenika, što dodatno potvrđuje kako je proces iseljavanja, kao što je to uostalom i slučaj s drugim demografskim pokazateljima, tek u svom začetku. Procjenjuje se kako je Grad Zagreb u 10 promatranih godina u prosječnoj dobi 19-39 godina napustilo oko 20 000 mladog i obrazovanog stanovništva, ali se prema razmišljanju o iseljavanju i velikom ubrzavanju iseljavanja može zaključiti kako se problem iseljavanja iz Grada Zagreba bez ozbiljnijih mjera demografske politike može intenzivirati i podići na izrazito negativne pokazatelje s državne razine.

Najveća se promjena i na razini Grada Zagreba i na razini Hrvatske vidi u smanjenju invalidskih i obiteljskih mirovina, u Gradu Zagrebu u tako kratkom vremenu za 5 726 primatelja ili za 12,4 %, a u Hrvatskoj za 14 245 ili za 10,6%. Proces se s demografskog aspekta može smatrati pozitivnim, međutim udjeli umirovljeničke populacije prema ukupnoj, aktivnoj, radnoj i posebno zaposlenoj populaciji ne mogu u budućnosti osiguravati postojanost mirovinskog sustava. Godine 2015. Grad Zagreb imao je 365 439 umirovljenika i 389 888 zaposlenih (odnos 1:1,07 zaposlenih), a već 2017. godine 367 493 umirovljenika i 412 992 zaposlenih osoba (odnos 1:1,12). Uočavanje laganog trenda povećavanja odnosa u korist zaposlenih možda je inicijalna faza stvarnih promjena odnosa, međutim u svojoj osnovi ovakav gotovo izjednačen broj zaposlenih i umirovljenih ne može izdržati niti jedan sustav.

### **Revitalizacijski potencijal**

Složena prostorna i društvena stvarnost prepuna je sadržajnog bogatstva, unutar kojeg se nezavisno od pristupa, načina vrednovanja i općenito različitih pogleda ljudska populacija uvijek i u svim vremenima smatra njezinim najvažnijim sadržajem i čimbenikom. Ljudska je populacija pokretač svih djelatnosti i jedini zalog budućnosti, a budućnost jedino donose djeca i mladi. To su postulati ne prihvaćanja dekadencije civilizacijskog svijeta, kojem Hrvatska svojim vrijednosnim identitetom pripada. Zato je mirno promatranje demografskog nestanka naše zemlje necivilizacijski pristup i u svojoj osnovi protivan bilo kakvoj koncepciji gospodarskog razvoja, kojeg uostalom niti nema bez radne snage, odnosno ljudske populacije ili kako već nazvali stanovništvo. Nedostatak radne snage je očekivana i logična posljedica dugo godina potpunog zanemarivanja demografske problematike i njezinog utjecaja na sustav radne snage i ostale temeljne državne sustave. Slijedeći godinama isključivo i jedino model dohvata radne snage jeftinom imigracijom nije se niti pomišljalo na plansku reprodukciju i revitalizaciju domicilnog stanovništva, čak niti u funkciji gospodarskog razvitka. Potpuno krivi razvojni koncept hrvatskog društva usmjerio je dominantno mlade izvan Hrvatske s vrlo malo nade u povratak.

Demografski se potencijal ne mjeri samo sastavom stanovništva po dobi i spolu i mogućom imigracijom, već i kroz stavove i želje reprodukcijske populacije o imanju ili ne imanju djece, naravno ovisno o gospodarskim, društvenim, političkim, stambenim, obrazovnim i sličnim uvjetima koji vladaju u hrvatskom (zagrebačkom) društvu i prostoru. Usklađivanje tih uvjeta i objektivnih želja stanovništva osnovni je smisao vladanja na svim razinama i u svim sredinama. Provedeno istraživanje javnog mijenja krajem 2018. godine potvrđuje na sličan način i postojanje želje kod populacije bez djece o imanju djece, s tim kako tek 12,7% ispitane reprezentativne zagrebačke populacije ima jasan stav o ne imanju želje za djecom. Razlike su pritom između muškaraca i žena minimalne i po niti jednom pokazatelju nisu signifikantne.

Tablica 39**.** Želja za djecom prema stavovima na reprezentativnom uzorku stanovnika Grada Zagreba 2018. godine

|  |  |  |  |  |
| --- | --- | --- | --- | --- |
|  | | UKUPNO | Spol | |
| M | Ž |
| Ako nemate djece, biste li ih željeli imati? | Ne | 12,7 | 12,4 | 13,1 |
| Da | 66,9 | 67,4 | 66,3 |
| Ne znam | 20,4 | 20,2 | 20,6 |
| Ukupno | % | 100 | 55 | 45 |
| N | 893 | 491 | 401 |

Izvor: Anketa 2018. godine, Ured za demografiju (IZOoR)

Udio zagrebačkog u ukupnom hrvatskom stanovništvu od 19,5 % i relativni udjeli fertilnog muškog i ženskog stanovništva u ukupnom zagrebačkom stanovništvu okvirni su reprodukcijski potencijal prema kojem se definiraju modeli revitalizacije, uz prethodne pretpostavke o značenju demografske problematike i željama ispitivane zagrebačke populacije za imanjem djece.

Prema Državnom zavodu za statistiku i Priopćenju 7.1.3. iz 2018. godine procijenjeni udjeli ženskih osoba starih između 15 i 49 godina u ukupnom ženskom zagrebačkom stanovništvu iznose 189 971 ili 44,5 %, a muških starih između 15 i 59 godina u ukupnom muškom stanovništvu 231 531 ili 61,6 % osoba.

Tablica 40. Ukupno kretanje broja stanovnika Grada Zagreba 2013.-2017. godine

|  |  |  |  |  |  |
| --- | --- | --- | --- | --- | --- |
| Godina | 2013. | 2014. | 2015. | 2016. | 2017. |
| Grad Zagreb | 795 505 | 798 424 | 799 565 | 802 338 | 802 762 |
| Hrvatska | 4 255 689 | 4 238 389 | 4 203 604 | 4 174 349 | 4 124 531 |

Izvor: Priopćenje 7.1.3., Državni zavod za statistiku Republike Hrvatske, Zagreb, 2018.

Prema ukupnim hrvatskim udjelima od npr. 41,9 % udjela žena u ukupnoj ženskoj populaciji i s prosječnom starošću manjom od republičkog prosjeka (44,8 godina za žene i 41,3 godina za muškarce), zagrebačka populacija još uvijek ima potencijal u slijedećih 5 godina. Nakon toga u prosječnu će fertilnu dob ući generacije koje su u pet godišnjim dobnim skupinama i za preko 10 000 osoba malobrojnije, kao posljedica povećanja prirodnog pada, iseljavanja gradskog stanovništva izvan Hrvatske i povećanja prosječne starosti zagrebačke populacije. Najava nije niti malo optimistična pa je tim više potrebna revitalizacijska populacijska politika bez odgađanja na razini grada, ali još i više na razini države. Zagrebački bi revitalizacijski koncept zato trebao biti poseban izazov i komplementaran način djelovanja istom postavljenom na nacionalnoj razini.

### **Revitalizacijski modeli**

Razmatrajući uvodno potencijalni okvir moguće revitalizacije zagrebačkog stanovništva, jasna je primjena također u osnovi samo dva revitalizacijska modela i trećeg kao njihovu modelsku kombinaciju: revitalizacija zagrebačkom domicilnom populacijom primjenom klasičnih obrazaca stimulativne populacijske politike, revitalizacija imigracijskom varijantom i revitalizacija istovremenom kombinacijom oba modela. Međutim, postoji ipak razlika u primjeni na nacionalnoj i zagrebačkoj razini kojom bi se trebalo izbjegavati nastavak polarizacije hrvatskog državnog prostora i nastavak velike koncentracije stanovništva u Zagrebu.

Zato bi se imigracijska revitalizacijska varijanta na primjeru Grada trebala primarno temeljiti na vanjskoj imigracijskoj varijanti, dok bi unutrašnju migraciju trebalo usmjeravati prema ruralnim sredinama te pri graničnim, brdsko-planinskim, izoliranim i otočnim prostorima. Vanjska imigracijska revitalizacijska varijanta sukladno takvim principima djelovanja svoju bi osnovu trebala imati u povratku hrvatskog iseljeništva, useljavanju hrvatske identitetske populacije iz klasične dijaspore i useljavanju selektivnom metodom hrvatskoj populaciji srodnog stanovništva u funkciji gospodarskog razvoja Grada. Idealistički postavljen model samo u nedostatku vizije razvoja Hrvatske djeluje kao utopistički, a primjenjiv je samo u slučaju korištenja brojnih poticaja poreznog sustava na nacionalnoj razini i prireza na lokalnoj.

Pored ova dva spomenuta osnovna revitalizacijska modela u provedbenom smislu, kao kombinacija osnovnih i kao objektivno najprimjereniji i najvjerojatniji u primjeni je i komplementarni model. Odmakom vremena i intenziviranjem prirodnog pada i starenja ukupnog stanovništva jasno je kako se revitalizacija u Hrvatskoj neće moći provesti bez imigracijske varijante, odnosno bez oslanjanja na povratak iseljeništva i useljavanje njihovih potomaka.

**Domicilni**

Nužnost demografske revitalizacije Hrvatske nameće se kao logička i objektivna potreba u svakom konceptu ukupnog i granskog razvoja, bez obzira na moguću različitost političkog mišljenja, želi li se slijediti logika visokorazvijenih europskih zemalja. Danska, Island, Irska, alpski krug zemalja itd. mogu biti primjer Hrvatskoj ako se još uvijek ne vjeruje vlastitim prosudbama i ako se uglavnom podvodi sve pod političko-religijsko-etničko ili slično okrilje. Demografska problematika mora biti u temelju prostornog, regionalnog, društvenog, političkog i svakog drugog razvoja Hrvatske jer se svi ti razvoji u budućnosti u protivnom čine upitnim, kao uostalom i sam opstanak hrvatskog naroda. Nema tu više kalkulacija, usputnih rješenja kako bi se zadovoljila samo politička forma, pisanja programa, dogovaranja sa stručnjacima, političkog zbrinjavanja, izvlačenja na proračun, gospodarski razvoj i druge zemlje, nema niti smije biti odugovlačenja, političkog uplitanja nema više vremena za eksperiment s podjelom nadležnosti ministarstava i slično.

Upravljači hrvatske budućnosti nisu shvatili unatoč svemu težinu problema i prema njemu se i dalje odnose s političkom ironijom do te mjere da im je svejedno tko će ključni problem hrvatske budućnosti usmjeravati, voditi i u konačnici se za njega zalagati. Zato je odgovornost u javnom prostoru stručnjaka, znanstvenika i studija velika, uz naravno potrebnu hrabrost izričaja u zajedničkom interesu.

Neupitnost potrebe za demografskom revitalizacijom Hrvatske u funkcije njezinog ukupnog razvoja i opstanka više ne dovodi u pitanje niti jedan ozbiljniji znanstvenik nezavisno od njegove granske pripadnosti, niti jedan ozbiljniji sustav u zemlji, niti jedna hrvatska institucija…gotovo nitko, ali se organizacijski, tehnički, politički i na svaki drugi način i dalje demografska problematika postavlja u okvire kojima ne pripada.

**Imigracijski**

Revitalizaciju stanovništva Hrvatske neselektivnom i neplanskom imigracijom kroz supstituciju stanovništva, koja mijenja osnovni prevladavajući narodnosni sastav hrvatskoga državnog teritorija, nije moguće prihvatiti iz niza strateških razloga jer se time demografski problem prenosi na mnogo složeniji općedruštveni i na pitanje opstanka Hrvatske kao nacionalne države. To nipošto ne smije biti u Hrvatskoj ponovo zabranjena tema, jer nije ni u drugim državama liberalno-demokratskoga svijeta, a kako je preseljavanje Hrvata iz različitih razloga iz drugih dijelova bivše zajednice prema matičnoj populaciji pri kraju, klasična hrvatska dijaspora ostaje u strateškom smislu posebni hrvatski imigracijski revitalizacijski potencijal. Klasičnom se hrvatskom dijasporom smatraju sve osobe u prekomorskim i europskim zemljama (bez već spomenutih zemalja bivše zajednice), registrirane u statističkim službama tih zemalja, za koje se može procijeniti identifikacija s hrvatskim nacionalnim ili etničkim podrijetlom i kod kojih postoji emotivna, kulturna, sociološka, prostorna i svaka druga povezanost s hrvatskim narodnim identitetom, načinom života i temeljnim hrvatskim vrijednostima, onako kako to definira često spomenuti Nacionalni program demografskog razvitka (Zagreb, 1997.). Njezina aktivacijom u funkciji povratka u domovinu pretpostavka je potencijalne revitalizacije ukupnoga stanovništva u zemlji i ovisi o postavljanju strateških okvira kojim se želi kretati Hrvatska u budućnosti i jasnoj želji očuvanja demografskog i hrvatskog identiteta.

Protek od pet zadnjih godina promijenio je broj i strukturu i hrvatskog iseljeništva u kojem su demografski procesi potpuno suprotni nego u domicilnoj populaciji u Republici Hrvatskoj. Procjena ukupnog hrvatskog iseljeništva iz Nacionalnog programa demografskog razvitka iz 1997. godine od oko 2,5 milijuna osoba s različitim oblicima hrvatskog identiteta, mora se danas povećati na 3 350 000 osoba zbog svih događanja i iseljavanja nakon toga i još detaljnijeg utvrđivanja iseljeničkog potencijala prije 1997. godine.

Demografska revitalizacija Grada Zagreba upravo bi se primarno trebala temeljiti na povratničkoj i useljeničkoj hrvatskoj identitetskoj populaciji umjesto na unutrašnjoj imigracijskoj koja prazni ostali ruralni hrvatski prostor i pojačava centralizaciju i polarizaciju prostora i društva.

Tablica 41. Doseljavanje u Grad Zagreb prema anketi 2018. godine.

|  |  |  |  |
| --- | --- | --- | --- |
| Godina doseljenja u Zagreb | Broj ispitanika | Udjeli u ukupnom broju | Udjeli u broju doseljenih |
| Do 2006. godine | 176 | 13,6 | 39,3 |
| Između 2006-2011. godine | 88 | 6,8 | 19,6 |
| Između 2011-2015. godine | 109 | 8,4 | 24,3 |
| Iza 2015. godine | 76 | 5,8 | 16,8 |
| Ukupno doseljeni | 449 | 34,5 | 100,0 |
| Rođeni u Zagrebu | 851 | 65,5 | - |
| Sveukupno | 1 300 | 100,0 | - |

Izvor: Anketa 2018. godine, Ured za demografiju (IZOoR)

Planska i funkcionalna migracija u svim bi analitičkim postupcima i planskim koncepcijama trebala biti dvosmjerna i u svojoj osnovi selektivna, sukladno selektivnom pristupu migracijama u svim razvijenim zemljama i regijama u svijetu. Jednako to vrijedi za vanjsku i unutrašnju migraciju pa je upravo planiranje migracija ili bolje rečeno usmjeravanje migracija najvažniji obrazac prostornog, društvenog i razvojnog planiranja. Neplanske migracije, a pogotovo novije velike migracije prema Europi i ranije unutrašnje prema velikim gradovima, u useljeničkim su prostorima uglavnom poremetile prostorno-društveni sklad, unatoč svojoj važnosti u nadomještaju radne snage i gospodarskom očuvanju i izdizanju razvijenih europskih i nacionalnih prostora. Vanjske migracije velike demografske negativnosti uzrokuju u europskim iseljeničkim zemljama, a unutrašnje u ruralnim i uopće u izvangradskim područjima. Uglavnom svi takvi prostori i sve iseljeničke države demografski izumiru, gospodarski stagniraju i velikih problema sekundarno imaju s radnom snagom, investicijama, inovacijama i razvojnim smjerom. Pri postavljanju i provođenju demografske revitalizacije Grada Zagreba najvažniji migracijski problem još uvijek nisu vanjska iseljavanja iz Zagreba, već unutrašnja preseljavanja prema Zagrebu. Migracija u suprotnom smjeru gotovo i nema, a i razmišljanja o iseljavanju iz Zagreba prema ruralnim područjima ili drugim županijama u odnosu prema napuštanju Hrvatske nisu tog reda veličine značenja. Grad bi Zagreb trebao biti prvi u postavljanju koncepcije prostorne redistribucijske demografske politike i funkcionirati u hrvatskom prostoru kao glavni grad i po toj osnovi.

Tablica 42. Namjera iseljavanja iz Republike Hrvatske prema anketi 2018. godine.

|  |  |  |
| --- | --- | --- |
| Namjera iseljavanja iz RH | Broj ispitanika | % ispitanika |
| Ne razmišlja | 311 | 23,9 |
| Ponekad razmišlja | 626 | 48,2 |
| Razmišlja | 363 | 27,9 |
| Ukupno | 1 300 | 100,0 |

Izvor: Anketa 2018. godine, Ured za demografiju (IZOoR)

Nasuprot tome, razmišljanja o iseljavanju iz Hrvatske i distribucija ispitanika po odgovorima potvrđuju standardnu predodžbu o napuštanju zemlje, koja poprima obrise ozbiljnog egzodusa, vjerojatno i najvećeg u povijesnim valovima hrvatskog iseljavanja. Zadržavanje mladog i obrazovanog stanovništva u Hrvatskoj zato postaje prvenstveni zadatak demografske i svake druge politike, a povratak već ranije iseljenih temelj koncepcije novog modela države.

# **AKCIJSKI PLAN PROVEDBE MJERA GRADSKE DEMOGRAFSKE POLITIKE**

**Uvod**

Akcijski plan kao provedbeni dokument Strategije koja se donosi za razdoblje od 2019. do 2031. godine, sadrži sedam područja djelovanja. Svako pojedino područje sadrži analizu stanja, ciljeve, mjere, nositelje/sunositelje, rokove provedbe, indikatore provedbe i potrebna financijska sredstva.

Mjere gradske demografske politike sadržane u ovom Akcijskom planu, temelje se na strateškim dokumentima Grada Zagreba, ranije donesenim programima poticajnih mjera gradske demografske politike Grada Zagreba, provedbi mjera Nacionalne populacijske politike na lokalnoj razini, rezultatima prethodnih znanstvenih i stručnih istraživanja na području Grada Zagreba, prijedlozima Povjerenstva, podacima o dosadašnjem stanju s prijedlozima mjera dobivenih od drugih gradskih upravnih tijela, te primjerima dobre prakse provedbe mjera populacijske politike nekih naprednih europskih zemalja.

**PODRUČJA DJELOVANJA, PLAN MJERA I PROVEDBENIH AKTIVNOSTI**

**I. ODRŽIVI GOSPODARSKI RAZVOJ**

*a) Analiza stanja*

Gospodarski i demografski razvoj su u značajnoj mjeri međuzavisni i pozitivno korelirani. Gospodarski razvoj u pravilu pozitivno utječe na demografski, a demografski razvoj stvara nužni uvjet za gospodarski. Zagreb zbog svoje veličine i statusa glavnog grada ima velike mogućnosti utjecaja na ukupna kretanja u nacionalnoj ekonomiji i demografiji. Svi usporedni pokazatelji s drugim županijama i gradovima potvrđuju da Grad Zagreb po većini gospodarskih pokazatelja pozitivno prednjači, ima povoljniji položaj, pa tako i dominantnu ulogu u hrvatskom gospodarstvu - najveći je gospodarski centar u Hrvatskoj, ima najveću koncentraciju stanovništva i najrazvijeniji je dio Hrvatske. Zbog svega navedenog, Grad Zagreb može značajno utjecati na strukturu potražnje, a time i na strukturu ponude. U promjenu strukture potražnje mogu se ugraditi elementi koji posredno pozitivno djeluju na demografski razvoj. Na drugoj strani, strani ponude, Zagreb kao veliki i glavni grad je edukacijsko, znanstveno i razvojno središte Hrvatske. Na tragu navedenog, mjere koje se iz područja gospodarskog razvoja u nastavku predlažu usklađene su sa strateškim referentnim okvirom na lokalnoj razini. Usklađenost na lokalnoj razini se prije svega odražava u odnosu na pojedine lokalne strateške dokumente iz domene gospodarskog razvoja: Strategija razvoja ljudskih potencijala Grada Zagreba od 2017.-2020., Okvirna strategija pametnog Grada Zagreba – Zagreb Smart City do 2030 godine i Programa poticanja razvoja obrta malog i srednjeg poduzetništva u Gradu Zagrebu 2019.-2023. Urbana ekonomika europskih gradova danas se brzo mijenja. Digitalna revolucija donosi posebice velike promjene kroz transformaciju sektora, nestanak starih velikih igrača i dolazak novih te konkurenciju koja je jača no ikad. Veliki broj tradicionalnih alata koji su poticali urbana gospodarstva više ne pokazuje iste rezultate kao nekada, te se u konačnici pokazuje neodrživim i neisplativim. Sukladno tome potrebno je uspostaviti novu proaktivnu urbanu politiku. Sve to potrebno je u cilju ostvarenja potencijala u okolnostima takozvane nove ekonomije. Provedbom predloženih mjera stvarali bi se uvjeti za razvoj djelatnosti s većom dodanom vrijednošću, za promjenu strukture gospodarskih aktivnosti prema aktivnostima s većom dodanom vrijednošću, što bi rezultiralo kvalitetnijim radnim mjestima, većim plaćama, većim poreznim prihodima, a time bi se stvarali i bolji uvjeti za kvalitetnije javne usluge i bolje uvjete života. Sve to bi u konačnici utjecalo i na smanjivanje razloga za iseljavanje stanovništva i na donošenje odluke o rađanju djece.

*b) Ciljevi*

* smanjiti trend iseljavanja stanovništva vitalne dobi
* osigurati viši prosječni raspoloživi dohodak zagrebačke obitelji
* osigurati uključivanje građana s otežanim čimbenikom zapošljivosti (mladi, žene) u svijet rada
* razviti sektore za kojima bi postojala potreba i uvjeti u budućnosti i u kojima se stvara veća bruto dodana vrijednost
* organizirati obrazovanje za podizanje efikasnosti postojećih i izgradnju budućih sektora
* podići konkurentnost roditelja s otežanim čimbenikom zapošljivosti na tržištu rada
* osigurati uvjete za povoljno kreditiranje maloga poduzetništva
* povezati gradske institucije, znanost i poduzetnike u ostvarivanju strateških demografskih ciljeva
* uskladiti politiku Grada Zagreba s politikom Vlade Republike Hrvatske s ciljem izgradnje sektora s većom dodanom vrijednošću

*c) Mjere*

POSTOJEĆE MJERE:

**Mjera 1.**

**Širiti postojeće aktivne programe i mjere za uključivanje mladih do 30 godina starosti na tržište rada**

Nositelj: Ured za demografiju u suradnji s drugim gradskim upravnim tijelima, znanstvenim i

stručnim ustanovama i institucijama, te drugim sudionicima demografskih i društveno - ekonomskih

istraživanja

Aktivnosti:

1. izraditi analizu ponude i potražnje na tržištu rada
2. utvrditi obrazovnu strukturu mladih s otežanim čimbenikom zapošljivosti
3. izraditi program za doedukaciju i/ili prekvalifikaciju mladih s otežanim čimbenikom

zapošljivosti

Rok: kontinuirano

Indikatori provedbe:

1. izrađena analiza ponude i potražnje na tržištu rada

2. utvrđena obrazovna struktura mladih s otežanim čimbenikom zapošljivosti

3. izrađen program doedukacije i/ili prekvalifikacije nezaposlenih mladih s otežanim čimbenikom

zapošljivosti

Potrebna financijska sredstva: planirat će se u proračunu Grada Zagreba, sredstva EU fondova

**Mjera 2.**

**Poticati jačanje ženskog poduzetništva**

Nositelj: Gradski ured za gospodarstvo, energetiku i zaštitu okoliša

Aktivnosti:

1. stručna i savjetodavna pomoć ženama poduzetnicima u analizi natječaja, te prihvatljivosti prijavitelja, aktivnosti i prihvatljivih troškova
2. financijske potpore za žene poduzetnice
3. organizacija edukacija, seminara i radionica za žene poduzetnice

Rok: kontinuirano

Indikatori provedbe:

1. broj organiziranih edukacija, seminara i radionica za žene poduzetnice
2. broj polaznika - žena poduzetnica
3. broj i iznos odobrenih potpora ženama poduzetnicama

Potrebna financijska sredstva: planirat će se u proračunu Grada Zagreba, sredstva EU fondova

**Mjera 3.**

**Subvencionirati i na druge načine poticati osnivanje obiteljskih poljoprivrednih gospodarstava radi zapošljavanja aktivne radne snage s prioritetom nezaposlenih roditelja**

Nositelj: Gradski ured za poljoprivredu i šumarstvo

Aktivnosti:

1. izraditi analizu stanja i potreba postojećih obiteljskih gospodarstava

2. provesti istraživanje potreba potencijalnih obiteljskih gospodarstava

3. izraditi eventualno potrebnu izmjenu kriterija vezano uz prioritete dodjele subvencija ili koncesija

Rok*:* 2021.-2025.

Indikatori provedbe:

1. izrađena analiza stanja i potreba postojećih obiteljskih gospodarstava

2. provedeno istraživanje potreba potencijalnih obiteljskih poljoprivrednih gospodarstava

3. izrađeni i usvojeni eventualno potrebni kriteriji vezani uz prioritete dodjele subvencija ili koncesija poljoprivrednog zemljišta.

Potrebna financijska sredstva: planirat će se u proračunu Grada Zagreba

NOVE MJERE:

**Mjera 4.**

**Razraditi prijedloge za poticanje povratka mladih ljudi koji su diplomirali na sveučilištima u inozemstvu, te u kratkom roku po povratku, potaknuti poslovno angažiranje na rješavanju različitih stručnih pitanja na način da se ciljano koristi njihovo europsko i međunarodno iskustvo**

Nositelj: Ured za demografiju u suradnji s drugim gradskim upravnim tijelima, znanstvenim i stručnim ustanovama i institucijama, te drugim sudionicima demografskih i društveno – ekonomskih istraživanja

Aktivnosti:

1. kreirati jedinstvenu bazu mladih ljudi koji su na školovanju i stručnom usavršavanju u inozemstvu
2. utvrditi njihovu stručnu i obrazovnu strukturu
3. izraditi prijedlog za njihovu integraciju u domaće tržište rada
4. evaluirati uspješnost njihova integriranja u domaće tržište rada

Rok: kontinuirano

Indikatori provedbe:

1. kreirana jedinstvena baza mladih ljudi koji su na školovanju i stručnom usavršavanju u inozemstvu
2. utvrđena njihova stručna i obrazovna struktura
3. izrađen prijedlog za njihovu integraciju u domaće tržište rada
4. evaluirana uspješnost njihova integriranja u domaće tržište rada

Potrebna financijska sredstva: planirat će se u proračunu Grada Zagreba, sredstva EU fondova

**Mjera 5.**

**Uključiti Grad Zagreb u poduzetnički i tehnološki ekosustav kroz natječaje u cilju adresiranja urbanih problema i izazova**

Nositelj: Gradski ured za gospodarstvo, energetiku i zaštitu okoliša

Aktivnosti:

1. poticanje suradnje tehnoloških poduzetnika s institucijama Grada Zagreba te transfera tehnologije i znanja
2. potpore subjektima koji se bave razvojem, istraživanjem i visokim tehnologijama
3. provedba aktivnosti u vezi s pružanjem inkubacijske potpore poduzetnicima s područja visokih tehnologija

Rok: kontinuirano

Indikatori provedbe:

1. broj i iznos odobrenih potpora poduzetnicima s područja visokih tehnologija
2. ostvarena suradnja poduzetnika i institucija Grada Zagreba
3. povećani kapaciteti tehničko-tehnološke infrastrukture

Potrebna financijska sredstva: planirat će se u proračunu Grada Zagreba, sredstva EU fondova

**Mjera 6.**

**Uključiti poduzetnike u razvojne projekte Grada Zagreba**

Nositelj: Gradski ured za gospodarstvo, energetiku i zaštitu okoliša u suradnji s nadležnim gradskim upravnim tijelima

Aktivnosti:

1. stručna i financijska potpora poduzetnicima koji razvijaju i uvode nove tehnologije ili unaprjeđuju postojeće tehnologije i tehnološke postupke, razvijaju i izrađuju proizvode više dodane vrijednosti

Rok: kontinuirano

Indikatori provedbe:

1. broj poduzetnika uključenih u razvojne projekte Grada Zagreba

Potrebna financijska sredstva: planirat će se u proračunu Grada Zagreba

**Mjera 7.**

**Stimulirati i poticati izvozno orijentirane tvrtke, koje svojom prepoznatljivošću i inovativnošću imaju potencijal rasta prodaje na vanjskim tržištima**

Nositelj: Gradski ured za gospodarstvo, energetiku i zaštitu okoliša

Aktivnosti:

1. provedba aktivnosti u vezi s povećanjem izvozno orijentiranih tvrtki te pružanjem potpore

poduzetnicima tog profila

2. poticanje međusobne suradnje poduzetnika sa izvoznIm potencijalom

3. potpore subjektima koji su izvozno orijentirani

Rok: kontinuirano

Indikatori provedbe:

1. broj i iznos odobrenih potpora izvozno orijentiranim poduzetnicima
2. ostvarena suradnja poduzetnika sa izvoznim potencijalom

Potrebna financijska sredstva: planirat će se u proračunu Grada Zagreba, sredstva EU fondova

**Mjera 8.**

**Poticati tvrtke na području Grada Zagreba u prilagođavanju radne rutine roditeljima predškolske dobi, prioritetno se fokusirajući na one tvrtke koje rade u djelatnosti gdje je detektirano da je zaposleno najviše građana Grada Zagreba**

Nositelj: Ured za demografiju u suradnji s drugim gradskim upravnim tijelima, znanstvenim i stručnim ustanovama i institucijama, te drugim sudionicima demografskih i društveno – ekonomskih istraživanja

Aktivnosti:

1. napraviti analizu dobno-spolne strukture zaposlenih u četiri dominantne djelatnosti u Gradu Zagrebu (u trgovini, javnoj upravi, prerađivačkoj industriji i obrazovanju) gdje radi polovica ukupno zaposlenih u pravnim osobama
2. potaknuti pitanje reguliranju instituta djelomičnog „rada od kuće“ za roditelje djece predškolske dobi u svim javnim i privatnim tvrtkama na području Grada Zagreba gdje je to moguće realizirati

Rok: kontinuirano

Indikatori provedbe:

1. napravljena analiza dobno-spolne strukture zaposlenih u četiri dominantne djelatnosti u Gradu Zagrebu
2. broj tvrtki na području Grada Zagreba u kojima postoji mogućnost djelomičnog „rada od kuće“ za roditelje djece predškolske dobi

Potrebna financijska sredstva: planirat će se u proračunu Grada Zagreba, sredstva iz EU fondova

**Mjera 9.**

**Potaknuti otvaranje *Kitchen inkubatora* u rubnim dijelovima Grada Zagreba u kojima egzistira izvjestan broj malih, nepovezanih poljoprivrednika**

Nositelj: Gradski ured za poljoprivredu i šumarstvo

Aktivnosti:

1. izraditi analizu stanja i potreba postojećih obiteljskih gospodarstava
2. provesti istraživanje potreba potencijalnih obiteljskih gospodarstava

Rok: 2021.-2025.

Indikatori provedbe:

1. izrađena analiza stanja i potreba postojećih obiteljskih gospodarstava
2. provedeno istraživanje potreba potencijalnih obiteljskih poljoprivrednih gospodarstava
3. povećana finalizacija i standardizacija primarnog poljoprivrednog proizvoda
4. povećana razina dodatnog prihoda malih obiteljskih gospodarstava

Potrebna financijska sredstva: planirat će se u proračunu Grada Zagreba, sredstva EU fondova

**II. ODRŽIVI PROSTORNI RAZVOJ, RAZVOJ DRUŠTVENE INFRASTRUKTURE I**

**STAMBENO ZBRINJAVANJE STANOVNIŠTVA**

*a) Analiza stanja*

Imajući u vidu ranije spomenutu međuzavisnost gospodarskog i demografskog razvoja i s tim povezane refleksije na novija migracijska kretanja stanovništva, kako u Hrvatskoj tako i u Gradu Zagrebu, mjerama ove Strategije, potrebno je kratkoročno i dugoročno, utjecati na povoljniji saldo migracije stanovništva kao ključne sastavnice kretanja ukupnog broja stanovnika. Nakon ulaska Hrvatske u EU, Grad Zagreb bilježi povećan broj doseljenih u unutarnjim migracijama i stoga pozitivni saldo ovih migracija od prosječno oko 4 000 stanovnika godišnje, ali od 2014. godine pokazuje se negativni saldo u vanjskim migracijama, zbog naglog porasta broja odseljenih u inozemstvo. Prije ulaska u EU iz Grada Zagreba iseljavalo se u prosijeku oko 2 000 stanovnika godišnje, a od 2013. do 2018. godine taj broj je porastao na više odo 5 000 osoba. Stoga se bilježi negativni saldo vanjske migracije u razdoblju od popisa 2011. do 2018. od preko 20 000 stanovnika. Zbog toga je poduzimanje mjera populacijske politike, usmjerenih na povoljnije migracijske trendove u smislu postizanja ciljeva ublažavanja ili zaustavljanja negativnih trendova u vanjskim migracijama, neophodno kako na nacionalnoj, tako i lokalnim razinama. U cilju porasta dinamike raznovrsnih gospodarskih aktivnosti i tako postizanja veće stope zapošljavanja, otvaranjem radnih mjesta i povećanih prilika na tržištu rada, važno je utjecati na zaustavljanje odlaska mladog radno-aktivnog stanovništva i tako mijenjanje migracijskih, a time i ukupnih demografskih trendova. Radi se o potrebi poduzimanja onih mjera kojima se jačaju gradski privlačni faktori (*pull*) za doseljavanje i ostanak autohtonog stanovništva i ujedno otklanjaju odbijajući faktori (*push*) migracija. To se najsnažnije može provoditi upravo kroz razvoj gospodarstva uz istodobnu dostupnost svima društvene, socijalne i komunalne infrastrukture, posebno kroz lakši i brži pristup mladih i drugih demografski važnih nezaposlenih skupina na tržištu rada, rast osobnog i društvenog standarda, stvaranje povoljnijih uvjeta za kupnju ili javni najam stana mladima, što su temeljne pretpostavke ostanka, te planiranja i stvaranja obitelji.

*b) Ciljevi*

* smanjiti trend iseljavanja mladih i ostalog stanovništva vitalne dobi
* osigurati pojačanu podršku i brže uključivanje, mladih nezaposlenih – početnika i svih kategorija nezaposlenih roditelja s otežanim čimbenikom zapošljivosti, u svijet rada
* osigurati povećane subvencije (bespovratna sredstva i povoljnije kreditiranje) mikro i maloga poduzetništva, uključujući samozapošljavanje u različitim granama;
* podržati samostalno i drugo radno angažiranje žena, inovatora i društveno poduzetništvo
* osigurati subvencije obiteljskim poljoprivrednim gospodarstvima prema demografskim kriterijima
* stvoriti pretpostavke za rješavanje stambene problematike, posebice mladih i obitelji s djecom i drugih osoba u nepovoljnom položaju
* povećati ukupnu stopu zaposlenosti stanovništva, posebno stopu zaposlenosti mladih i žena
* smanjiti udio zaposlenih na određeno vrijeme
* smanjiti razliku između stope zaposlenosti žena i muškaraca
* povećati subvencije za zapošljavanje početnika/vježbenika i početnika- poduzetnika, uz mogućnost korištenja sredstava i iz fondova EU
* povoljniji prerazmještaj stanovništva u prostoru kroz prethodni razvoj komunalne i društvene infrastrukture te razmještaj radnih mjesta na širem području Grada Zagreba
* doprinijeti smanjivanju stope siromaštva

*c) Mjere*

POSTOJEĆE MJERE:

**Mjera 1.**

**Kroz provedbu Razvojne strategije Grada Zagreba, prostorno-planske dokumente, te mjerama i planovima gospodarskog razvoja, razvoja društvene infrastrukture, stambene izgradnje i prostornog uređenja, poticati razvoj prigradskih, potencijalnih središnjih naselja upravno-teritorijalnog obuhvata Grada (ostalih 68 naselja), kao i područja urbane aglomeracije Zagreb, planskim preusmjeravanjem novodoseljenog stanovništva iz unutarnjih migracija**

Nositelj: Gradski ured za strategijsko planiranje i razvoj Grada

Sunositelji: Zavod za prostorno uređenje Grada Zagreba, Gradski ured za mjesnu samoupravu, Regionalna agencija za razvoj Grada Zagreba u suradnji s nadležnim institucijama i drugim vanjskim dionicima

Aktivnosti:

1. izraditi analizu stvarnog stanja i funkcija potencijalnih središnjih naselja u gradskoj okolici s mogućnostima daljnjeg razvoja
2. izraditi analizu kretanja stanovništva na području potencijalnih središnjih naselja i satelitskih gradova u zagrebačkoj aglomeraciji
3. osnaživati postojeću društvenu infrastrukturu na cjelokupnom upravno-teritorijalnom području
4. izraditi posebne planove i programe razvoja potencijalnih središnjih naselja na cjelokupnom upravno-teritorijalnom području

Rok: Aktivnosti 1. i 2. – 2021., Aktivnost 3. – kontinuirano, Aktivnost 4. – 2022- 2031.

Indikatori provedbe:

1. izrađena analiza prostornog razvoja s utvrđenim potencijalnim središnjim naseljima
2. izrađena analiza kretanja stanovništva na području središnjih naselja i satelitskih gradova u zagrebačkoj aglomeraciji
3. osnažena postojeća infrastruktura na području središnjih naselja na cjelokupnom upravno-teritorijalnom području
4. izrađen specifičan plan i program razvoja potencijalnih središnjih naselja na cjelokupnom upravno-teritorijalnom području
5. povećan broj stanovništva na području središnjih naselja na cjelokupnom upravno-teritorijalnom području

Potrebna financijska sredstva: planirat će se u proračunu Grada Zagreba

**Mjera 2.**

**Osigurati dostupnost osnovnoškolskog i srednjoškolskog obrazovanja svima kroz izgradnju novih i kontinuirano održavanje postojećih objekata, u skladu s potrebama stanovništva na cjelokupnom području Grada Zagreba**

Nositelji: Gradski ured za obrazovanje, Gradski ured za prostorno uređenje, izgradnju Grada,

graditeljstvo, komunalne poslove i promet

Sunositelji: Zavod za prostorno planiranje Grada Zagreba, Gradski ured za mjesnu samoupravu u

suradnju s drugim gradskim upravnim tijelima

Aktivnosti:

1. utvrditi dugoročni plan javnih potreba za izgradnjom objekata obrazovne infrastrukture, sukladno mreži škola
2. donijeti dugoročni plan razvoja javnih potreba za izgradnjom objekata obrazovne infrastrukture praćen operativnim godišnjim planovima investiranja i izvješćima o provedbi

Rok:Aktivnost 1. – 2020/2021., Aktivnost 2. – 2022.

Indikatori provedbe:

1. utvrđen dugoročni plan javnih potreba za izgradnjom ili obnovom objekata obrazovne infrastrukture
2. doneseni operativni godišnji planovi investiranja i izvještaji o provedbi

Potrebna financijska sredstva: planirat će se u proračunu Grada Zagreba

**Mjera 3.**

**U prostornom uređenju Grada Zagreba kroz izgradnju i uređenje društvene prometne infrastrukture oko škola ugraditi i provoditi načelo odgovarajućeg prijateljskog modernog dizajna za djecu i mlade i voditi računa o njihovoj sigurnosti**

Nositelji: [Gradski ured za prostorno uređenje, izgradnju Grada, graditeljstvo, komunalne poslove i](https://www.zagreb.hr/gradski-ured-za-prostorno-uredjenje-izgradnju-grad/829)

[promet](https://www.zagreb.hr/gradski-ured-za-prostorno-uredjenje-izgradnju-grad/829), Gradski ured za obrazovanje

Aktivnosti:

1. izgradnja pojedinih objekata i njihovog uređenja

Rok:2020., - kontinuirano

Indikatori provedbe:

1. izrađeni izvještaji o provedbi aktivnosti

Potrebna financijska sredstva: planirat će se u proračunu Grada Zagreba

**Mjera 4.**

**Planirati i graditi, kroz Planove malih komunalnih akcija, te redovito održavati infrastrukturu za provođenje slobodnog vremena djece i mladih (primjerice, dječje parkove, igraonice, sportska igrališta, dvorane, bazeni i sl.), po svim gradskim četvrtima i naseljima**

Nositelj: Gradski ured za mjesnu samoupravu

Sunositelj: Gradski ured za sport i mlade

Aktivnosti:

1. utvrditi plan razvoja malih komunalnih akcija po gradskim četvrtima, s težištem na dječjoj infrastrukturi
2. plan razvoja praćen izvješćima o provedbi

Rok*:* Aktivnost 1. – 2020/2021., Aktivnost 2.,– kontinuirano

Indikatori provedbe:

1. utvrđen plan javnih potreba za izgradnjom ili obnovom objekata dječje infrastrukture po gradskim četvrtima
2. izvještaj o provedbi

Potrebna financijska sredstva: planirat će se u proračunu Grada Zagreba

NOVE MJERE:

**Mjera 5.**

**Razraditi poseban program privlačnih mjera za povratak hrvatskih iseljenika, s olakšavajućim pogodnostima i podrškom povratnicima, posebno investitorima koji žele ulagati u gradske i druge projekte razvoja i otvaranju novih radnih mjesta**

Nositelj:Gradski ured za strategijsko planiranje i izgradnju Grada

Sunositelji: Matica iseljenika, Središnji državni ured za hrvate izvan Republike Hrvatske

Aktivnosti:

1. izraditi program za uključivanja iseljenika - potencijalnih investitora u gradske projekte razvoja na širem području Grada Zagreba
2. izraditi plan aktivnost za privlačenje studenata hrvatskog porijekla na visokoškolske ustanove u Gradu Zagrebu
3. osnovati gradsko savjetodavno tijelo za provedbu mjera za povratak i integraciju iseljenika na područje Grada Zagreba
4. promovirati gradski model za privlačenje iseljenika, prvenstveno u zemljama s najvećim udjelom hrvatskih iseljenika

Rok:Aktivnost 1., 2. i 3 – 2023., Aktivnost 4. – kontinuirano

Indikatori provedbe:

1. izrađen program za uključivanje iseljenika - potencijalnih investitora u gradske projekte razvoja na širem području Grada Zagreba
2. izrađen plan aktivnost za privlačenje studenata hrvatskog porijekla na visokoškolske ustanove u Gradu Zagrebu
3. osnovano gradsko savjetodavno tijelo za provedbu mjera za povratak i integraciju iseljenika na područje Grada Zagreba
4. promoviran gradski model povratka iseljenika

Potrebna financijska sredstva: planirat će se u proračunu Grada Zagreba

**Mjera 6.**

**Poticati stambeno zbrinjavanje najranjivijih skupina na tržištu (podstanara i obitelji s malom djecom te mladih, nezaposlenih roditelja, posebno roditelja djece s teškoćama u razvoju), kroz poseban program subvencioniranja najamnina i troškova stanovanja i predstaviti ih kao koncept socijalnih ulaganja**

Nositelji: Gradski ured za imovinsko - pravne poslove i imovinu Grada, Gradski ured za socijalnu zaštitu i osobe s invaliditetom

Aktivnosti:

1. inicirati proširenje postojećih mjera za stambeno zbrinjavanje tako da prednost pri stambenom zbrinjavanju i subvencioniranju troškova stanovanja imaju obitelji koje imaju višečlane obitelji ili obitelji s djecom s teškoćama u razvoju

2. izraditi program subvencioniranja najamnina i troškova stanovanja u odnosu na proširenje postojećih mjera

3. povećanje obuhvata broja korisnika subvencija troškova stanovanja sukladno navedenoj mjeri

Rok: kontinuirano

Indikatori provedbe:

1. povećan broj stambeno zbrinutih

2. izrađen program subvencioniranja najamnina i troškova stanovanja

3. povećan broj korisnika subvencija

Potrebna financijska sredstva: planirat će se u proračunu Grada Zagreba

**Mjera 7.**

**Poticati izgradnju javno najamnih stanova radi stambenog zbrinjavanja radno sposobnih građana Grada Zagreba prvenstveno mlađe životne dobi radi stvaranja obitelji u adekvatnom stambenom prostoru uz plaćanje najamnine koja je manja od tržišne**

Nositelji: Gradski ured za imovinsko - pravne poslove i imovinu Grada, u suradnji s nadležnim gradskim upravnim tijelima, trgovačkim društvima Zagrebački holding d.o.o., Zagrebačka stanogradnja d.o.o.

Aktivnosti:

1. osigurati sredstva za izgradnju i dugoročan najam novoizgrađenih stanova

2. povećati fond javno najamnih stanova i davanje u javni najam

3. praćenje broja korisnika javno najamnih stanova

Rok: 2021.- 2025.

Indikatori provedbe:

1. veći broj javno najamnih stanova

2. povećan broj stambeno zbrinutih obitelji u javno najamnim stanovima

Potrebna financijska sredstva: planirat će se u proračunu Grada Zagreba

**Mjera 8.**

**Osigurati povećanje fonda javno-najamnih stanova, odnosno povećati stambenu zbrinutost mladih obitelji i mladih kroz utvrđivanje isplativosti preuzimanja i dovršetka višestambenih objekata koji su u visokom stupnju gotovosti, a čiji su investitori pod stečajem i za koje, zbog stečaja nije očekivano njihovo skoro dovršenje**

Nositelj: Gradski ured za imovinsko - pravne poslove i imovinu Grada

Aktivnosti:

1. napraviti popis nezavršenih stambenih objekata, čiji su investitori pod stečajem

2. povećati fond stanova u vlasništvu Grada Zagreba

3. povećati broj korisnika gradskih stanova

Rok: Aktivnost 1. – 2022., Aktivnost 2. i 3. 2023.- kontinuirano

Indikatori provedbe:

1. izrađen popis nezavršenih stambenih objekata, čiji su investitori pod stečajem

2. povećan broj stanova u vlasništvu Grada Zagreba

3. povećan broj korisnika stanova u najmu

Potrebna financijska sredstva: planirat će se u proračunu Grada Zagreba

**III. OBITELJSKE POTPORE**

*a) Analiza stanja*

U 21. stoljeću, demografsku sliku Grada Zagreba karakterizira veći broj umrlih nego živorođenih, ubrzano starenje stanovništva, te disbalansi u dobnoj strukturi stanovništva. Stopa fertiliteta u Gradu Zagrebu, mjerena brojem živorođene djece po ženi u reproduktivnoj dobi (15-49), ispod je „zamjenske razine“ od dvoje djece (1,36). Nepovoljna dobna struktura, koja je rezultat niskog fertiliteta, uz noviji porast emigracije mlađe populacije, također doprinosi manjem broju živorođenih, iako je saldo unutarnje migracije još uvijek pozitivan. Zbog starenja populacije postoji veći broj umrlih nego živorođenih, i stoga negativan prirodni prirast. Poremećena dobna struktura i smanjenje populacija u radnoj dobi uslijed djelovanja dugoročno niskog fertiliteta i iseljavanja populacije u reproduktivnoj dobi, razlog su poduzimanje mjera obiteljske politike na svim razinama.

*b) Ciljevi*

* podizati stopu nataliteta/fertiliteta
* stvoriti pretpostavke za kvalitetniji obiteljski život i odgovorno roditeljstvo
* dati podršku za razvoj djeteta u ranoj dobi(posebno je bitno vrijeme provedeno s roditeljima i nakon toga uključenost u ranu formalnu skrb)
* omogućiti dostupnost lokalnih obiteljskih usluga svim obiteljima
* osigurati podrška većem zapošljavanju žena i njihova položaja na tržištu rada
* poboljšati jednakosti među spolovima, uključujući i brigu o djeci
* unaprijediti i proširiti sustav gradskih obiteljskih potpora
* omogućiti izravnu naknadu za ekonomski trošak djece(novčane naknade mladim obiteljima), radi smanjenja jaza u životnom standardu između obitelji s djecom i onih bez djece
* utjecati na smanjenje siromaštva i održavanje određene razine prihoda

*c) Mjere*

POSTOJEĆE MJERE:

**Mjera 1.**

**Razraditi postojeću Odluku o novčanoj pomoći za opremu novorođenog djeteta i po potrebi prilagođavati korisnicima**

Nositelj: Ured za demografiju

Aktivnosti:

1. napraviti analizu učinkovitosti dosadašnje provedbe ove mjere
2. redovito ažurirati bazu podataka korisnika
3. redovito pratiti i izvještavati o provedbi na godišnjoj razini
4. evaluirati rezultate provedbe polovicom planskog razdoblja

Rok: kontinuirano

Indikatori provedbe:

1. izrađena analiza učinkovitosti dosadašnje provedbe ove mjere s prijedlogom za njenu djelomičnu izmjenu
2. ažurirana baza podataka korisnika
3. izrađena godišnja izvješća o provedbi mjere
4. evaluirani rezultati provedbe

Potrebna financijska sredstva: planirat će se u proračunu Grada Zagreba

**Mjera 2.**

**Dodatno razraditi postojeću Odluku o novčanoj pomoći za roditelja-odgojitelja** **i po potrebi korigirati prema postavljenim ciljevima, uvažavajući utvrđena prava svakog djeteta, prava žena, majki malodobne djece, vodeći brigu o potrebama tržišta rada**

Nositelj: Ured za demografiju

Aktivnosti:

1. napraviti analizu učinkovitosti dosadašnje provedbe ove mjere i predložiti odgovarajuće poboljšanje
2. doraditi bazu podataka korisnika mjere roditelj - odgojitelj
3. redovito pratiti i izvještavati o provedbi mjere na godišnjoj razini
4. evaluirati rezultate provedbe polovicom planskog razdoblja

Rok:kontinuirano

Indikatori provedbe:

1. izrađena analiza učinkovitosti dosadašnje provedbe ove mjere s prijedlogom za njenu djelomičnu izmjenu
2. dorađena baza podataka o korisnicima mjere
3. izrađena godišnja izvješća o provedbi mjere
4. evaluirani rezultati provedbe polovicom planskog razdoblja

Potrebna financijska sredstva: planirat će se u proračunu Grada Zagreba

**Mjera 3.**

**Provoditi stipendiranja, uz širenje postojeće baze učenika, studenata i doktoranada korisnika gradskih stipendija**

Nositelj: Ured za demografiju

Aktivnosti:

1. pripremiti i raspisati natječaj za dodjelu stipendija
2. utvrditi listu kandidata
3. dodijeliti stipendije
4. vođenje baze podataka korisnika

Rok: kontinuirano

Indikatori provedbe:

1. raspisani natječaj za dodjelu stipendija
2. utvrđena lista kandidata
3. broj dodijeljenih stipendija
4. dostupna baza podataka korisnika

Potrebna financijska sredstva: planirat će se u proračunu Grada Zagreba

**Mjera 4.**

**Razraditi po potrebi i provoditi mjere pomoći sukladno Odluci o socijalnoj skrbi (obiteljski paketi, mliječna hrana)**

Nositelj: Gradski ured za socijalnu zaštitu i osobe s invaliditetom

Sunositelj: Gradski ured za financije

Aktivnosti:

1. nadograđivati bazu podataka korisnika
2. redovito pratiti i izvještavati o provedbi na godišnjoj razini

Rok: kontinuirano

Indikatori provedbe:

1. dostupna ažurna baza podataka korisnika
2. izrađena godišnja izvješća o provedbi mjere
3. broj novorođene djece u Gradu Zagrebu kojima je utvrđena potreba za dodatnom prehranom
4. trend kretanja korisnika pomoći

Potrebna financijska sredstva: planirat će se u proračunu Grada Zagreba

**Mjera 5.**

**Besplatno ljetovanje za djecu iz obitelji slabijeg imovinsko-socijalnog statusa i program rehabilitacijsko-rekreacijskog ljetovanja za djecu s teškoćama u razvoju**

Nositelj: Gradski ured za socijalnu zaštitu i osobe s invaliditetom

Sunositelj: Gradski ured za financije

Aktivnosti:

1. ažurirati bazu podataka korisnika

2. redovito pratiti i izvještavati o provedbi na godišnjoj razini

Rok: kontinuirano

Indikatori provedbe:

1. broj korisnika rekreativno-terapeutskog programa ljetovanja za osobe s invaliditetom
2. broj djece koja su obuhvaćena besplatnim ljetovanjem
3. osigurani kapaciteti

Potrebna financijska sredstva: planirat će se u proračunu Grada Zagreba

**Mjera 6.**

**Po potrebi redefinirati i provoditi mjeru novčane pomoći osobama kojima je priznato pravo na status roditelja njegovatelja ili status njegovatelja sukladno Odluci o socijalnoj skrbi**

Nositelj: Gradski ured za socijalnu zaštitu i osobe s invaliditetom

Aktivnosti:

1. nadograđivati bazu podataka korisnika
2. redovito pratiti i izvještavati o provedbi na godišnjoj razini

Rok: kontinuirano

Indikatori provedbe:

1. broj korisnika novčane pomoći osobama kojima je priznato pravo na status roditelja njegovatelja/njegovatelja
2. broj jednoroditeljskih obitelji
3. broj obitelji gdje su dvije osobe ostvarile pravo na status roditelja njegovatelja

Potrebna financijska sredstva: planirat će se u proračunu Grada Zagreba

**Mjera 7.**

**Kontinuirano razvijanje besplatnih edukativnih, rekreativnih, kulturnih sadržaja, posjeta gradskim kazalištima, korištenja gradskih knjižnica i drugih društvenih sadržaja za djecu predškolskog, osnovnoškolskog i srednjoškolskog uzrasta, u slobodno vrijeme u zajednici, učinkovitije informiranje i motiviranje djece na uključivanje te povećavati broj aktivnosti u kojima zajednički sudjeluju djeca i roditelji**

Nositelji: Gradski ured za obrazovanje, Gradski ured za kulturu, Gradski ured za sport i mlade

Aktivnosti:

1. izraditi analizu potreba za povećanjem ovih aktivnosti na području Grada Zagreba
2. snimiti prostorne i druge lokalne uvjete za porast ovih aktivnosti
3. povećati obuhvat djece i mladih u korištenju ovih sadržaja u slobodno vrijeme

Rok: Aktivnosti 1. i 2. – 2020., Aktivnost 3. – kontinuirano

Indikatori provedbe:

1. izrađena analiza potreba za povećanjem ovih aktivnosti
2. snimljeni i locirani prostorni i drugi lokalni uvjeti za porast aktivnosti
3. povećan obuhvat djece i mladih u korištenju ovih sadržaja

Potrebna financijska sredstva: planirat će se u proračunu Grada Zagreba

**Mjera 8.**

**Nastaviti s provođenjem mjere darovanja djece povodom Uskrsa i Sv. Nikole**

Nositelj: Gradski ured za socijalnu zaštitu i osobe s invaliditetom

Aktivnosti:

1. redovito pratiti i izvještavati o provedbi na godišnjoj razini

Rok: kontinuirano

Indikatori provedbe:

1. broj prigodnih poklon-paketa u povodu blagdana Uskrsa i Sv. Nikole za djecu slabijega socijalnog statusa

Potrebna financijska sredstva: planirat će se u proračunu Grada Zagreba

NOVE MJERE:

**Mjera 9.**

**Osnivanje i potpora u radu servisa/centara za pomoć u kući zaposlenoj ženi, samohranim roditeljima, starijim osobama**

Nositelj*:* Gradski ured za socijalnu zaštitu i osobe s invaliditetom

Sunositelji: organizacije civilnog društva

Aktivnosti:

1. izraditi analizu i snimanje potreba za otvaranjem servisa/centara za pomoć u kući

2. izraditi plan i administrativno poticati na otvaranje takvih servisa/centara

3. uspostaviti mrežu servisa za pomoć u kući

Rok: Aktivnost 1. i 2., – 2020., Aktivnost 3. – 2025.

Indikatori provedbe:

1. izrađena analiza postojećeg stanja i utvrđene potrebe
2. izrađen plan otvaranja ovih servisa
3. uspostavljena mreža servisa za pomoć u kući

Potrebna financijska sredstva: planirat će se u proračunu Grada Zagreba, programi i fondovi EU

**Mjera 10.**

**Na području Grada Zagreba planirati izgradnju i otvaranje barem jednog većeg zabavnog parka („Zagrebland“), za korištenje slobodnog vremena djece, mladih i njihovih roditelja, koji bi privlačio djecu-posjetitelje svojim raznovrsnim sadržajima[[32]](#footnote-32)**

Nositelji: Gradski ured za strategijsko planiranje i razvoj grada u suradnji s nadležnim gradskim upravnim tijelima

Aktivnosti:

1. uskladiti prostorno-plansku dokumentaciju za izgradnju zabavnog parka
2. izgradnja zabavnog parka

Rok: 2023.- 2025.

Indikatori provedbe:

1. usklađena prostorno-planska dokumentacija za izgradnju zabavnog parka
2. izgrađen zabavni park

Potrebna financijska sredstva: planirat će se u proračunu Grada Zagreba i sredstva EU fondova

**IV. SKRB O DJECI PREDŠKOLSKOG I OSNOVNOŠKOLSKOG UZRASTA**

*a) Analiza stanja*

Kvalitetna skrb o djeci uvjet je cjelovitog, kvalitetnog ranog razvoja djece. Na lokalnoj razini to podrazumijeva osiguranje prava djeteta na uključivanja u programe odgoja i obrazovanja, osiguranje produženog boravka ili dvosmjenskog rada dječjih vrtića, stvaranje uvjeta za jednosmjenski rad škola, cjelodnevni/produženi boravak za djecu osnovnoškolske dobi, organiziranje različitih aktivnosti za djecu u slobodno vrijeme u školi i zajednici, ustrojavanje savjetovališta za djecu, mlade i roditelje, te obiteljskih centara. U Gradu Zagrebu, programima predškolskog odgoja i obrazovanja u pedagoškoj godini 2018./2019., obuhvaćeno je (redovitim programom i programom predškole u gradskim, privatnim i vjerskim dječjim vrtićima te predškolskim odgojem i obrazovanjem u posebnim ustanovama) više od 90% ukupnog broja djece, u dobi od godine dana do polaska u osnovnu školu i 100% djece u godini prije polaska u osnovnu školu. Grad Zagreb osnivač je 60 dječjih vrtića, koji su osnovni nositelji gradskog programa javnih potreba predškolskog odgoja i obrazovanja. U pedagoškoj godini 2018./2019., svi programi ranog i predškolskog odgoja i obrazovanja ostvaruju se na 225 lokacija za 31 216 djece rane i predškolske dobi, u 1 489 odgojno-obrazovnih skupina od kojih 8 235 djece jasličke dobi u 478 jasličkih odgojno-obrazovnih skupina i 22 981 dijete vrtićke dobi u 1 011 vrtićkih odgojno-obrazovnih skupina. Program predškole provodi se za oko 7 000 djece školskih obveznika za školsku godinu 2019./2020. u redovitom programu. Program predškole realizira se i izvan redovitog programa u 28 gradskih vrtića za 897 djece školskih obveznika, koji nisu uključeni u redoviti program u 61 posebnoj odgojno-obrazovnoj skupini predškole (s mogućim povećanjem-dodatnim uključivanjem djece u navedeni program). Kapacitete gradskih dječjih vrtića nadopunjuje 69 vjerskih i privatnih vrtića (uključujući 3 privatne i vjerske osnovne škole s programima ranog i predškolskog odgoja i obrazovanja), koji tijekom pedagoške godine organiziraju redoviti cjelodnevni program i druge programe predškolskog odgoja i obrazovanja za 4 515 djece rane i predškolske dobi od kojih 1 288 djece jasličke dobi u 91 jasličkoj odgojno-obrazovnoj skupini i 3 227 djece vrtićne dobi u 154 vrtićno odgojno-obrazovne skupine. Program privatnih i vjerskih dječjih vrtića sufinancira se iz proračuna Grada Zagreba. Programi predškolskog odgoja i obrazovanja ostvaruju se i u posebnim ustanovama čiji je osnivač Grad Zagreb te drugim institucijama s verificiranim programima za djecu rane i predškolske dobi u 30 odgojno-obrazovnih skupina za 201 dijete s teškoćama u razvoju. U gradskim dječjim vrtićima provodi se i veliki broj posebnih cjelodnevnih i kraćih programa, sukladno interesima djece i financijskim mogućnostima roditelja/skrbnika za 7 157 djece u 333 odgojno-obrazovne skupine u okviru 190 ponuđenih programa (38 jasličnih odgojno-obrazovnih skupina za 603 djece, 295 vrtićnih odgojno-obrazovnih skupina za 6 556 djece). U redoviti program i druge programe uključeno je ukupno 8 716 djece s posebnim odgojno – obrazovnim potrebama od kojih je oko 1 000 s težim teškoćama u razvoju s rješenjem Jedinstvenog tijela vještačenja. U redovite programe uključeno je i oko 700 darovite djece. Programi se provode u svim dječjim vrtićima. Za svako dijete s teškoćama u razvoju i darovito dijete stručni tim vrtića i odgojitelji planiraju, izrađuju i provode individualizirani odgojno-obrazovni program. Grad Zagreb sufinancira i program dadilja, osmosatno čuvanje, brigu i skrb o djeci rane i predškolske dobi, pet dana tjedno za djecu s prebivalištem na području Grada Zagreba. Do sada je registrirano 20 obrta dadilja za čuvanje djece, za ukupno 169 djece.

Djelatnost odgoja i osnovnog obrazovanja, kao obvezna razina odgoja i obrazovanja kojoj je funkcija osiguravanje stjecanja općeg odgoja i obrazovanja, provodi se u školskoj godini 2018./2019. u:

a) ustanovama osnivač kojih je Grad Zagreb (108 redovnih osnovnih škola u koje je upisano 62 014 učenika u 2 881 razrednih odjela, 4 osnovne škole za učenike s teškoćama u koje je upisano 731 učenik u 119 razrednih odjela, 2 osnovne umjetničke (glazbene) škole u koje je upisano 903 učenika u 75 razrednih odjela )

b) privatnim osnovnim školama s pravom javnosti (8 osnovnih škola u koje je upisano 783 učenika u 57 razrednih odjela, od kojih se četiri osnovne vjerske škole).

Djelatnost odgoja i srednjeg obrazovanja u školskoj godini 2018./2019., provodi se u:

a) srednjoškolskim ustanovama osnivač kojih je Grad Zagreb (67 srednjih škola s ukupno 32 543 učenika u 1 461 razrednom odjelu, od toga 55 srednjih škola koje pohađa 30 933 učenika u 1 321 razrednom odjelu, 3 plesne škole sa 194 učenika u 30 razrednih odjela, 6 glazbenih škola koje pohađa 733 učenika u 62 razredna odjela i Škola primijenjene umjetnosti i dizajna s 525 učenika u 21 razrednom odjelu, te ustanova za djecu s teškoćama u razvoju s 158 učenika u 27 razrednih odjela, 14 učeničkih domova -4 u sastavu škola, u kojima je smješteno 2 046 učenika te 353 studenata

b) vjerskim srednjim školama s pravom javnosti i učeničkom domu pri vjerskoj srednjoj školi (4 srednje škole s 771 učenikom u 36 razrednih odjela, od kojih se 2 srednje škole sa 638 učenika u 28 razrednih odjela, 1 učenički dom pri vjerskoj srednjoj školi u koji je uključeno 39 učenika i 2 studenata u 2 odgojne skupine)

c) privatnim srednjim školama s pravom javnosti (20 srednjih škola s ukupno 1 306 učenika u 103 razredna odjela, od toga 6 privatnih srednjih glazbenih škola s 22 učenika u 11 razrednih odjela)

d)srednjoškolsko obrazovanje organiziraju i 3 ustanove u djelatnosti socijalne skrbi, s ukupno 306 učenika u 52 razredna odjela. Od 55 redovnih srednjih škola 32 rade u dvije smjene, 23 u jednoj smjeni (od toga 16 samo u jutarnjoj smjeni, a 7 naizmjence - jedan tjedan u jutarnjoj, drugi tjedan u popodnevnoj), Ustanova za djecu s teškoćama u razvoju, radi u dvije smjene.

Programom javnih potreba u osnovnoškolskom odgoju i obrazovanju Grada Zagreba i Programom javnih potreba u srednjoškolskom odgoju i obrazovanju Grada Zagreba iz proračuna Grada Zagreba osiguravaju se značajna sredstva za financiranje javnih potreba Grada Zagreba u djelatnosti, i to za: program produženog boravka, nabavu školskih odora za učenike osnovnih škola, sufinanciranu prehranu u osnovnim školama, izvannastavne i ostale aktivnosti u osnovnim i srednjim školama, Program škole u prirodi, Program vikendom u sportske dvorane, pomoćnike u nastavi/stručne komunikacijske posrednike u osnovnim i srednjim školama, održavanje i opremanje osnovnih i srednjih škola za poboljšanje standarda, sufinanciranje projekata prijavljenih na natječaje europskih fondova ili za prihvaćanje partnerstva za EU fondove, školsku shemu voća i povrća, te mlijeka i mliječnih proizvoda u osnovnim i srednjim školama.

*b) Ciljevi*

* razvijati prostorne, programske, kadrovske i druge pretpostavke za ostvarivanje podrške obitelji i djeci za njihov cjeloviti razvoj
* povećati kvalitetu institucionalne skrbi za djecu
* osigurati ravnomjernu dostupnost predškolskog odgoja na području Grada Zagreba
* olakšati integraciju djece s teškoćama u razvoju

*c) Mjere*

POSTOJEĆE MJERE:

*Predškolski odgoj*

**Mjera 1.**

**Otvarati nove kapacitete predškolskih programa i povećati obuhvat djece predškolskim programima u dobi 0-3 godine na 50 %, za dob 3-6 godina na 95 %, a dobi od 4 godine do polaska u osnovnu školu povećati pokrivenost na 98% do 2031. godine**

Nositelj: Gradski ured za obrazovanje

Sunositelji: dječji vrtići

Aktivnosti:

1. izraditi analizu postojećeg stanja (radno vrijeme ustanova, potrebe roditelja, vrijeme boravka

djeteta u ustanovama, broj djece i odgajatelja u skupinama)

1. izraditi smjernice za poboljšanje obuhvata u predškolskim ustanovama
2. pratiti učinkovitost mjere

Rok: Aktivnosti 1. i 2., 2020. , Aktivnost 3., - kontinuirano

Indikatori provedbe*:*

1. izrađena analiza i utvrđeno stanje u predškolskim ustanovama (potrebe roditelja, djece,

odgajatelja)

1. izrađene smjernice za poboljšanje skrbi u predškolskim ustanovama
2. izvješće o provedbi - kontinuirano

Potrebna financijska sredstva: planirat će se u proračunu Grada Zagreba, sredstva EU fondova

*Obrazovanje*

**Mjera 2.**

**Povećati broj osnovnih i srednjih škola koje rade u jednoj smjeni, osiguravanjem prostornih i drugih preduvjeta**

Nositelj: Gradski ured za obrazovanje u suradnji s nadležnim gradskim upravnim tijelima

Sunositelji: osnovne i srednje škole

Aktivnosti:

1. izraditi analizu postojećeg stanja

2.osiguravati financijske i prostorne preduvjete za ostvarenje jednosmjenske nastave

3. izrađivati smjernice sukladno procijenjenim potrebama (broju učenika)

4. povećavati broj škola koje rade u jednoj smjeni

Rok: Aktivnost 1. - do 2020. , Aktivnosti: 2., 3.,4. - do 2031.

Indikatori provedbe:

1. izrađena analiza postojećeg stanja
2. osigurani financijski i prostorni preduvjeti za ostvarenje jednosmjenske nastave
3. izrađene smjernice sukladno procijenjenim potrebama (broju učenika)
4. povećan broj škola koje rade u jednoj smjeni

Potrebna financijska sredstva: planirat će se u proračunu Grada Zagreba, sredstva iz EU fondova

**Mjera 3.**

**Provoditi evaluirane programe u školama, djelotvorne u sprečavanju nasilja među djecom i općenito nasilja u školama**

Nositelji: Gradski za obrazovanje, Gradski ured za zdravstvo, Gradski ured za socijalnu zaštitu i osobe s invaliditetom

Sunositelji: organizacije civilnog društva, UNICEF

Aktivnosti:

1. izraditi analizu dosadašnjih slučajeva rizičnog ponašanja/nasilja u školama

2. održavati edukacije i radionice s ciljem sprječavanja nasilja među djecom

Rok: Aktivnost 1., - do 2020., Aktivnosti 2. i 3. -do 2025.

Indikatori provedbe:

1. izrađena analiza dosadašnjih slučajeva rizičnog ponašanja/nasilja u školama

2. održane edukacije i radionice s ciljem sprječavanja nasilja među djecom

Potrebna financijska sredstva: planirat će se u proračunu Grada Zagreba, sredstva iz EU fondova, sredstva Agencija UN- a

**V. USKLAĐIVANJE OBITELJSKOG I POSLOVNOG ŽIVOTA**

*a) Analiza stanja*

Mnogi europski strateški dokumenti, među kojima je Strategija Europa 2020., naglašavaju potrebu za nastavkom aktivnosti koje promiču pomirenje rada i obiteljskog života. Rad i obitelj su vrlo važno područje koje osvjetljava stupanj jednakosti žena i muškaraca u društvu, pritom dječja prava moraju biti zagarantirana te imati prednost pred jednakim pravima žena i muškaraca. Nužno je provesti dodatne mjere na tržištu rada, s ciljem olakšavanja usklađivanja obaveza koja proizlaze iz istovremenog roditeljstva i sudjelovanja na tržištu rada. Pri tome je važno voditi računa o kvaliteti obiteljskog života (uključivši i slobodno vrijeme), ali i o kvaliteti radnog mjesta. Potrebno je raditi na razvijanju dodatnih mjera koje će olakšati usklađivanje poslovnih obaveza i brigu o drugim ovisnim članovima obitelji, posebice zajedničkoj djeci i starijim osobama. U tom smislu, poslodavci bi trebali osmisliti najkvalitetnija rješenja u postizanju obiteljskog ozračja prema zaposlenicima i njihovim obiteljima te kroz svoje poslovanje nuditi kvalitetne programe skrbi za zaposlenike, kao i inovativna rješenja koja će pozitivno doprinositi usklađivanju poslovnog i privatnog života zaposlenika. Stoga se ovom Strategijom nastoji na različitim razinama usvojiti spektar mjera u domeni politike vremena(struktura radnih sati, fleksibilno i skraćeno radno vrijeme, organizacija radnih sati, ali i podrške poslodavaca u korištenju rodiljnog i roditeljskog dopusta, očinskog dopusta te dopusta za skrb o bolesnoj djeci), kao i sustavnija podrška cjelokupnog radnog i društvenog okruženja za pomoć ženama, prvenstveno zaposlenim ženama, ujedno i majkama male djece, te onima s dodatnim obavezama skrbi o drugim članovima obitelji posebice starijim. U pojedinim programima aktivnosti, u sklopu ovih ciljeva i provedbenih mjera, moguće je osigurati dio financijskih sredstava iz Europskog socijalnog fonda (ESF) kojim bi se poticala poduzeća na uvođenje i održavanje različitih obitelji prijateljskih mjera.

*b) Ciljevi*

* stvoriti pretpostavke za porast stope zaposlenosti žena te smanjivanje razlike između stope zaposlenosti između žena i muškaraca,
* osigurati bolju usklađenost obiteljskog, poslovnog i privatnog života
* osigurati potpuniju ravnopravnost spolova
* osigurati uvjete za olakšan ulazak i izlazak s tržišta rada, posebice žena i majki male djece
* poticati primjenu i implementaciju fleksibilnih oblika rada
* poticati poslodavce na poboljšanje radnog okruženja koje pogoduje zaposlenima i njihovim obiteljima

*c) Mjere*

POSTOJEĆE MJERE:

**Mjera 1.**

**Povećati ponudu i uključivanje u programe podrške roditeljstvu od problema ranog razvoja do adolescentne dobi, u suradnji Obiteljskog centra, Centra za socijalnu skrb Zagreb, odgojno-obrazovnih i zdravstvenih ustanova, savjetovališta, organizacija civilnog društva te uspostaviti učinkovitu međusektorsku suradnju**

Nositelji: Gradski ured za zdravstvo, Gradski ured za socijalnu zaštitu i osobe s invaliditetom

Sunositelji: Obiteljski centar, Centar za socijalnu Zagreb, obrazovne i zdravstvene ustanove, savjetovališta, organizacije civilnog društva

Aktivnosti:

1. održavati edukacijski okruglih stolova i savjetovanja na ovu temu
2. provesti analizu istraživanja mišljenja zagrebačkih majki i očeva o pitanjima roditeljstva
3. provoditi radionice o ulozi i pojačanoj funkciji različitih društvenih dionika u podršci roditeljima u nošenju s obavezama roditeljstva

Rok: Aktivnosti 1. i 2. – 2020.- 2024. , Aktivnost 3. – 2025., - kontinuirano

Indikatori provedbe:

1. broj održanih savjetovanja i okruglih stolova s odabranim skupinama
2. provedeno istraživanje mišljenja majki i očeva o pitanjima roditeljstva
3. broj održanih radionica i broj sudionika na temu roditeljstva

Potrebna financijska sredstva: planirat će se u proračunu Grada Zagreba

NOVE MJERE:

**Mjera 2.**

**Razraditi modele fleksibilnog radnog vremena (npr. rad na daljinu, autonomna preraspodjela radnog vremena) ili uvoditi druge obitelji prijateljske mjere za roditelje male djece, kao i onih koji skrbe o starijim članovima obitelji kojima je potrebna pojačana skrb, kroz kolektivno pregovaranje između sindikata i poslodavaca, polazeći prvenstveno od gradske uprave i trgovačkih društava u vlasništvu Grada Zagreba**

Nositelji: Zagrebački holding d.o.o., sindikati

Aktivnosti:

1. izraditi analizu postojećeg stanja s prijedlogom dodatnih mjera kod poslodavaca -trgovačkih

društava čiji je osnivač i vlasnik Grad Zagreb

1. izraditi prijedlog smjernica mjera i aktivnosti za poticanje poslodavaca na uvođenje obitelji
2. prijateljskih mjera
3. predložiti izmijene/dopune kolektivnih ugovora ili internih akata poslodavaca

Rok: Aktivnosti 1. i 2. – 2020.- 2022., Aktivnost 3. – 2023.- kontinuirano

Indikatori provedbe:

1. izrađena analiza postojećeg stanja s prijedlogom dodatnih mjera kod poslodavaca – trgovačkih

društava čiji je osnivač i vlasnik Grad Zagreb

1. izrađen prijedlog smjernica novih mjera i aktivnosti odabranim poslodavcima
2. broj predloženih izmjena ili dopuna kolektivnih ugovora ili internih akata poslodavcima, u
3. suradnji s poslodavcima i njihovim sindikatima

Financijska sredstva: nije potrebno osigurati sredstava u proračunu Grada Zagreba

**Mjera 3.**

**Poticati poslodavce na prihvaćanje i provedbu prijateljskih mjera i aktivnosti prema djeci i obiteljima svojih zaposlenika, kroz stvaranje pozitivnog okruženja, uključujući skraćeno radno vrijeme, rad na pola radnog vremena, rad kod kuće, dopuste za ove potrebe i slično (uvođenjem tih odredbi u Kolektivne ugovore i interne akte poduzeća), što pozitivno utječe na dobrobit poduzeća**

Nositelji: Ured za demografiju, poslodavci, sindikati

Aktivnosti:

1. izraditi analizu postojećeg stanja s odabirom više poslodavaca koji prihvaćaju nove standarde

odnosa prema svojim zaposlenicima i njihovim obiteljima

1. izraditi prijedlog novih mjera i aktivnosti za bolje usklađivanje privatnog i poslovnog života prema projektu „MAMFORCE“, inovativnom pristupu obiteljskoj odgovornosti i ravnopravnosti spolova koji značajno može doprinijeti promijeni kulture u tvrtkama, sudionicama projekta
2. sugerirati odnosno predložiti izmijene ili dopune kolektivnih ugovora ili internih akata poslodavaca na ovom području

Rok: Aktivnosti 1. i 2., – 2020.- 2024., Aktivnost 3.,– 2025.

Indikatori provedbe:

1. izrađena analiza stanja
2. izrađen prijedlog novih mjera i aktivnosti kod odabranih poslodavaca
3. broj predloženih izmjena ili dopuna kolektivnih ugovora ili internih akata poslodavcima, u suradnji s poslodavcima i njihovim sindikatima
4. broj dodijeljenih certifikata „MAMFORCE“

Potrebna financijska sredstva: nije potrebno osigurati sredstva u proračunu Grada Zagreba

**Mjera 4.**

**Prihvatiti i uvoditi aktivnosti usmjerenih prema povećanom sudjelovanju očeva u odgoju djece, stvaranjem povoljnog javnog i radnog okruženja za aktivniju ulogu očeva u ranom odgoju djeteta, podizanjem svijesti o važnosti uloge očeva za djecu, obitelj i društvo u cjelini te smanjenjem stereotipa**

Nositelj: Ured za demografiju

Sunositelj: Poliklinika za zaštitu djece i mladih Grada Zagreba

Aktivnosti:

1. promovirati participaciju očeva u obiteljskom životu i majki u radnom odnosu, uz pružanje informacija za podizanje svijesti o pravima očeva, njihovu važnost, za obitelj i društvo u cjelini, te za smanjenje stereotipa
2. provesti analizu sudjelovanja očeva u obiteljskom životu i roditeljstvu u Gradu Zagrebu
3. razvijati usluge koje smanjuju teret skrbi za djecu i obitelj te poboljšavaju kvalitetu života partnera, odnosa u braku i obitelji

Rok: Aktivnosti 1. i 2. – 2020.- 2024., Aktivnost 3. – 2025., - kontinuirano

Indikatori provedbe:

1. broj održanih savjetovanja i okruglih stolova s odabranim skupinama
2. provedeno istraživanje o sudjelovanja očeva u obiteljskom životu i roditeljstvu u Gradu Zagrebu
3. povećan broj usluga kroz nove servise, centre, ili obrte u Gradu Zagrebu, a koji smanjuju teret skrbi za djecu i obitelj

Potrebna financijska sredstva: planirat će se u proračunu Grada Zagreba

**VI. PLANIRANJE OBITELJI, REPRODUKTIVNO ZDRAVLJE, ZAŠTITA MAJKE I DJETETA**

*a ) Analiza stanja*

Zdravstvena zaštita žena vezana za funkciju majčinstva jedan je od osnovnih preduvjeta osiguranja biološke i reprodukcijske snage svakog stanovništva. Dio je sveukupne perinatalne zaštite, budući da je vezana za zaštitu zdravlja djeteta od njegova začeća, tijekom trudnoće do poroda i određeno razdoblje nakon poroda. Povoljne socijalno-gospodarske prilike i prosvjećenost stanovništva uvelike pridonose sigurnom majčinstvu. Odnos rodilišta prema rodiljama i obitelji, prisustvo pratnje na porodu, pohađanje besplatnih tečajeva za buduće roditelje, praćenje zdravstvenog stanja i poduzimanja specifičnih mjera zdravstvene skrbi za buduće majke kod rizičnih trudnoća, kvalitetna i dostupna skrb kako za rodilje tako i za novorođenčad i djecu tijekom odrastanja, uvelike će utjecati na odluku o roditeljstvu. Patronažne sestre imaju važnu ulogu u savjetovanju trudnica, njezi djeteta, pružanju podrške roditeljima, ranom prepoznavanju socijalnih i otklanjanju razvojnih rizika. Njihova je djelatnost u zajednici od iznimne važnosti radi promjena u strukturi obitelji te porasta zdravstveno-socijalnih i ekonomskih problema u društvu. Nedovoljan je broj i nepovoljna distribucija primarnih pedijatrijskih timova (prekapacitiranost) koja posljedično uzrokuje manjak vremena za preventivni (savjetovališni) rad.

Podaci za Hrvatsku govore o promijenjenoj strukturi obitelji i njezinom kasnijem formiranju, o stalnom smanjivanju broja rođene djece (oko 38.000 u 2015.), o povećanju broja djece u socijalnom riziku (oko 20 % djece do 7 godina živi u riziku od siromaštva) i povećanju broja djece s neuro i razvojnim rizikom (oko 10% djece). Republika Hrvatska nema razrađenu platformu za izradu politike za ranu intervenciju u djetinjstvu što je iznimno važno i u demografskom kontekstu. Prema podacima iz rada „Ekonomski i socijalni aspekti ulaganja u programe ranog razvoja djece“, u Republici Hrvatskoj su ulaganja u programe namijenjene dobrobiti djece i obitelji niža od prosjeka izdvajanja za funkciju obitelj/djeca kod 27 zemalja Europske unije. Dok ona u spomenutim zemljama iznose 2,4% BDP-a, u Hrvatskoj se radi o 1,6% do 1,8% BDP-a posljednjih godina. Ipak, primjetno je da se u zadnje vrijeme sektor usluga za djecu u Hrvatskoj širi i to prvenstveno u području predškolskog odgoja i obrazovanja. Ostali oblici usluga za djecu predškolske dobi su u Republici Hrvatskoj još prilično nerazvijeni i na njihovom razvoju bi trebalo sustavnije poraditi. Nadalje, usluge rane intervencije nisu svima jednako dostupne. Dramatične su razlike u mogućnostima djece ruralno i urbano - jer su educirani kadrovi koncentrirani u (velikim) urbanim centrima. Priuštivost je „najbolnija“ točka rane intervencije u Republici Hrvatskoj, dok problem predstavlja i dostupnost informacija o vrstama i pružateljima usluga rane intervencije pa se roditelji s pravom osjećaju izgubljeno. Ulaganje u djecu i obitelj nužno je zbog velikog demografskog deficita.[[33]](#footnote-33)

Grad Zagreb u okviru socijalne politike poduzima niz mjera usmjerenih prema očuvanju zdravlja i prevenciji bolesti u svim dobnim skupinama, a naročito kad je riječ o dojenčadi, majkama i obitelji. Nastavljajući se na dosadašnje programe Svjetske zdravstvene organizacije i UNICEF-a „Rodilišta –prijatelji djece“, izrađen je Program promicanja i unapređenja dojenja u zajednici za razdoblje 2019.-2021. U razdoblju provedbe Programa promicanja i unapređenja dojenja u zajednici za razdoblje 2015.-2017., kojeg je izradio Koordinacijski odbor Grada Zagreba za "Grad Zagreb, prijatelj dojenja", realizirano je niz mjera i aktivnosti. Grad Zagreb povećao je broj dostupnih besplatnih (bez uputnice) savjetovališta za majke i djecu na području Grada Zagreba. Trenutno je dostupno 5 savjetovališta na području grada. Cilj savjetovališta je poticanje rasta i razvoja zdravog djeteta, savjetovanje o njezi dojenčadi i male djece, dojenju i zdravoj prehrani te savjetovanje o razvoju motorike. Zahvaljujući ovom programu, građani grada Zagreba mogu sa svojom djecom doći u savjetovališta bez uputnice te potražiti pomoć od stručnjaka. Pored navedenog, osigurano je ukupno 5 klupa za prematanje i dojenje djece i 11 stolića za prematanje djece unutar gradskih upravnih tijela na lokacijama na kojima je najveća fluktuacija majki (obitelji) s malom djecom. Grad Zagreb osigurao je i sredstva za opremanje i adaptaciju prostora u okviru projekta ,.Ambulanta za laktaciju" pri Kliničkoj bolnici ,,Sveti Duh", a koja je jedina ambulanta u Republici Hrvatskoj koja pruža specifične zdravstvene usluge u vezi s laktacijom. Svake godine povećava se i broj grupa za potporu dojenju pri domovima zdravlja, a u Zagrebu je trenutno aktivno 50 grupa.

U razdoblju 2019.-2021. planira se provesti procjena stanja standarda "Rodilište - prijatelj djece", što je i uvjet da se održi stečeni naslov.

Pored navedenog, a prema podacima UNICEF-a, titulu “Rodilišta prijatelja djece” od 2016. godine nose sva rodilišta u Hrvatskoj (ukupno 31 rodilište), pa tako i rodilišta Grada Zagreba. Inicijativa se nastavlja podrškom u dojenju prijevremeno rođene djece, kao i podrškom majkama kako bi rodilišta postala i prijatelji majki.

Klinika za dječje bolesti Zagreb postala je prva Dječja bolnica-prijatelj svakog djeteta. U bolnici je otvoren Odjel za podršku pacijentima (2016.) za informiranje roditelja, pomoć pri smještaju roditelja i druge aktivnosti te aktivnosti na poboljšanju rada školske medicine. Akcija “Za osmijeh djeteta u bolnici” je 1999. godine zajednički pokrenuta od strane Saveza društava Naša djeca Hrvatske, Hrvatskog društva za preventivnu i socijalnu pedijatriju te Pedijatrijskog društva Hrvatske udruge medicinskih sestara, a uz podršku Ministarstva zdravstva Republike Hrvatske. Akcija je pokrenuta s namjerom da se i u Republici Hrvatskoj ostvaruje suvremena svjetska ideja „otvorene bolnice“ u odnosu na djecu, te polazeći od Konvencije Ujedinjenih naroda o pravima djeteta i primjenjujući Europsku povelju o djeci u bolnici. Cilj inicijative je promicanje i primjena humanizacije bolničkog liječenja djece u vremenu dok djeca borave u bolnici. Akcija se provodi u 39 bolnica/dječjih odjela u Hrvatskoj, uz zajedničko osmišljeno sudjelovanje medicinskog osoblja i vanjskih stručnih i društvenih suradnika iz Društava Naša djeca te drugih udruga i ustanova. Akcija je uvrštena u “Nacionalnu strategiju za prava djece u Republici Hrvatskoj za razdoblje od 2014. do 2020. godine”.

Akcija “Za osmijeh djeteta u bolnici” je tijekom osamnaest godina trajanja pridonijela tome da je dosad 34 bolnice/dječja odjela ispunilo vrlo zahtjevne kriterije te nose naziv “bolnica/dječji odjel – prijatelj djece”. Zahvaljujući ovoj Akciji, kontinuirano se uvode europski standardi bolničkog liječenja djece, roditelji mogu dvadeset i četiri sata biti uz svoje bolesno dijete, otvorene su brojne igraonice i škole u bolnicama, dodatno educirano medicinsko osoblje te volonteri za rad s djecom u igraonicama; maksimalno je smanjen boravak djeteta u bolnici, a bolnički prostori su oplemenjeni za ugodan boravak djece. [[34]](#footnote-34)

Optimalna zdravstvena zaštita zdravlja iznimno je važna i mora odgovoriti na potrebe populacije kojoj je namijenjena i treba biti usmjerena na cijelu obitelj. Pomoću optimalne zdravstvene zaštite može se utjecati i na smanjenje socijalnih nejednakosti.[[35]](#footnote-35)

Dok je u Gradu Zagrebu situacija ipak nešto bolja vezano uz sustavno informiranje i educiranje mladih o reproduktivnom zdravlju i spolno prenosivim bolestima, nužno je nastaviti aktivnosti edukacije kako u Gradu Zagrebu, tako i u cijeloj Hrvatskoj i to na svim razinama. Značenje spolno prenosivih infekcija (SPI) je višeznačno i predstavlja ogromno opterećenje za morbiditet i mortalitet ne samo u zemljama s ograničenim ekonomskim resursima, već i u razvijenim zemljama Europe i Sjeverne Amerike. One su jedan od vodećih uzroka akutnih bolesti, kroničnog oštećenja zdravlja i smrtnosti, s mogućim teškim medicinskim i psihološkim posljedicama za milijune žena, muškaraca i dojenčadi. Oskudni simptomi ili njihov posvemašnji izostanak olakšavaju njihovo širenje u populaciji. Prevencija, sprječavanje i djelotvorno provođenje dijagnostike i liječenja spolno prenosivih infekcija među najvažnijim su mjerama koje mogu doprinijeti očuvanju dobne strukture stanovništva i ciljanoj demografskoj obnovi.

Temeljni ciljevi i aktivnosti preporučeni su u Globalnoj strategiji za prevenciju i kontrolu spolno prenosivih infekcija 2006-2015. Svjetske zdravstvene organizacije. Osim izravnih negativnih posljedica na reproduktivno zdravlje i trudnoću, valja uzeti u obzir i moguće neizravne posljedice spolno prenosivih infekcija kao što su posljedice na mentalno zdravlje pojedinca i parova, ekonomsko opterećenje i gubitak produktivnosti pojedinca, ali i populacije u cjelini.

Adolescenti se, zbog samih karakteristika adolescencije, koja uključuje sklonost rizičnim ponašanjima i neprepoznavanju rizika, smatraju osobito ugroženom populacijom i za spolno prenosive infekcije.

Prema podacima istraživanja o stavovima i informiranosti roditelja o spolnom zdravlju te rizicima HPV infekcije, svaki drugi roditelj u Republici Hrvatskoj ne zna da infekcija humanim papilloma virusom (HPV) može uzrokovati čak šest vrsta raka, dok svaki treći roditelj nikad nije ni čuo da je u Hrvatskoj dostupno besplatno cijepljenje protiv HPV-a za učenike i učenice osmih razreda osnovne škole. Rezultati na samom kraju istraživanja pokazali su koliko je informiranost ključna pri donošenju odluke o cijepljenju. Prema rezultatima istraživanja, roditelji mijenjaju mišljenje o cijepljenju svoje djece upravo nakon saznanja da HPV infekcije mogu uzrokovati nastanak nekoliko vrsta raka i kod muškaraca i kod žena. Prema rezultatima istraživanja u gradu Zagrebu je situacija povoljnija što se tiče opće informiranosti, a što se može povezati s brojnim preventivnim akcijama i programima prevencije koje se kontinuirano provode. Također, Grad Zagreb se ističe po stopi procijepljenosti protiv HPV-a, no prostora za napredak i dalje ima, jer odaziv na cijepljenje je još uvijek nizak. Rezultati navedenog istraživanja predstavljaju poticaj za nastavak u smjeru dosadašnjih ulaganja upravo kako bi cijepljenjem spriječili razvoj raka maternice, stidnice, rodnice, penisa, anusa i ždrijela. Nužno je nastaviti s razvojem programa podrške i daljnjim ulaganjima u sustavnu edukaciju, prevenciju i rano otkrivanje bolesti za sigurniju budućnost i očuvanje demografske slike.

*b) Ciljevi*

* dostupnost zdravstvenih usluga vezanih uz spolno zdravlje i očuvanje reproduktivne funkcije obitelji
* osigurati optimalne uvjete za pravilan rast i razvoj djeteta
* zdravstveno-promotivnim i preventivnim mjerama doprinijeti osnaživanju zdravlja mladih obitelji
* informirati i educirati, roditelje, adolescente i mlade u cilju očuvanja reproduktivnog zdravlja,
* ulaganje u zdravstvenu zaštitu zdravlja trudnica i majki
* ulaganje u zdravstvenu skrb u cilju smanjenja perinatalne i dojenačke smrtnosti,smrtnosti novorođenčadi i djece

*c) Mjere*

POSTOJEĆE MJERE:

*Mjere reproduktivnog zdravlja*

**Mjera 1.**

**Provoditi edukacije i radionice za adolescente i mlade o spolno odgovornom ponašanju s ciljem prevencije spolno prenosivih bolesti**

Nositelji: Gradski ured za zdravstvo, Nastavni zavod za javno zdravstvo „Dr. Andrija Štampar“, Gradski ured za obrazovanje

Sunositelji: domovi zdravlja, škole i organizacije civilnog društva

Aktivnosti:

1. informirati i educirati roditelje djece i mlade

Rok: Aktivnost 1., - kontinuirano

Indikatori provedbe:

1. broj održanih edukacija i radionica

Potrebna financijska sredstva: planirat će se u proračunu Grada Zagreba

**Mjera 2.**

**Osigurati dostupnost besplatnih savjetovališta za reproduktivno zdravlje adolescenata i mladih**

Nositelj: Gradski ured za zdravstvo

Sunositelji: Nastavni zavod za javno zdravstvo „Dr. Andrija Štampar“, domovi zdravlja

Aktivnosti:

1. provoditi usluge savjetovanja i preventivne zdravstvene preglede mladih

Rok: Aktivnost 1- kontinuirano

Indikatori provedbe:

1. broj korisnika savjetovališta

2. broj obavljenih usluga

Potrebna financijska sredstva: planirat će se u proračunu Grada Zagreba

**Mjera 3.**

**Osigurati posjet patronažne sestre prije poroda i nakon otpusta iz rodilišta**

Nositelji: Gradski ured za zdravstvo, domovi zdravlja

Aktivnosti:

1. osigurati dovoljan broj patronažnih sestara

Rok: kontinuirano

Indikatori provedbe:

1. broj posjeta

Potrebna financijska sredstva: planirat će se u proračunu Grada Zagreba

*Zdravstvena zaštita djece*

**Mjera 4.**

**Unapređenje standarda i dostupnosti zdravstvene zaštite u cilju smanjivanja stope perinatalne i dojenačke smrtnosti, smrtnosti novorođenčadi i djece**

Nositelj: Gradski ured za zdravstvo

Sunositelji: bolnice i domovi zdravlja

Aktivnosti:

1. ulaganje u opremu, prostore, kapacitete i osposobljavanje stručnog osoblja

Rok: Aktivnost 1- kontinuirano

Indikatori provedbe:

1. broj obnovljenih i otvorenih prostora, nabava opreme i osposobljavanja

Potrebna financijska sredstva: planirat će se u proračunu Grada Zagreba

NOVE MJERE:

*Mjere reproduktivnog zdravlja*

**Mjera 5.**

**Uspostaviti savjetovalište za planiranje obitelji**

Nositelj: Gradski ured za zdravstvo

Sunositelji: Nastavni zavod za javno zdravstvo „Dr. Andrija Štampar“ i domovi zdravlja

Aktivnosti:

1. uspostaviti rad savjetovališta za planiranje obitelji

2. informirati i educirati ciljne skupine

Rok: Aktivnost 1. - do 2020., Aktivnosti 2..- kontinuirano

Indikatori provedbe:

1. uspostavljeno savjetovalište

2. broj korisnika

Potrebna financijska sredstva: planirat će se u proračunu Grada Zagreba

*Zdravstvena zaštita djece*

**Mjera 6.**

**Korištenje novca iz europskih fondova za financiranje specijalističkog usavršavanja liječnika obiteljske medicine, pedijatara, specijalista ginekologije i porodništva**

Nositelji: Gradski ured za zdravstvo u suradnji s Uredom za programe i projekte Europske unije i Gradskim uredom za strategijsko planiranje i izgradnju Grada

Sunositelji: Ministarstvo zdravstva Republike Hrvatske, domovi zdravlja

Aktivnosti:

1. praćenje i prijave na EU natječaje

2. prijave na specijalističko usavršavanje doktora medicine

Rok: Aktivnost 1-i 3 – kontinuirano

Indikatori provedbe:

1. broj provedenih prijava na EU natječaje

2. broj specijalizacija i usavršavanja liječnika

Potrebna financijska sredstva: planirat će se u proračunu Grada Zagreba, sredstva EU fondova

*Zaštita mentalnog zdravlja*

**Mjera 7.**

**Unapređenje mentalnog zdravlja - Informiranje ciljnih skupina u području zaštite mentalnog zdravlja u Gradu Zagrebu**

Nositelji: Gradski ured za zdravstvo, Gradski ured za obrazovanje i Gradski ured za socijalnu zaštitu i

osobe s invaliditetom, zdravstvene ustanove i odgojno obrazovne ustanove

Sunositelji: Poliklinika za zaštitu djece i mladih Grada Zagreba i organizacije civilnog društva

Aktivnosti:

1. izrada publikacija u cilju informiranja
2. održavanje edukacija i radionica

Rokovi: Aktivnost 1., - kontinuirano

Indikatori provedbe:

1. broj provedenih programskih aktivnosti
2. broj provedenih edukacija i radionica

Potrebna financijska sredstva: planirat će se u proračunu Grada Zagreba

**VII. INSTITUCIONALNO-UPRAVNE MJERE, SENZIBILIZACIJA I PROMOCIJA**

*a) Analiza stanja*

Demografski problem je ključni razvojni problem ne samo Grada Zagreba, nego i Hrvatske. Sadašnji dobni sastav hrvatskog stanovništva kritičan je razvojni čimbenik u dugoročnom razdoblju, a čini se da će biti sve kritičniji ukoliko se ne zaustavi sve intenzivnije prirodno smanjenje i iseljavanje stanovništva. Gotovo tri desetljeća, počevši od 1990. godine, a naročito nakon ulaska u Europsku uniju, Hrvatska se suočava s depopulacijom odnosno padom broja stanovnika. Dobro kreirana politika u pogledu poticanja rađanja zahtjeva međusektorski pristup i koordinaciju. U tom smislu, čini se da je lokalna uprava u relativnoj prednosti spram tromije državne uprave i politike, koja fokusiranim i konkretnim lokalnim mjerama može brže postići željene rezultate, a to su porast broja rođene djece i radno-sposobnog stanovništva. Ona je veoma značajan i važan resurs u demografskoj populacijskoj politici neke zemlje. Međutim, lokalna uprava se ne javlja kao zamjena za državnu intervenciju za oporavak rađanja, nego u smislu efikasnije provedbe i/ili nadogradnje mjera koje država promovira kao i novijih inicijativa koje, obogaćene iskustvom, mogu biti i centralizirane.

U cilju informiranja građana o demografskim mjerama koje provode općine, gradovi i županije, Ministarstvo za demografiju, obitelj, mlade i socijalnu politiku, tijekom ožujka i travnja 2018. godine, od jedinica lokalne i područne (regionalne) samouprave, po prvi puta prikupilo je i objedinilo podatke o demografskim mjerama koje provode te aktivnostima usmjerenim na podršku obiteljima, posebno obiteljima s troje i više djece. Mjere i aktivnosti koje općine, gradovi i županije provode odnose se na: naknade za novorođenčad u 2017., 2018. i 2019. godini, druge potpore vezane uz začeće, trudnoću, novorođenčad i majčinstvo, sufinanciranje troškova u području zdravstva, sufinanciranje vrtića, način organizacije upisa u vrtić i rada vrtića, sufinanciranje školskih udžbenika, sufinanciranje školske prehrane, sufinanciranje prijevoza učenika, sufinanciranje smještaja u učeničke domove, stipendije, drugi načini poticanja studiranja, druge potpore vezane uz školovanje, mjere za stambeno zbrinjavanje i ostalo[[36]](#footnote-36) Pored suradnje svih resora, u provođenju demografskih mjera potrebna je i aktivna uključenost jedinica lokalne i područne (regionalne) samouprave, koje sukladno zakonskim obvezama obavljaju poslove lokalnog značaja, a kojima se neposredno ostvaruju potrebe građana.

U gradskoj upravi Grada Zagreba, osnivanjem Ureda za demografiju, koji je operativno počeo s radom 2018. godine, po prvi puta je u lokalnoj zajednici postavljena demografska problematika na istu razinu kao gospodarska, obrazovna, znanstvena, kulturna ili prostorno-planska. Kao i svi moderni europski gradovi, Grad Zagreb teži povećanju fertiliteta pozitivnim poticajima i gradskim demografskim mjerama koje provodi, što je jedini održivi odgovor na problem nedovoljnog rađanja djece. Poštujući zakonski okvir ostvarivanja prava stanovništva kroz pojedina područja gradske politike, Grad Zagreb nastoji pridonijeti povoljnijim demografskim kretanjima na svom i širem zagrebačkom prostoru. Uz ciljeve utvrđene prostornim, gospodarskim i drugim strateškim planskim dokumentima takva nastojanja intenzivirana su još od 2003. godine, donošenjem Programa pronatalitetne politike u Gradu Zagrebu za 2004., a potom donošenjem Programa poticajnih mjera populacijske politike Grada Zagreba, koji svojom važnošću i snagom pothvata aktiviraju mnoštvo parcijalnih gradskih programa, posebno onih koji pozitivno pridonose cjelokupnom stanovništvu Grada Zagreba. Demografskim mjerama i aktivnostima koje Grad Zagreb poduzima, i koje će poduzimati, nastoji se ciljano djelovati na kvalitetu života ljudi, podizanjem standarda i kvalitete roditeljstva, obiteljskog života, stanovanja i ostalih segmenata društvenog života. Objedinjavanjem aktivnih mjera demografske politike na jednom mjestu[[37]](#footnote-37) te definiranjem smjernica razvojnog plana i donošenjem ove Strategije, stvoreni su preduvjeti za nove modele demografske revitalizacije Grada Zagreba. Na taj način cjelovitije će se pristupiti populacijskoj politici i stvoriti pretpostavke za bolju i sveobuhvatniju informiranost o demografskom razvoju stanovništva, praćenje demografskih pokazatelja i razvoja Grada Zagreba, promociju i senzibiliziranje javnosti.

Razmjena informacija bitan je preduvjet uspješne suradnje državnih tijela i jedinica lokalne i područne (regionalne) samouprave koja omogućava i učinkovitije koordiniranje demografskih mjera koje se provode i koje se planiraju provoditi, te potiče sve jedinice na osmišljavanje i provedbu novih poticajnih mjera.

*b) Ciljevi*

* stvoriti pretpostavke za bolju i sveobuhvatniju informiranost o demografskom razvoju stanovništva Grada Zagreba
* osigurati sustavno praćenje demografskih pokazatelja i razvoja Grada Zagreba
* informirati i educirati javnost o ciljevima populacijske politike Grada Zagreba
* poticati znanstveno istraživački rad u ovom području
* ostvariti suradnju na državnoj razini da bi se pridonijelo zaustavljanju nepovoljnih demografskih kretanja na području Grada Zagreba i ukupnom hrvatskom prostoru

*c) Mjere*

POSTOJEĆE MJERE:

**Mjera 1.**

**Nadogradnja baze podataka o korisnicima svih mjera koje provodi Ured za demografiju (roditelj-odgojitelj, naknade za novorođenu djecu, gradskih stipendija i naknada za besplatni prijevoz i dr.).**

Nositelj: Ured za demografiju

Aktivnosti:

1. prikupljanje i analiza podataka o korisnicima mjera populacijske politike

2. redovito ažuriranje baze podataka

Rok: kontinuirano

Indikator provedbe:

1. izrada redovitih izvješća

2.dostupna ažurna baza podataka o korisnicima

Nije potrebno planirati sredstva u proračunu Grada Zagreba

NOVE MJERE:

**Mjera 2.**

**Jačanje uloge i kapaciteta Ureda za demografiju radi dobivanja kvalitetnijih mikro podataka, temeljem kojih bi se nudila rješenja za poboljšanje različitih demografskih fenomena, te suradnja sa znanstvenim institucijama**

Nositelji: Ured za demografiju u suradnji s drugim gradskim upravnim tijelima, znanstvenim i

stručnim ustanovama i institucijama, te drugim sudionicima demografskih i društveno - ekonomskih

istraživanja

Aktivnosti:

1. planiranje i praćenje provedbe ukupne populacijske politike u Gradu Zagrebu
2. prikupljanje, usklađivanje, obrada i stavljanje na javni uvid podataka i pokazatelja o obuhvatu korisnika i financijskih izdvajanja
3. provedba terenskih demografskih istraživanja
4. sudjelovanje u pripremi novih mjera populacijske politike ili cjelovitog strateškog programa mjera populacijske politike čiji su nositelji različiti gradski uredi

Rok: kontinuirano

Indikatori provedbe:

1. redovita izvješća o provedbi ukupne populacijske politike u Gradu Zagrebu
2. broj korisnika i ukupno utrošena financijska sredstva
3. podaci i druge stručne podloge
4. rezultati terenskih demografskih istraživanja

Potrebna financijska sredstva: planirat će se u proračunu Grada Zagreba

**Mjera 3.**

**Uspostava i vođenje registra stalno i ukupno prisutnog stanovništva u Gradu Zagrebu radi vođenja kvalitetne gradske evidencije**

Nositelji: Ured za demografiju u suradnji s drugim gradskim upravnim tijelima i trgovačkim društvima

čiji je osnivač i vlasnik Grad Zagreb

Sunositelji: Državni zavod za statistiku, Ministarstvo unutarnjih poslova Republike Hrvatske

Aktivnosti:

1. uspostaviti suradnju s nadležnim tijelima državne uprave radi razmjene informacija, potrebnih administrativnih podataka i drugih evidencija i aktivnosti kao preduvjeta za uspostavu registra
2. uspostaviti jedinstvenu evidenciju svih poslovnih prostora u vlasništvu Grada Zagreba i stambenih jedinica
3. dodijeliti „OIB stana“kao jedinstveni identifikator
4. uspostaviti registar zgrada i stanova na području Grada Zagreba
5. uspostaviti i voditi ažurnu bazu prebivališta, boravišta i migracija

Rok: Aktivnost 1.- 2020., Aktivnost 2.- 2021., Aktivnost 3. 2022.- i kontinuirano, Aktivnost 4 i 5. 2023. i kontinuirano

Indikatori provedbe:

1. potpisan sporazum o zajedničkoj suradnji
2. sačinjena evidencija svih poslovnih prostora i stambenih jedinica
3. uspostavljena ažurna baza podataka prebivališta, boravišta i migracija
4. uspostavljen registar zgrada i stanova
5. uspostavljena baza podataka prebivališta, boravišta i migracija i redovito ažurirana

Potrebna financijska sredstva: planirat će se u proračunu Grada Zagreba, sredstva iz EU fondova

**Mjera 4.**

**Osnovati posebno savjetodavno tijelo za demografsku politiku Grada Zagreba koje bi omogućavalo redovitu koordiniranu suradnju svih ključnih gradskih upravnih tijela**

Nositelj: Ured za demografiju u suradnji s drugim gradskim upravnim tijelima

Aktivnosti:

1. osnovati i imenovati savjetodavno tijelo za provedbu mjera demografske politike

2. izraditi plan aktivnosti u skladu sa ovom Strategijom

Rok: 2020. godine

Indikatori provedbe:

1. osnovano i imenovano savjetodavno tijelo

2. izrađen plan aktivnosti

Potrebna financijska sredstva: planirat će se u proračunu Grada Zagreba

**Mjera 5.**

**Informatički povezati i umrežiti sva financijska izdvajanja s cjelokupnim sustavom budućih naknada za obitelj, roditelje i djecu**

Nositelj: Ured za demografiju u suradnji sa Stručnom službom gradonačelnika i po potrebi drugim

gradskim upravnim tijelima

Aktivnosti:

1. prikupiti podatke o mjerama populacijske politike
2. redovito ažurirati financijska izdvajanja za naknade

Rok: 2021. i kontinuirano

Indikator provedbe:

1. uspostavljena informatička baza podataka o financijskim izdvajanjima

Potrebna financijska sredstva: planirat će se u proračunu Grada Zagreba

**Mjera 6.**

**Poticati korištenje obiteljske kartice za obitelji s troje i više djece priznate od Europske konfederacije velikih obitelji ELFAC-a (*European Large Families Confederation*)[[38]](#footnote-38),**

Nositelj: Ured za demografiju

Sunositelj: Udruga OBITELJ 3PLUS

Aktivnosti:

1. radnje oko odobravanja popusta na ulaznice u ustanove kojima je osnivač i vlasnik Grad Zagreb u skladu s posebnim Odlukama
2. poticanje korištenja kartice od strane obitelji s troje i više djece

Rok: 2020., kontinuirano

Indikatori provedbe:

1. broj subjekata koji su odobrili popuste pri korištenju obiteljske kartice
2. broj obitelji koji su korisnici obiteljske kartice

Potrebna financijska sredstva: planirat će se u proračunu Grada Zagreba

**Mjera 7.**

**Uključivanje Grada Zagreba u pilot projekt Europske konfederacije nacionalnih udruga iz različitih europskih zemalja** **radi stjecanja statusa grada prijatelja velikih obitelji *(Family -Frendly Muncipialities)* i širenja primjera dobre prakse**

Nositelj: Ured za demografiju

Sunositelj: ELFAC

Aktivnosti:

1. pristupanje članstvu u ELFAC
2. izraditi bazu podataka o primjerima dobre prakse u Gradu Zagrebu
3. medijska promocija, izrada brošure

Rok: 2020.

Indikatori provedbe:

1. članstvo u ELFAC-u
2. izrađena i dostupna baza podataka
3. medijska promocija, dostupna brošura

Potrebna financijska sredstva: planirat će se u proračunu Grada Zagreba

**Mjera 8.**

**Posebnom odlukom propisati obilježavanje Dana obitelji, djece i mladih Grada Zagreba te prigodno obilježavati taj dan s ciljem osvješćivanja važnosti i promicanja obiteljskih vrijednosti, naprednih vrijednosti mladih, nenasilja, tolerancije, učenja, participacije u javnom i društvenom životu, solidarnosti i suživota**

Nositelji: Ured za demografiju, Gradski ured za obrazovanje, Gradski ured za sport i mlade , Gradski ured za kulturu

Aktivnosti:

1. umrežiti i organizirati veći broj gradskih upravnih tijela i gradskih tvrtki partnera u obilježavanju i promociji
2. osnovati i imenovati organizacijski odbor za obilježavanje Dana obitelji, djece i mladih Grada

Zagreba

1. izraditi plan aktivnosti
2. donijeti odluku o odabiru datuma i obilježavanju Dana obitelji, djece i mladih Grada Zagreba
3. provoditi medijsku promociju

Rok: 2020., kontinuirano

Indikatori provedbe:

1. osnovan Organizacijski odbor i operativna radna skupina
2. izrađen Plan aktivnosti povodom obilježavanja
3. donesena odluka o obilježavanju Dana obitelji, mladih i djece Grada Zagreba
4. medijska promocija obilježavanja

Potrebna financijska sredstva: planirat će se u proračunu Grada Zagreba

*Prijedlozi mjera za državnu razinu*

**Mjera 1.**

Uputiti obrazloženi prijedlog Vladi Republike Hrvatske za ukidanje plaćanja poreza od 3% za kupnju prvog doma da bi se doprinijelo zaustavljanju nepovoljnih demografskih kretanja kako na području Grada Zagreba, tako i na ukupnom državnom prostoru

**Mjera 2.**

Predložiti Vladi Republike Hrvatske, da se za gradnju socijalnih i javno-najamnih stanova Grada Zagreba, snizi stopa PDV-a na 5% radi učinkovitosti i djelotvornosti programa gradnje socijalnih i javno-najamnih stanova

**Mjera 3.**

Pokrenuti inicijativu kako bi Vlada Republike Hrvatske povećala osnovicu za ostvarivanje naknade za troškove stanovanja uređene Zakonom o socijalnoj skrbi

**Mjera 4.**

Predložiti Vladi Republike Hrvatske povećanje najamnina u stanovima sa zaštićenom najamninom kako bi se iz njih mogla financirati pričuva i kako bi taj sustav bio održiv.

**Mjera 5.**

Predložiti Vladi da razmotri mogućnost znatnijeg smanjenja ili potpuno ukidanje stope PDV-a na dječju hranu, higijenske proizvode, opremu, odjeću i obuću (ili samo na hranu i higijenske potrepštine).

**Mjera 6.**

Uputiti Vladi Republike Hrvatske prijedlog za izmjenu radnog zakonodavstva kojim bi se:

- stvorile pretpostavke za osiguranje pravne i radne sigurnosti ženama (roditeljima i djeci) u razdoblju korištenja rodiljnog dopusta i kroz zakonodavni okvir uključiti u to poslodavce putem zakonskih poticaja

- zakonskim odredbama osigurala apsolutna zaštita od otkaza i premještaja na novo radno mjesto trudnicama i rodiljama za vrijeme rodiljnog dopusta i po povratku s istoga

- osigurale jednake mogućnosti i stručni uvjeti za prijam na novo radno mjesto trudnicama i rodiljama

- osiguralo fleksibilno i skraćeno radno vrijeme trudnicama i rodiljama bez mogućnosti otkaza, premještaja na drugo radno mjesto i smanjenje plaće

**Mjera 7.**

Uvesti stimulativni model prostorne redistribucije kako bi zaustavili veliku polarizaciju zemlje

**Mjera 8.**

Izgraditi socijalno-obrazovnu predškolsku infrastrukturu tehnički i vremenski funkcionalnu za zaposlene roditelje

**Mjera 9.**

Osigurati financijsku sigurnost trudnicama i rodiljama (roditeljima i djeci) prije i za vrijeme korištenja rodiljnog dopusta i kroz zakonodavni okvir uključiti poslodavce poreznim i sličnim olakšicama

**Mjera 10.**

Omogućiti zaposlenim ženama za vrijeme rodiljnog dopusta prosječnu plaću u Hrvatskoj ako su prije toga imale manju plaću, te osigurati istu plaću koju su imale za vrijeme rodiljnog dopusta ako im je plaća prelazila prosječnu plaću u Hrvatskoj i uključiti u to poslodavce poreznim poticajima

**Mjera 11.**

Nezaposlenim ženama osigurati naknade za vrijeme rodiljnog dopusta u visini sadašnje naknade

**Mjera 12.**

Osloboditi poreznih obveza sva namjenska davanja za novorođenu djecu i rodilje tijekom rodiljnog dopusta

**Mjera 13.**

Razraditi modele besplatnih udžbenika, prijevoznih linija, školske prehrane, predškolskog smještaja i slično sukladno socijalnoj karti društva, obitelji i pojedinaca

**Mjera 14.**

Uvesti porezne i prirezne stope prema broju članova u obitelji kao i porezne stope po područjima na način razlikovanja poreznih stopa po djelatnostima

**Mjera 15.**

Stimulirati poslodavce poreznim poticajima pri zapošljavanju nezaposlenih majki ili očeva malodobne djece

**Mjera 16.**

Razraditi razrede komunalnih davanja prema broju članova obitelji

**Mjera 17.**

Razraditi model poticaja povratka hrvatskog iseljeništva i dolazak hrvatskog useljeništva kroz gospodarske djelatnosti, oslobađanjem poreza na dobit na 10 godina pri registraciji djelatnosti i zapošljavanju 5 domicilnih ili useljeničko/povratničkih nezaposlenih osoba

# **ZAVRŠNE ODREDBE**

Donošenje i provedba Strategije zahtjeva sustavnu i stalnu koordinaciju među nositeljima provedbe mjera i aktivnosti nadležnih gradskih upravnih tijela te ustanova i institucija koje djeluju na ovom području.

Za provedbu Strategije demografskog razvoja Grada Zagreba za razdoblje 2019. do 2031. i Akcijskog plana provedbe mjera gradske demografske politike zadužuje se Ured za demografiju koji će obavljati administrativne i stručne poslove.

Provoditelji mjera Strategije će do 15. veljače svake godine, Uredu za demografiju dostavljati izvješća o provedbi mjera i aktivnosti iz svoje nadležnosti za prethodnu godinu, koji će ih objediniti.

Ured za demografiju će do 15. ožujka svake godine, gradonačelniku Grada Zagreba dostaviti objedinjeno izvješće o provedbi mjera i aktivnosti iz Strategije koji će o tome izvijestiti Gradsku skupštinu Grada Zagreba.

Polovicom planskog razdoblja (oko 2025. godine), evaluirat će se i ocijeniti tijek provođenja mjera odnosno sagledat će se učinci poduzetih mjera na ključne demografske komponente.

Ured za demografiju objavit će Strategiju na web stanicama Grada Zagreba.

Strategija i Akcijski plan bit će objavljeni u Službenom glasniku Grada Zagreba.

1. Narodne novine 132/06 [↑](#footnote-ref-1)
2. Narodne novine 82/08 i 69/17. [↑](#footnote-ref-2)
3. Službeni glasnik Grada Zagreba 23/03. [↑](#footnote-ref-3)
4. Službeni glasnik Grada Zagreba 22/04. [↑](#footnote-ref-4)
5. Dostupno na: <http://ec.europa.eu/eu2020/pdf/COMPLET%20EN%20BARROSO%20%20007%20>

   -%20Europe%202020%20-%20EN%20version.pdf

   Naime, Strategiji Europa 2020. - Europska strategija za pametan, održiv i uključiv razvoj, preporuča da se vodi više računa o demografskim izazovima na regionalnoj i lokalnoj razini na način da se u nju uključi vodeće inicijativa o demografskim pitanjima. [↑](#footnote-ref-5)
6. Gradska skupština Grada Zagreba usvojila na 3. sjednici, 28. rujna 2017. godine, dostupno na: [www.zagreb.hr/UserDocsImages/arhiva/strategijsko\_planiranje/RSGZ.doc](http://www.zagreb.hr/UserDocsImages/arhiva/strategijsko_planiranje/RSGZ.doc) [↑](#footnote-ref-6)
7. Službeni glasnik Grada Zagreba 24/17. [↑](#footnote-ref-7)
8. Pojam „mjere“ u kontekstu Strategije na višoj je razini općenitosti te ne znači isto što i mjera u okviru aktivnosti kada se npr. govori o mjerama porezne politike. „Mjere“ imaju slična obilježja kao i ciljevi, jedino što su u sadržajnom smislu konkretnije od ciljeva te se ostvaruje nizom aktivnosti, programa i projekata. [↑](#footnote-ref-8)
9. Istraživanje je provedeno korištenjem CAWI metodologije, a provela ga je tvrtka IZOoR- Institut za Osobni i organizacijski razvoj. Provedeno anketno istraživanje na uzorku 1300 ispitanika stanovnika Grada Zagreba omogućuje detaljniji opis stavova, percepcija i stanja aspekata života koja su relevantna za demografska istraživanja. [↑](#footnote-ref-9)
10. Službeni glasnik Grada Zagreba 17/18, 22/18, 26/18 i 3/19. [↑](#footnote-ref-10)
11. Najnovija teorijska i empirijska znanstvena istraživanja potvrđuju različite neizravne učinke koje glavni grad može imati budući da je u njemu uglavnom koncentrirana nacionalna politička moć, sjedišta su velikih gospodarskih subjekata i imaju relativno veliki broj stanovnika u nacionalnim okvirima. Svi ti učinci u znanstveno-stručnim raspravama se spominju kao fenomen pod nazivom *efekt glavnog Grada*. [↑](#footnote-ref-11)
12. Narodne novine 25/13 i 85/15. [↑](#footnote-ref-12)
13. Zakonom o područjima županija, gradova i općina u Republici Hrvatskoj (NN, br. 10/97., 124/97., 68/98., 22/99., 117/99, 86/06.) Grad Zagreb je samostalna jedinstvena teritorijalna i upravna jedinica koja ima položaj županije. U sastavu Grada je 70 naselja. [↑](#footnote-ref-13)
14. Stanovništvo u popisu 1961. godine popisano je prema konceptu stalnog stanovništva odnosno prema mjestu stalnog stanovanja, a da pri tome nije bilo posebno izdvojeno i u tablicama prikazano stanovništvo na radu i boravku u inozemstvu. Činjenica je da se tu ne radi o značajnijem broju budući je masovniji odlazak na tzv. „privremeni rad“ u inozemstvo uslijedio u godinama nakon ovog popisa, odnosno tijekom 1960-ih. Iz Statističkog biltena broj 679 „Lica na privremenom radu u inostranstvu“ prema godini odlaska na rad iz popisa stanovništva 1971. godine iz Zagreba i Sesveta ukupno je bilo 1123 osobe koje su na rad otišle 1960 godine, i ranije. [↑](#footnote-ref-14)
15. Ne postoje evidencije o broju odseljenih drugih nacionalnosti iz Zagreba u tom periodu. Prema popisu stanovništva 2001. i 2011. godine u odnosu na 1991. godinu u Gradu Zagrebu je popisano manje Slovenaca, Srba, Crnogoraca, Muslimana, Makedonaca, Mađara, Čeha, Židova, Bugara, Rumunja i Slovaka, a povećan je broj Albanaca, Roma, Talijana, Nijemaca, Ukrajinaca, Rusa, Poljaka, Rusina, Turaka i Austrijanaca. [↑](#footnote-ref-15)
16. Demografska literatura razlikuje tri tipa nataliteta: 1. visoki sa stopom nataliteta većom od 25‰, 2. srednji sa stopom nataliteta 15-25‰ i 3. niski sa stopom manjom do 15‰ [↑](#footnote-ref-16)
17. U istočna naselja uključeni su Adamovec, Belovar, Blaguša, Budenec, Cerje, Dobrodol, Drenčec, Dumovec, Đurđekovec, Gajec, Glavnica Donja, Glavnica Gornja, Glavničica, Goranec, Ivanja Reka, Jesenovec, Kašina, Kašinska Sopnica, Kučilovina, Kućanec, Lužan, Markovo Polje, Moravče, Paruževina, Planina Donja, Planina Gornja, Popovec, Prekvršje, Prepuštovec, Soblinec, Šašinovec, Šimunčevec, Vuger Selo, Vugrovec Donji, Vugrovec Gornji, Vurnovec, Žerjavinec. [↑](#footnote-ref-17)
18. U južna naselja uključeni su Botinec, Brebernica, Brezovica, Buzin, Demerje, Desprim, Donji Čehi, Donji Dragonožec, Donji Trpuci, Drežnik Brezovički, Goli Breg, Gornji Čehi, Gornji Dragonožec, Gornji Trpuci, Grančari, Havidić Selo, Horvati, Hrašće Turopoljsko, Hrvatski Leskovac, Hudi Bitek, Ježdovec, Kupinečki Kraljevec, Lipnica, Lučko, Mala Mlaka, Odra, Odranski Obrež, Starjak, Strmec, Veliko Polje i Zadvorsko. [↑](#footnote-ref-18)
19. Indeks obrazovanosti .

    Za izračunavanje tog indeksa upotrebljavamoudio stanovništva s nepotpunim primarnim obrazovanjem (<OI), udio stanovništva sa završenim sekundarnim obrazovanjem (OII) i udio stanovništva sa završenim tercijarnim obrazovanjem (OIII). Poželjan indeks obrazovanosti ukupne populacije jest oko 25,0 (I. Nejašmić, 2005a, 2007). [↑](#footnote-ref-19)
20. Draženović, I. , Kunovac , M., Pripužić, D.: Dinamika i determinante migracija- Slučaj Hrvatske i iskustva novih EU zemalja članica, Narodna banka Hrvatske, Zagreb, 2018., str.34 [↑](#footnote-ref-20)
21. Natalitet (njem. *Natalität,*prema lat. *natalis:*rođen, rodni) ili rodnost, broj rođenja na određenome području u određenome razdoblju. U užem značenju pod natalitetom se razumijeva broj živorođene djece *(efektivni natalitet).*Intenzitet rađanja na određenome području mjeri se *općom stopom*ili *koeficijentom nataliteta,*koji označuje ukupan broj živorođene djece podijeljen s ukupnim stanovništvom i pomnožen s 1000 (jer se najčešće računa u promilima). [↑](#footnote-ref-21)
22. Fertilitet (njem. *Fertilität* < lat. *fertilitas:* plodnost). U demografiji, broj živorođene djece u odnosu na broj žena u plodnom razdoblju. Pojam fertilno razdoblje, ili razdoblje prokreacije, označuje u životu žene ono razdoblje kad je ona fiziološki sposobna sudjelovati u reprodukciji. Plodno razdoblje u životu žene je razdoblje od 15. do 49. god. [↑](#footnote-ref-22)
23. Iako se u nazivu Programa koriti pojmom pronatalitetne politike, sadržajno se radi o mjerama obiteljske politike [↑](#footnote-ref-23)
24. Nakon sastanka s Glavnim tajnikom mreže ELFAC Raulom Sanchezom održanom u studenom 2019. godine Grad Zagreb nakon prijave koju je istima uputio u postupku je odobravanja statusa prijatelja velikih obitelji. [↑](#footnote-ref-24)
25. Narodne novine 85/08, 110/08,34/11, 54/13, 152/14 i 59/17. [↑](#footnote-ref-25)
26. Narodne novine 37/13. [↑](#footnote-ref-26)
27. Isplata se odnosi na veljaču 2019. godine. [↑](#footnote-ref-27)
28. Povrat poreza može premašiti okvirno naveden iznos od 12 000,00 kn ukoliko drugi roditelj nije iskoristio cjelovitu poreznu olakšicu na djecu i ima plaću manju od 9 400,00 kn. Tada se povrat poreza može kretati do okvirnog iznosa 20 000,00 kn, a što ovisi o osobnim stanjima korisnika i supružnika. [↑](#footnote-ref-28)
29. Programme on Local Economic and Employment Development – LEED [↑](#footnote-ref-29)
30. Demographic Change and Local Development: Shrinkage, Regenaration and Social Dynamics“ (OECD 2012) [↑](#footnote-ref-30)
31. The 2018 Ageing Report; <https://ec.europa.eu/info/sites/info/files/economy-finance/ip065en.pdf> [↑](#footnote-ref-31)
32. Primjerice kao Gardaland i Bečki Prater. [↑](#footnote-ref-32)
33. Babić, Z (2018) Ekonomski i socijalni aspekti ulaganja u programe ranog razvoja djece, u: Okrugli stol: Demografski aspekti zdravlja djece. Zagreb: Hrvatski liječnički zbor. [↑](#footnote-ref-33)
34. Koordinacijski odbor Grada Zagreba za "Grad Zagreb, prijatelj dojenja" (2018) Program promicanja i unapređenja dojenja u zajednici za razdoblje 2019. - 2021. Grad Zagreb, Gradski ured za zdravstvo.

    UNICEF. Rodilišta prijatelji djece. Ured UNICEF-a u Hrvatskoj. Dostupno na: <https://www.unicef.hr/programska_aktivnost/rodilista-prijatelji-djece/> [Pristupljeno: 28.11.2018.].

    Za osmijeh djeteta u bolnici. Savez društava „Naša djeca“ Hrvatske. Dostupno na: <http://www.savez-dnd.hr/za-osmijeh-djeteta-u-bolnici/> [Pristupljeno: 28.11.2018.]. [↑](#footnote-ref-34)
35. Mujkić, A. (2018) Optimalna zdravstvena zaštita djece, u: Okrugli stol: Demografski aspekti zdravlja djece. Zagreb: Hrvatski liječnički zbor. [↑](#footnote-ref-35)
36. Dostupno na:https://mdomsp.gov.hr. [↑](#footnote-ref-36)
37. Dostupno na: <https://www.zagreb-mjere-p/126622> [↑](#footnote-ref-37)
38. ELFAC –Europskakonfederacija nacionalnih udruga iz različitih europskih zemalja koja zastupa društvene i ekonomske interese obitelji s djecom,a na poseban način obitelji s troje ili više djece. Dodatno, ELFAC potiče integraciju velikih obitelji u društvo te pružanje međusobne podrške i solidarnosti među generacijama [↑](#footnote-ref-38)